Dharifulhakee Visnun Thoonu Kuhjjakah Hedhumah Kurevidhaane6Kameh ދަރިފުޅަކީ ވިސްނުން ތޫނު ކުއްޖަކަށް ހެދުމަށް ކުރެވިދާނެ6ކަމެއް – Huvadhoo News Dharifulhakee Visnun Thoonu Kuhjjakah Hedhumah Kurevidhaane6Kameh Huvadhoo News\nދަރިފުޅަކީ ވިސްނުން ތޫނު ކުއްޖަކަށް ހެދުމަށް ކުރެވިދާނެ6ކަމެއް\nތިމާގެ އަމިއްލަ ދަރިފުޅަކީ ވިސްނުން ތޫނު ކުއްޖަކަށް ހެދުމަކީ ކޮންމެ މަންމަ އެއް އަދި ބައްޕައެއްވެސް ދެކޭނެ ހުވަފެނެކެވެ. ތުއްތު ތުއްތު ދަރިފުޅު އެ ކުއްޖާގެ ފުރަތަމަ ބަސް ބުނުމުން ހިތަށް ވެރިވެގެންދާ އިހްސާސްތަކަކީ ބުނެދޭން ނޭނގޭ ހާވެސް އުފާވެރި އިޙްސާސްތަކެކެވެ. އެންމެ ފުރަތަމަ އަޅާ ފިޔަވަޅަކީވެސް ހަނދާނުން ފޮހެ ނުލެވޭނެ އިހުސާސް ތަކެއް މަންމަ އާއި ބައްޕަ އަށް ކުރާ ވަގުތެކެވެ.\nދަރިފުޅަކީ ސިއްޙަތު ރަނގަޅު ވިސްނުން ތޫނު ބަސްއަހާ ދަރިއަކަށް ހެދުމަށް މައިންބަފައިން ވަރަށް ވެސް މަސައްކަތް ކުރެއެވެ. އެގޮތުން، ރަނގަޅު ކާނާއާއި އުނގެނެން ބޭނުންވާ ޒާތުގެ ކުޅޭ އެއްޗިސް އެންމެ ތުއްތު އިރުން ފެށިގެން ދެއެވެ. މިިގޮތަށް އަމަލު ކުރުމުގެ އިތުރުން ދަރިފުޅުގެ ވިސްނުން ރަނގަޅު ކުރުމަށް ކުރެވިދާނެ ބައެއްކަންތައް ތިރީގައި ހިމަނާލަނަމެވެ.\n1- ދަރިފުޅު ބޭނުންވާ ގޮތެއް ހިޔާރު ކުރުމުގެ ފުރުސަތު ދިނުން\nމައިންބަފައިން އެދޭނީ ދަރިފުޅަށް އަބަދުވެސް އެންމެ ރަނގަޅުގޮތެވެ. އަދި އެކުދިންނަށް އެންމެ ރަނގަޅު ނިންމުން ނަގައިދޭން އަބަދުވެސް މަސައްކަތްކުރެއެވެ. ނަމަވެސް ބައެއް ފަހަރު ދަރިފުޅު ބޭނުންވާ ގޮތެއް ހިޔާރުކުރުމުގެ ފުރުސަތު ދިނުމުން އެކުއްޖާގެ ވިސްނުން ތަނަވަސްވެއެވެ. ލާ ހެދުމުގެ ކުލަ ކަނޑައެޅުން، ނުވަތަ ކާނެ އެއްޗެއް ނިންމުން ފަދަ ކަންކަން ކުއްޖާއަށް ދޫކޮށްލުމުން ކުޑައިރުންސުރެ ރަނގަޅު ނިންމުން ނެގުމުގެ އާދަ ގައުގައި ހަރުލައެވެ.\n2- ދަރިފުޅަކީ މީހުންނާ ރައްޓެހި ކުއްޖަކަށް ހެދުން\nކުޑަ ކުއްޖާ އަބަދުވެސް އޭނާ ވަށައިގެންވާ މާހައުލުން ކަންކަން ނަގައިގަނެ އާ އެއްޗެހި ދަސްކުރެއެވެ. އާއިލާ އާއި ރައްޓެހިންގެ މެދުގައި ދަރިފުޅު ގެންގުޅުމުން ތަފާތު މީހުންނާ ދިމާވެ ދަސް ވާ އެއްޗެހީގެ މިންވަރު އިތުރުވެއެވެ.\n3- ދަރިފުޅު ހަރަކާތް ކުރާ މިންވަރު އިތުރުކުރުން\nހަރަކާތް ކުރާ މިންވަރު އިތުރުވުމުން ސިކުނޑި އާއި އެހެން ގުނަވަންތަކަށް ލޭ ދައުރުވާ މިންވަރު އިތުރުވެއެވެ. އަދި ހަނދާން ވަރުގަދަކޮށްދީ އުނގެނުމުގެ ޤާބިލިއްޔަތުކަން އިތުރުކޮށްދެއެވެ. ކުޑަ ދަރިފުޅަށް މަދުވެގެން ދުވާލަކު އެއް ގަޑިއިރަށް ވާވަރަށް ހަރަކާތް ކުރެވޭތޯ މައިންބަފައިން ޔަޤީން ކުރަންވާނެއެވެ. ދަރިފުޅާއެކު ކުޅެ ހެދުމުން މިކަން ވަރަށް ފަސޭހައިން ހާސިލްވާނެއެވެ.\n4- ދަރިފުޅުގެ ނިދި ހަލާކުނުކުރުން\nދިރާސާއަކުން ދެއްކި ގޮތުގައި ރެއަކު އެންމެ ގަޑި އިރެއްގެ ނިދި މަދުވި ނަމަވެސް ކުއްޖާގެ ސިކުނޑިއަށް އޭގެ އަސަރު ވަރަށް ބޮޑަށް ކުރެއެވެ. ކުޑަ ދަރިފުޅު ނިދާ ގަޑީގައި އެ ކުއްޖާގެ ސިކުނޑި ފުރިހަމައަށް ބޮޑުވެ އުފެދެއެވެ. ނިދާ ވަގުތު ކޮޅަކީ ސިކުނޑީގެ ދެ ފަރާތުގެ ގުޅުން ވަރުގަދަ ކުރާ ވަގުތު ކޮޅެވެ. ނިދި ބޭނުންވާ މިންވަރަށް ކުޑަ ދަރިފުޅަށް ލިބޭނަމަ އެކުއްޖާގެ ވާހަކަ ދެއްކުމާއި، ސަމާލުކަން ދޭ މިންވަރު އަދި އަމަލުތައް ކޮންޓުރޯލު ކުރުމުގެ ކުޅަދާނަކަން އިތުރުވެއެވެ.\n5- ދަރިފުޅު ނިދާ ވަގުތު ވާހަކަ ކިޔައިދިނުން\nދަރިފުޅު ނިންދަވާއިރު ވާހަކަ އާއި ލަވަ ކިޔައި ދިނުމަކީ ވަރަށް އާއްމު އާދައެކެވެ. އަދި ރަނގަޅުވެސް އާދައެކެވެ. މިގޮތަށް ކަންތައް ކުރުމުން ކުއްޖާއާ މައިންބަފައިންނާ އޮންނަ ގުޅުން ރަނގަޅުވުމުގެ އިތުރުން އައު ކަންކަން އަވަހަށް ނަގައިގަންނަން ސިކުނޑި ހޭނެއެވެ. ދިރާސާތަކުން ދައްކާ ގޮތުގައި ނިދާގަޑީގައި އެކުދިންނަށް ވާހަކަ ކިޔަދީ ހަދާ ކުދިންގެ ސިކުނޑީ މަސައްކަތް ކުރާ މިންވަރު އެގޮތަށް ވާހަކަ ކިޔާނުދޭ ކުދިންނާ އަޅާ ބަލާއިރު މާ ފުރިހަމައެވެ.\n6- ޤުދުރަތީ ރީތިކަން ފެންނާނެ ތަންތަނަށް ނެރުން\nގަސްތަކުތެރޭގަ އާއި މޫދު ކައިރީ ފަދަ ޤުދުރަތީ ތަންތަނުގައި ގިނައިން ވަޤުތު ހޭދަކުރާނަމަ ވިސްނުން ތޫނުކަން އިތުރުކޮށްދެއެވެ. ޤުދުރަތީ ރީތިކަން ކުއްޖާއަށް ހިތްހަމަ ޖެހުން ގެނުވާ ސިކުނޑި ތާޒާ ކުރުވައެވެ.


Kulhudhuhfushin 2012 vana aharu enme faahaga kurevunu habaruthah\nކުޅުދުއްފުށިން 2012 ވަނަ އަހަރު އެންމެ ފާހަގަ ކުރެވުނު ހަބަރުތައް\nނިމިގެން މިދާ 2012 ވަނަ އަހަރަކީ ކުޅުދުއްފުށީގައި ވެސް އާދަޔާ ހިލާފު ބޮޑެތި ކަންތައްތަކެއް ހިނގާފައިވާ އަހަރެކެވެ. އޭގެ ތެރެއިން ބައެއް ކަންކަމަކީ ގެއްލުންބޮޑު ބިރުވެރި އިހުސާސްތަކެއް ކުރެވުނު ބައެއް ކަންކަމެވެ. ތިރީގައި އެވަނީ ކުޅުދުއްފުށިން ފާއިތުވި އަހަރު އެންމެ ފާހަގަ ކުރެވުނު ބައެއް ހަބަރުތަކުގެ ހުލާސާއެކެވެ.\nނުރައްކާތެރި އެކްސިޑެންޓެއް ހިނގައި އެންމެންގެ ރަށްޓެހި “ނޮޑީ” ނިޔާވުން\nމިއަހަރުގެ އޭޕްރީލް މަހުގެ 23 ވަނަ ދުވަހުގެ އިރު އަރައިގެން އައީ މުޅި ކުޅުދުއްފުށި ސިއްސުވާލި ހަބަރަކާއިގެންނެވެ. ކުޅުދުއްފުށީގައި މީގެ ކުރިން ނުހިނގާވަރުގެ ނުރައްކާތެރި އެކްސިޑެންޓެއް ހިނގައި ޒުވާން ދެ ކުދިން މިދުނިޔެ ދޫކުރި ހަބަރު އިރުގެ ދޯދިތައް ދުނިޔެއަށް ފާއްދާލިހެން ރަށުތެރެއަށް ފެތުރިގެން ދިޔައެވެ.\nކުޅުދުއްފުށީ ދިއްތުނޑި އަހުމަދު އިބްރާހީމް (ނޮޑީ) އާއި ފޭރުގަސްދޮށުގެ އާދަމް ސިނާހް މަރުވި ހާދިސާ ހިނގީ އެޕްރީލް 23 ވަނަ ދުވަހުގެ ފަތިހު އެވެ. ފުލުހުން އޭރު ބުނިގޮތުގައި އެ ދެމީހުން ދުއްވި ސައިކަލް ކުޅުދުއްފުށީ ހަވާނާގޭގެ ފާރުގައި ޖެހި އެކްސިޑެންޓްވެ އެކަކު އޮތީ ސައިކަލުގެ ދަށުގައި އެވެ. އަދި އަނެއް މީހާ އޮތީ ސައިކަލާ 14 ވަރަކަށް ފޫޓް ދުރުގައި ކަމަށާއި ފުލުހުން އެސަރަހައްދަށް ދިޔައިރުވެސް2މީހުން ވެސް އޮތީ ހޭނެތިފައި ކަމަށް ފުލުހުން ބުނެފައި ވެއެވެ. އޭގެ ތެރެއިން އަހްމަދު އިބްރާހީމް މަރުވެފައިވަނީ އެކްސިޑެންޓް ހިނގި ދުވަހު އެވެ. ސިނާހް މަރުވެފައިވަނީ އައިޖީއެމްއެޗްގައި ފަރުވާދެމުން ދަނިކޮށް އެ މަހުގެ 30 ވަނަ ދުވަހު މާލޭގައި އެވެ. (އިތުރަށް ވިދާޅުވޭ)\nސިކަންދަރު ބޯޓުގައި އަލިފާނުގެ ހާދިސާއެއް ހިނގުން\nކުޅުދުއްފުއްޓާއި މާލެއާ ދޭތެރޭ ދަތުރުކުރާ, މުޅި ރާއްޖެއަށް ވެސް މަޝްހޫރު ސިކަންދަރު ބޯޓުގައި އަލިފާނުގެ ހާދިސާއެއް ހިނގާ އެބޯޓަށް ބޮޑެތި ގެއްލުންތަކެއް ލިބުނީ މިއަހަރުގެ ޖޫން މަހުގެ 13 ވަނަ ދުވަހުގެ ރޭގެ ފަތިހު އެވެ. އެހާދިސާގައި އެބޯޓުގެ ގެގަނޑުގެ މަތީ3ބުރި އަނދައިގެން ގޮސްފައި ވެއެވެ.\nބޯޓުގެ ވެރިފަރާތުން ބުނިގޮތުގައި ލިބުނު ގެއްލުން 1.5 މިލިއަން ރުފިޔާއަށްވުރެ ބޮޑުވާނެއެވެ. އަލިފާނުގެ ހާދިސާއަށްފަހު ބޯޓުގެ ދަތުރުތައް އަލުން ފެށީ ހއ ދިއްދޫ އާއި ކުޅުދުއްފުއްޓާއި ދޭތެރޭގައި އެވެ. އެއީ މިއަހަރުގެ ސެޕްޓެމްބަރު މަހުގެ 20 ވަނަ ދުވަހު އެވެ. (އިތުރަށް ވިދާޅުވޭ)\nކުޅުދުއްފުށީ ފަޅުތެރެއިން ފެނުނު ކަމަށް ބުނާ “ކަނޑު ގެރި”\nއެ ފޮޓޯގައި ފެންނަ ކަޅުކުލައިގެ އާދަޔާ ޚިލާފު އެއްޗަކީ ކޯޗެއް ކަމެއް އެއްވެސް މީހަކަށް ނޭނގެ އެވެ. ބުނެވޭ ގޮތުގައި ފޮޓޯ ނެގި އިރު މި އެއްޗެއް އެދިމާލުން ފެންނާކަށް ނެތެވެ. ފޮޓޯ ނެގި މީހާއަށްވެސް މިއެއްޗެއް ފެނުނީ ފޮޓޯއިން ކަމަށް ވެ އެވެ. ރަށުތެރޭގައި އެވާހަކަ ފެތުރިގެން ދިޔައީ އެސަރަހައްދުން ކަނޑު ގެރި އެއް ފެނުނު ކަމަށެވެ. އަދި ފަހުން ރާއްޖޭގައި ހިނގާ އެންމެ މަޝްހޫރު ނޫސްތަކުގެ ސުރުހީތަކަށްވެސް އެ ހަބަރު އެރިއެވެ.\nފޭސްބުކް ގައި އަޕްލޯޑުކޮށްފައިވާ އެ ފޮޓޯގެ ހަގީގަތް ހޯދުމަށްޓަކައި އެ ފޮޓޯ ނެގި ކުޅުދުއްފުށީ ސޯސަންވިލާ އަބްދުއްލަތީފު އޭރު ބުނި ގޮތުގައި އެ ފޮޓޯ އަކީ އެޑިޓް ކޮށްފައިވާ ފޮޓޯއެއް ނޫނެވެ. އެއީ މި އަހަރުގެ ޤައުމީ ދުވަހު ހަވީރުގެ ވަގުތެއްގައި އާއިލާ އާއި އެކު މޫދަށް ގޮސް އުޅެމުން ނެގި ފޮޓޯތަކެއްގެ ތެރެއިން ފޮޓޯއެއް ކަމަށް އަބްދުއްލަތީފް ބުންޏެވެ. އަދި އެފޮޓޯގައި ވާ އާދަޔާ ހިލާފު އެއްޗެއް ފާހަގަ ކުރެވުނީ އެދުވަހުގެ ރޭ އެފޮޓޯތައް ކޮމްޕިއުޓަރަށް އަޅަން އުޅެނިކޮށް ކަމަށް އޭނާ ބުންޏެވެ.\nފަހުން ފުލުހުންވެސް ވަނީ އެސަރަހައްދުގެ މޫދުގެ އަޑި ފީނައިގެން ބަލާފައި އެވެ. އެހެންނަމަވެސް “ކަނޑުގެރި” އެއްގެ ނިޝާނެއް ފެނިފައެއް ނުވެއެވެ. (އިތުރަށް ވިދާޅުވޭ)\nމާލެއިން ފުރައިގެން ކުޅުދުއްފުއްޓަށް ދަތުރުކުރަމުންއައި ފާޅު ބޯޓުގެ އިންޖީނުގައި އަލިފާން ރޯވުން\nމާލެއިން ފުރައިގެން ކުޅުދުއްފުއްޓަށް ދަތުރުކުރަމުން އައި ފާޅު ބޯޓުގެ އިންޖީނުގައި އަލިފާން ރޯވެ އެބޯޓުން ދަތުރުކުރި2މީހަކަށް އަނިޔާވީ މިއަހަރުގެ ޖެނުއަރީ މަހުގެ4ވަނަ ދުވަހު އެވެ. އަނިޔާވި އެކަކުގެ ފައި ބިންދައިގެން ދިޔައިރު އަންހެނަކަށްވެސް އެކިވަރުގެ އަނިޔާ ލިބިފައި ވެއެވެ.\n170 އަށްވުރެ ފަސިންޖަރުންނާއެކު ދަތުރުކުރަމުން ދިޔަ އެ ބޯޓުގެ އިންޖީނުގައި އަލިފާންރޯވެ ހުއްޓުނުތާ ގިނައިރުތަކެއް ނުވެ ފުލުހުންނާއި ސިފައިން ގުޅިގެން ބޯޓުން ދަތުރުކުރި އެންމެން މާލެ ގެންގޮސްފައި ވެއެވެ. އަދި ބޯޓުވެސް މާލެއަށް ގެންގޮސްފައި ވެއެވެ.\nބޯޓުގެ މަރާމާތަށް3މިލިއަން ރުފިޔާ ހަރަދުވިއިރު ބޯޓުގެ ދަތުރުތައް އަލުން ފެށީ މާޗް މަހުގެ 21 ވަނަ ދުވަހު އެވެ. (އިތުރަށް ވިދާޅުވޭ)\nޖަލާލުއްދީން ސްކޫލުގެ މަސައްކަތު މީހުންތަކަކާއެކު ގަދަކަމުން ބަދުއަހުލާގީ އަމަލު ހިންގި ކަމުގެ ތުހުމަތު ކުރާ މީހެއްގެ ޝަރީއަތް ފެށުން\nޖަލާލުއްދީން ސްކޫލުގެ އަންހެން މަސައްކަތު މީހުންތަކަކާއެކު ގިނަ ދުވަސްތަކެއް ވަންދެން ގަދަކަމުން ބަދުއަހުލާގީ އަމަލު ހިންގަމުން ދިޔަކަމަށް ތުހުމަތު ކުރެވޭ ކުޅުދުއްފުށީ މޭބިސްކަދުރުގެ އަބްދުލް ބާރީގެ ޝަރީއަތް ފަށާފައިވަނީ މިއަހަރުގެ ތެރޭގައި އެވެ.\nއެ ސްކޫލުގެ ސަރުދާރުކަމުގެ މަގާމުގައި ހުރި ބާރީއާއެކު ވަޒީފާއަދާކުރަމުން ދިޔަ 8 އަންހެނަކާއެކު ގަދަކަމުން ބަދުއަހުލާގީ އަމަލު ހިންގިކަމުގެ ދައުވާގެ ޝަރީއަތުގައި ހެކިބަސްދީފައިވާއިރު އެ އެންމެންވެސް ހެކިބަސް ދީފައިވަނީ ބާރީ އާ ދެކޮޅަށެވެ. (އިތުރަށް ވިދާޅުވޭ)\nސަރުކާރު ބަދަލުވުމާއި ގުޅިގެން އެމްޑީޕީއިން ކުޅުދުއްފުށީގައި ކުރި މުޒާހަރާގައި ފުލުހުންގެ މަރުކަޒަށް ގެއްލުން ދިނުން\nފެބްރުއަރީ7ވަނަ ދުވަހު، ރައީސް ނަޝީދު ބަދަލުވުމާއި ގުޅިގެން ޖެހިގެން އައި ދުވަހު މާލެއާއި ރާއްޖޭގެ ގިނަ ރަށްތަކެއްގައި ކުރިއަށްދިޔަ މުޒާހަރާތަކުގެ ތެރެއިން، ކުޅުދުއްފުށީގައި އެމްޑީޕީން ކުރި މުޒާހަރާގައި ކުޅުދުއްފުށީ ޕޮލިސް ސްޓޭޝަނަށް ގެއްލުންތަކެއް ދީފައި ވެއެވެ. ރަށު ކައުންސިލާއި އަތޮޅު ކައުންސިލުގެ ބައެއް މެމްބަރުންވެސް ބައިވެރިވި މި މުޒާހަރާ ފަހުން ހަމަނުޖެހުމަކަށް ބަދަލުވެ ޕޮލިސް ސްޓޭޝަނުގެ މައި ގޭޓަށާއި އެމްއެންޑީއެފް ފަޔަރ ލޮރީއެއްގެ އިތުރުން ފުލުހުންގެ މަރުކަޒަށް ގެއްލުންތަކެއް ދީ އަދި ބައެއް ފުލުހުންނަށް އެކިވަރުގެ އަނިޔާ ލިބިފައި ވެއެވެ.\nއެދުވަހުގެ ހަމަނުޖެހުމާ ގުޅިގެން ކުޅުދުއްފިން އެކަނިވެސް 40 އަށްވުރެ ގިނަ މީހުންގެ މައްޗަށް ދައުވާކޮށްފައި ވެއެވެ. އަދި މިހާރު ކުޅުދުއްފުށީ މެޖިސްޓްރޭޓް ކޯޓުގައި އެ މައްސަލައިގެ އަޑުއެހުންތައް ވަނީ ފަށާފައި އެވެ.


މައިންބަފައިންގެ ހައްގަކީ ބޮޑުވެގެންވާ ހައްގެއް ކަމަށާއި އަދި ރަހިމުގެ ގުޅުންތައް ދަމަހައްޓާ މީހާއަށް މާތް ﷲ ރަހުމަތް ލައްވާނެ ކަމަށް މިއަދުގެ ފިތުރު އީދުގެ ހުތުބާގައި ވިދާޅުވެއްޖެއެވެ.\nހުތުބާގައި ވިދާޅުވީ، ހަސަދަވެރިކަމާއި ބައިބައިވުމާއި އަރާރުންތަކާ ދުރުހެލިވެ، ކޮންމެ މީހަކު ވެސް އަނެކާގެ ހައްގުތައް އަދާކުރުމަށް މިއަދު އަޒުމު ކަނޑައަޅަންޖެހޭ ކަމަށެވެ. އެގޮތުން އެންމެ ފުރަތަމަ އަދާކުރަންވީ ﷲ ގެ ހައްގުތައް ކަމަށާއި އެހެނީ މާތް ﷲ ޖިންނީންނާއި އިންސީން ހެއްދެވީ އެކަލާނގެ އަށް އަޅުކަން ކުރުމަށް ކަމަށެވެ.\nއެއަށްފަހު އަދާކުރަންވީ މައިންބަފައިންގެ ހައްގުތައް ކަމަށާއި އެއީ ބޮޑުވެގެންވާ ހައްގެއް ކަމަށް ހުތުބާގައި ވިދާޅުވިއެވެ. އެގޮތުން މާތް ﷲގެ ހައްގުތައް އަދާކުރުމަށް އެންގި ބަސްފުޅާ ވިދިގެން އެކަލާނގެ އަންގަވަނީ މައިންބަފައިންގެ ހައްގުތައް އަދާކުރުމަށް ކަމަށް ވިދާޅުވިއެވެ. އަދި ރަހިމުގެ ގުޅުންތައް ދަމަހައްޓާ މީހާއަށް މާތް ﷲ ރަހުމަތް ލައްވާނެ ކަމަށާއި އެމީހުން މި ގުޅުން ކެނޑިކަމުގައި ވިޔަސް ތިބޭ އެ ގުޅުން ކަނޑައިނުލުމަށް ނަސޭހަތްތެރިވިއެވެ.\nކީރިތި ރަސޫލާ ހަދީޡް ކުރެއްވި ބަސްފުޅެއްގެ މާނައިގައިވެއެވެ.\n“ރަހިމުގެ ގުޅުން ދަމަހައްޓާ މީހާއަކީ އޭނާއަށް ދޭ އެއްޗަކަށް އެއްޗެއް ދޭ މީހާއެއް ނޫނެވެ. އެކަމަކު ގުޅުން ދަމަހައްޓާ މީހާއަކީ އޭނާއާ ގުޅުން ކެނޑިޔަސް އެ ގުޅުން ނުކަނޑައި ދަމަހައްޓާ މީހާއެވެ.”\nއެހެންކަމުން އީދު ދުވަހު އަރަމުންދާ އިރުގެ އުޖާލާކަމާއެކު މޫނުމަތިން ވެސް އުފާވެރިކަން ފާޅުކުރުމަށާއި ލޯތްބާއި ކުލުނާއި އަހުވަންތަކަމުގެ ޝުއޫރުތަކުން އެކަކު އަނެކަކަށް ހަދިޔާކުރުމަށް ހުތުބާގައި ނަސޭހަތްތެރިވިއެވެ. އަދި ރަހިމުގެ ގުޅުން ކެނޑިފައިވާ އެންމެންގެ މެދުގައި އެ ގުޅުން އާކޮށް، ރަހުމަތްތެރިންގެ މެދުގައި އެކުވެރިކަން ބަދަހި ކުރުމަށް ގޮވާލެއްވިއެވެ.\nއިސްލާމީ އީދުތަކަކީ އެކަމުގައި އެންމެން ބައިވެރިކުރުވަން ޖެހޭ އިހްތިފާލު ތަކެއް ކަމަށާއި އެ ދުވަސްތަކުގައި އުފާ ފާޅުކުރަންވީ ހަމައެކަނި ތަނަވަސްކަން ލިބިގެންވާ މީހުން ނޫންކަން ފާހަގަކުރައްވާ ހުތުބާގައި ވިދާޅުވީ، ތަނަވަސްކަމުގެ އަހުލުވެރިން ފަގީރުންނަށާއި މިސްކީނުންނަށް ހެޔޮ ފޯރުކޮށްދީ، އީދުގެ އުފަލުގައި އެމީހުން ބައިވެރި ކުރުވަން ޖެހޭނެ ކަމަށެވެ.\nއެގޮތުން އީދު ނަމާދުގެ ކުރިން ފިތުރު ޒަކާތް އަދާކުރުމަށް އަންގަވާފައިވަނީ އެހެން ވެގެން ކަމަށް ވެސް ހުތުބާގައި ވިދާޅުވިއެވެ.\nހުތުބާގައި އިތުރަށް ވިދާޅުވީ، ބައެއް މީހުން ރަމަޟާން މަހުގައި ﷲގެ ހަޟްރަތަށް ކުއްތަންވެވޭތޯ މަސައްކަތް ކުރާ ކަމަށާއި އެގޮތުން ނަމާދުކޮށް، ރޭއަޅުކަން ކޮށް، ރޯދަ ހިފާ ކަމަށެވެ. ނަމަވެސް ރަމަޟާން މަސް ނިމުމުން ނަމާދު ކުރަން ހަނދާންނެތި ﷲ އާ އެމީހުންނާ ދެމެދުގައިވާ ވައުފަށް ކަނޑާލާ ކަމަށް ވިދާޅުވިއެވެ.\nރައްޔިތުންގެ މެދުގައި ހުރިހާ ބާވަތެއްގެ އަމާންކަމާއި ފުދުންތެރިކަން އޮތުމަކީ މުހިންމު ކަމެއްކަން ފާހަގަކުރައްވާ ހުތުބާގައި ވަނީ ގައުމުގެ ސުލްހަ މަސަލަސްކަމަށް މަސައްކަތް ކުރުމަށް ގޮވާލައިފައެވެ. އެގޮތުން އަމާންކަމެއް ނެތް ތަނެއްގައި އެއްވެސް ހަމަޖެހުމެއް ނޯންނާނެ ކަމަށާއި އެހެންކަމުން ރައްޔިތުންގެ އަމާންކަމަށް ބުރޫއަރައިފާނެ ކަމެއް އެކަކުވެސް ކޮށްގެން ނުވާނެ ކަމަށް ހުތުބާގައި ވިދާޅުވިއެވެ.\nއަދި ވިދާޅުވީ އެ ނިއުމަތް ރައްކާތެރިކޮށް ދެމެހެއްޓުމަކީ އެންމެންގެ ވާޖިބެއް ކަމަށާއި ލިބިފައިވާ ހުރިހާ ކެރިފޯރުންތެރިކަމާއި ތަނަވަސްކަމެއް ބޭނުންކޮށްގެން އަމާންކަން ދަމަހައްޓަން މަސައްކަތް ކުރަންވާނެ ކަމަށެވެ.\nއަރުޝީފަށް ނެގީ 25/05/2020 20:29\nއެންމެފަހުން އަޕްޑޭޓްކުރީ 25/05/2020 20:29\nމެސީގެ ކުރިމަގާއިމެދު އެއްޗެއް ބުނަން ސެޓިއެން ދެކޮޅު ހަދައިފި!\nކޮވިޑް-19: މިއަދު 25 މީހުން ފައްސިވެ، 54 މީހުން ރަނގަޅުވި!\nކޯވިޑް-19 : ޕޮޒިޓިވްވި މީހުންގެ އިތުރުވުމެއް، މިއަދު 25 މީހުން ޕޮޒިޓިވްވި\nއަބްދުﷲ މުއާޒް 14 މިނެޓު ކުރިން\nއިތުރު 54 މީހުން ބަލިން ފަސޭހަވެއްޖެ، 25 މީހުން އަލަށް ޕޮޒިޓިވް


Karanka Futsal Fiesta Ge Final Anna Hukuru Dhuvahu ކަރަންކާ ފުޓްސަލް ފިއެސްޓާގެ ފައިނަލް އަންނަ ހުކުރު ދުވަހު – Huvadhoo News Karanka Futsal Fiesta Ge Final Anna Hukuru Dhuvahu Huvadhoo News\nކަރަންކާ ފުޓްސަލް ފިއެސްޓާގެ ފައިނަލް އަންނަ ހުކުރު ދުވަހު\nކަރަންކާ ފިއެސްޓާގެ މިއަދު ހަވީރު ކުޅުނު ފުރަތަމަ މެޗުގައި ބައްދަލުކުދީ ލައިކަންސް އެފްސީ އާއި ތަރިވިލާ އެފްސީއެވެ. މި މެޗު5ލަޑު4ލަޑުން ކާމިޔާބު ކުރީ ލައިކަންސް އެފްސީއެވެ. މިމެޗުގެ މޮޅު ކުޅުންތެރިއަކަށް ހޮވިފައިވަނީ ލައިކަންސް އެފްސީގެ ޖާޒީ ނަންބަރ 10 އަހުޒަން ޒާހިރުއެވެ.\nމިއަދު ކުޅުނު ދެވަނަ މެޗުގައި ވާދަ ކޮށްފައިވަނީ ހުޓިކޮޑު އެފްސީ އައި ޕަކް ރޯޔަލްސް އެސްސީއެވެ. މިމެޗު5ލަޑު2ލަޑުން ކާމިޔާބު ކުރީ ޕާކް ރޯޔަލްސް އެސްސީ އެވެ. މިމެޗު ގެ މޮޅު ކުޅުންތެރިއަކަށް ހޮވިފައިވަނީ ޕާކްރޯޔަލްއެސްސީ ގެ ޖާޒީ ނަންބަރ 23 މުޙައްމަދު ޝަހުދު ސަޢީދު އެވެ.\nމިއަދުގެ މެޗުތަކާއެކު މުބާރާތުގެ ގުރޫޕް ސްޓޭޖުގެ މެޗުތައް މިވަނީ ނިމިގެން ގޮސްފައެވެ. މުބާރާތުގެ ފައިނަލް މެޗުގައި މިއަންނަ ހުކުރު ދުވަހު ވާދަ ކުރާނީ ލައިކަންސް އެފްސީ އާއި ތަރިވިލާ އެފްސީ އެވެ.\nމިމުބާރާތުގައި ފައިނަލްގައިކުޅޭ ލައިކަން އެފްސީއަކީ މިމުބާރާތުގެ އެންމެ ކާމިޔާބު އެއްޓީމެވެ. އެޓީމު ފައިންލަށް ދަތުރު ކޮށްފައި ވަނީ ކުޅުނު ހުރިހާ މެޗެއް ކާމިޔާބު ކޮށްގެން ސައްތައިން ސައްތަ ރިކޯޑަކާ އެކުއެވެ. އެޓީމުގެ ކެޕްޓަނަކީ އެޓީމުގެ ޖާޒީ ނަންބަރ 10 އަހުޒަން ޒާހިރު އެވެ. އަހުޒަން އަކީ ފިޔޯރީ ގައި އެންމެ ފަހުން ބޭއްވުނު ފުޓްސަލް މުބާރާތުގެ ފުޓްސަލް ކިންގެވެ. މިމުބާރާތުގައި މިހާތަނަށް އަހުޒަން ވަނީ 20 ލަޑު އެޓީމަށް ކާމިޔާބު ކޮށްދީފައެވެ.\nމުބާރާތުގެ ފައިނަލްގައި ވާދަކުރާ ތަރިލާ އެފްސީގެ ކެޕްޓަނަކީ ފިޔޯރީގެ ކުޅިވަރު ލެޖެންޑު އަޙުމަދު ނަޒީފެވެ. ކުޅިވަރުގެ މައިދާނުގައި ނަޒީއްބެ އެވެ. ނަޒީފް އަކީ ފިޔޯރީގައި އެންމެ ފަހުން ބޭއްވުނު ފުޓްސެލް ދެމުބާރާތުގެވެސް އެންމެ މޮޅު ކީޕަރެވެ. ނަޒީފް އަކީ 1990 އިން ފެށިގެން ފިޔޯރީގެ އެންމެ މޮޅު ފޯވާޑުގެ ގޮތުގަ ހުރި ކުޅުންތެރިއެކެވެ.


Zel ge story: Neydhemey vakivumeh\nމުޅި ކޮޓަރީގެ ތެރެއަށް ފެތުރިފައި ވަނީ އޭސީގެ ފިނި ކަމެވެ. ފަތިހުގެ ފިނިކަމާއި އެކުވެ، މުޅި ކޮޓަރި ތެރެއަށް ހީވަނީ ސްނޯ އޮހެމުންދާ ހެންނެވެ. އެ ލިބޭ ޝަބްނަމްގެ އަރާމު ކަމާއި، ހިތަށް ލިބޭ ފިނި ކަމުގެ ތެރޭގައި ގަދަ ނިދީގައި އޮތް ލިއުޝާއަށް ހޭލެވުނީ އޭނާގެ ފޯނު އެލާރމް ވާން ފެށުމުންނެވެ. އުނދަގު ގޮތަކަށް ދެލޯ ހުޅުވައިލަމުން، ލިއުޝާ އޭނާގެ ފޯނު ނަގައި އެލާރމް ކަނޑައިލިއެވެ. އަދި ކަންނެތް ގޮތަކަށް މޯޅިއަކަށް ދެމިލަމުން ލިއުޝާ އެނދުން ތެދުވިއެވެ.\nލިއުޝާގެ ސިކުނޑިއަށް ސަވާރުވެފައިވާ ގަދަ ނިދީގެ ސަބަބުން ލިއުޝާއަށް ކޮޅަށް ހުރެވެނީ ވެސް ހަމަ ކިރިޔާއެވެ. ކަންނެތް ފާޑަކަށް ކުރިޔަށް ފިޔަވަޅެއް ނަގަމުން ގޮސް ލިއުޝާ ކޮޓަރީގެ ލައިޓު ޖައްސައިލަމުން، އޭނާގެ އަތުކުރީގައިވާ ގަޑިއަށް ކަޅި ހިންގައިލިއެވެ.\n"5 ޖަހަނީއޭ ދޯ؟" އާފުރެމުން ލިއުޝާ ގޮސް ހުއްޓުނީ އެނދުގެ ކުރިމަތީގައެވެ. އަދި އެނދުމަތީގައި ނިދާފައި އޮތް އޭނާގެ ފިރިމީހާ ހައިޝަމަށް ބަލައިލިއެވެ. ވަގުތު ކޮޅަކު ހައިޝަމަށް ބަލަން ހުރުމަށްފަހު، ލިއުޝާ މަޑުމަޑުން ގޮސް ހައިޝަމްގެ ގާތުގައި، ދެފައި އޮޅައިލަމުން އިށީންދެލިއެވެ. ހަމަ އެއާއި އެކު ލިއުޝާ ބަލަން ފެށީ ހައިޝަމްގެ މޫނަށެވެ. ވަގުތުކޮޅަކު ހައިޝަމްގެ ރީތި އަލި މޫނަށް ބަލަން އިނުމަށްފަހު، ލިއުޝާ އޭނާގެ ތުންފަތް ޖައްސައިލީ ހައިޝަމްގެ ކޮލުގައެވެ. އަދި ހައިޝަމްގެ ބުޅި އިސްތަށިގަނޑުގައި އަތުން ކުޅެލަމުން، ލިއުޝާ އެނދުން ތެދުވެގެން ގޮސް ވަނީ ފާޚާނާ އަށެވެ. ވުޟޫކޮށްލުމުގެ ބޭނުމުގައެވެ.\n"ދަރިފުޅާ ޒީނާ! ދަރިފުޅާ. ފަތިސް ނަމާދު ކުރަން ތެދުވެބަލަ!" ޒީނާ ނިދާފައި އޮތް ކޮޓަރީގެ ދޮރުގައި މަޑުމަޑުން ތަޅަމުން އޭނާގެ މަންމަ ޒުހުދާ ގޮވަމުން ދިޔައެވެ.\n"އާނ މަންމާ. މިތެދުވީ. ނަމާދު ކުރަން މިދަނީ." ކުއްލިއަކަށް ދެލޯ ހުޅުވައިލަމުން ޒީނާ އަވަސްކޮށް ބުނެލިއެވެ. ނަމަވެސް ޒީނާގެ ހިތަށް ވަދެގެން ދިޔަ ވަސްވާސްތަކުން އޭނާ އެނދުން ތެދުވާކަށް ބޭނުމެއް ނުވިއެވެ. އެހެން ކަމުން ޒީނާ ނެގީ އޭނާގެ ފޯނެވެ. އަދި ފޭސްބުކާއި، ސްނެޕް ޗެޓް ހާވަން ފެށިއެވެ.\nފޭސްބުކްގެ ތެރޭގައި ޣަރަޤުވަމުން ދަނިކޮށް ޒީނާގެ ލޮލުގައި އެއްލި ކަޅިއަކުން އަޅައިގަތީ، އޭނާގެ އެންމެ ގާތް ރަޙުމަތްތެރިޔާ ލިއުޝާ ލާފައިވާ ފޮޓޯއެކެވެ. ލިއުޝާ އާއި ހައިޝަމްގެ ލޯބިލޯބި އެ ތަސްވީރަށް ވަގުތުކޮޅަކު ޒީނާ ބަލަން އިނީ ލުއިކޮށް ހީނލައިގެންނެވެ.\nއުމުރުން 15 އަހަރުން ފެށިގެން އެއްކޮށް ކިޔަވަމުން ގޮސް، ރާއްޖެއިން ބޭރުން މަތީ ތައުލީމު ވެސް އެދެމީހުން ހާސިލު ކުރީ އެކުއެކީގައެވެ. ރަޝިޔާގެ ޔުނިވާރސިޓީ އަކުން މެޑިސިން ކިޔަވައިގެން، އިންޓާރޝިޕް ނިންމީ ވެސް އެކަކު އަނެކަކު ގުޅިގެން، ވަރަށް ގާތްކޮށެވެ. ލިއުޝާ އާއި ޒީނާގެ އިތުރުން އެމީހުންނާއި އެކު ވަނީ އިތުރު3ފިރިހެން ޑޮކްޓަރުން ވެސް ކިޔެވުން ނިންމައި، އިންޓާރޝިޕް ވެސް ފުރިހަމަ ކޮށްފައެވެ. އެހެންކަމުން އެ އެންމެންނާ ވެސް، ލިއުޝާ އާއި ޒީނާ ގާތް ގުޅުމެއް ބާއްވައެވެ. މިހާރު އެ އެންމެން ވެސް އިންތިޒާރު ކުރަމުން ދަނީ، 1 މަސް ފަހުން އެމީހުން ރަސްމީކޮށް ވަޒީފާއަށް ދާން ޖެހޭނެ ދުވަހަކަށެވެ.\nއިރުގެ އަލިން މުޅި މާލެ ފާންކުރަން ފަށައިފިއެވެ. ފެންވަރައި ރީތިވެގެން ހައިޝަމް ތައްޔާރު ވަމުން ދިޔައީ ވަޒީފާއަށް ދިޔުމަށެވެ. ހައިޝަމް މަސައްކަތް ކުރަމުން ދިޔައީ ޓީވީގެ ޚިދުމަތް މުޅި ރާއްޖެއަށް ފޯރުކޮށްދޭ އޮފީހެއްގެ ޓެކްނީޝަނެއްގެ މަޤާމެވެ. ލޯގަނޑު ކުރިމަތީގައި ހުއްޓި ހުރެ، ހައިޝަމްގެ ބުޅި އިސްތަށިގަނޑުގައި ކަންޓު ކާއްތަމުން ދިޔައިރު، ލިއުޝާ އެނދުމަތީީގައި ކަޅި ޖަހައި ނުލައި ބަަލަން އޮތީ ހައިޝަމަށެވެ. ގޮޅިތައް އަރާފައިވާ ހައިޝަމްގެ ރީތި ހަށިގަނޑަށް ބަލާބަލާ ދުވަހަކު ވެސް ލިއުޝާ ފޫހި ނުވާ ފަދައެވެ.\nލިއުޝާ އެނދުން ތެދުވެގެން ގޮސް ހައިޝަމްގެ އަތަށް ޓީޝާޓް ދިނެވެ. ހައިޝަމް އުފަލުން ހުރެ ބަލަމުން ގެންދިޔައީ ލިއުޝާގެ ލަކުނެއް ނެތް ރީތި، އޮމާން ދޮން މޫނަށެވެ.\n"އަހަރެން ވަރަށް އުފާވޭ! ލިއު އަހަރެންގެ ވައިފަށް ވީމަ.." ހައިޝަމްގެ ފިރިހެންވަންތަ އަޑުން އޭނާ އެހެން ބުނެލީ ލިއުޝާގެ ފުށްކޮޅެއް ފަދަ ލޯބި ކޮލުގައި ހިފައިލަމުންނެވެ.\n"އަހަރެން ވެސް." ލިއުޝާގެ މުޅި މޫނު ފިޔާތޮށި ކުލައަށް ބަދަލުވެގެން ދިޔައީ، ލަދުރަކި ހިނިތުންވުމަކާއި އެކުގައެވެ.\n"އައްދޭ! އައްދޭ! އަހަރެންގެ ލޯބިގަނޑު ބްލަޝްވީތަ؟ ހެހެ." ހައިޝަމް ހެމުން ހެމުން، ލިއުޝާގެ ފަން އިސްތަށިގަނޑުގައި ފިރުމައިލިއެވެ.\n"މިހެން ކިތަންމެ އިރަކުވެސް ތިބެވި ދާނެ. އަހަރެންނެއް ނުވާނެ ފޫސެއް. އެކަމު، ތި ރީތިކަމުގެ ޖާދޫގަ ޖެހިފަ ހުއްޓާ އަހަރެންގެ ގަޑި ޖެހިދާނެ." ހައިޝަމް "ފޮގް" ސެންޓު ފުޅި ނަަގައި މުޅި ޓީޝާޓުގެ ވަސް މީރުކޮށްލަމުންް ބުނެލިއެވެ.\nގަޑިން ހެނދުނު 10 ޖަހައި ބޮޑުުވެއްޖެއެވެ. ކޮޓަރީގެ ދޮރު ތަކުން މުޅި ކޮޓަރިތެރެއަށް އިރުގެ އަލި އެޅެމުން ދިޔަ އިރުވެސް މިފްޒާލް އޮތީ ނިދާފައެވެ. މިފްޒާލްގެ ގައިން ހޫނު ކަމުގެ އިޙްސާސް ވިޔަސް، އޭނާ ތެދުވާކަށް ބޭނުމެއް ނުވެއެވެ. އެޔަށްވުރެ، މާ ކަންފަސޭހައެވެ. މުޅިރޭ ހަތަރުދަމު، މިފްޒާލްގެ ކަމަކަށް ވެފައި އޮންނަނީ އެކި އަންހެން ކުދިންނާ އަނގަތަޅާ ވާހަކަ ދެއްކުމެވެ. އެކި ކަހަލަ ވާހަކަތަކެވެ. ދުނިޔެލެއްވި ހުރިހާ ވާހަކައެއް މިފްޒާލް ކިޔައެވެ. އަން ކިޔައިފިއްޔާ އަންގިއެއް ވެސް މިފްޒާލަށް ވަރިހަމައެވެ. ފިރިހެން ކުއްޖަކާ އޮޅިގެން ވެސް ފޭސްބުކުން މިފްޒާލް ވާހަކައެއް ނުދައްކައެވެ. އެޔަށްވުރެ، މިފްޒާލް އަންހެނުން ކުދިންނާ ވާހަކަދެއްކުމުގައި މާ ބިޒީއެވެ. މިފްޒާލަކީ ޑޮކްޓަރެއްކަން އެނގުމުން އަންހެން ކުދިން ވެސް މިފްޒާލާއި ހެދި މާވަރަކަށް އުޅޭތީ، މިފްޒާލަށް އޭނާގެ އަމިއްލަ ނަފްސަށް ވެވޭ ބޮޑާވެރިކަން ވަނީ މާ ބޮޑުވެފައެވެ. މިފްޒާލުގެ އުމުރުން 28 އަހަރުވީ އިރު، އޭނާ ވަނީ އެތައް އަންހެން ކުދިންނަކަށް އެކި ކަހަލަ ޚިޔާލީ ފޮލާ ކައްކައި ދީފައެވެ. ގުނާ އަދަދު ނުކުރެވޭހާ، ގިނަ ރީތި އަންހެން ކުދިން މިފްޒާލްގެ ޙަޔާތަށް ވަނީ އަތުވެފައެެވެ. ނަމަވެސް އެއިން އެއްވެސް ކުއްޖެއް ދެކެ މިފްޒާލް ލޯތްބެއް ނުވެއެވެ. މިފްޒާލަށް އޭނާގެ ޙަޤީޤީ ލޯބި ނުލިބުމުން، އޭނާ ނިންމައިގެން ހުރީ އޭނާގެ ދިރިއުޅުން މިފަދަ ގޮތަކަށް ވޭތުކޮށްލާށެވެ.\nނިދާފައި އޮތް މިފްޒާލަށް ހޭލެވުނީ އޭނާގެ ފޯނު ރިންގުވާން ފެށި އަޑަށެވެ. ދެލޮލުގައި އަތް އުނގުޅައިލަމުން، މިފްޒާލް ބަލައިލީ އޭނާގެ ފޯނަށެވެ. ގުޅަމުން ދިޔައީ ޝިޔާދެވެ. ޝިޔާދަކީ މިފްޒާލާ އެކު މެޑިސިންގ ކިޔަވައިގެން ރާއްޖެ އައިސް ހުރި ޑޮކްޓަރެކެވެ. ބޭރުގައި ކިޔަވަން ހުރި ދުވަސްވަރު، މިފްޒާލާއި އެކު އެންމެ ގިނަ ވަގުތު ހޭދަކުރި އެކަކީ ވެސް ޝިޔާދެވެ.\n"އޭ ބްރޯ! އަދިވެސް ކަޑަވެފަތަ؟" މިފްޒާލު ފޯނު ނެގުމާއި އެކު ޝިޔާދު އަހައިލިއެވެ.\n"އާނ! އަދިވެސް އޯކޭއެއް ނުވޭ ބްރޯ. ކަޑަ ވާނެ ދޯ؟ އަހަރެން ހާދަ ލޯތްބެކޭ ލިއު ދެކެވީ.. އެކަމު އަހަރެންނަށް ލިއު ވެސް ގެއްލުނީ. ނުވެސް އެނގި ރާއްޖެ އައިސް މެރީ ކޮށްލީ ވިއްޔާ!" މިފްޒާލްގެ އަޑުވަނީ ކުރަކި ވެފައެވެ.\n"އަހަރެން ކުރިން ވެސް ބުނިން ދޯ؟ ތިކަން ހުއްޓާލަން. އެކޮޅުގަ ކިޔެވި އިރު، މިފްޒާލް ރައްޓެހިވާން އެހީމަވެސް، ނޯއެއްނު ލިއު ބުނީ.. އެކަމު ވެސް ކައެ ހުރީ ލިއު ވެގެން. އެންމެ ފަހުން ރާއްޖެ އައިސް މެރީ ކުރީ އެ. ދެން ބްރޯ ތިކަން ހުއްޓާލާ!" ޝިޔާދު ބެލީ މިފްޒާލަށް ނަޞޭޙަތް ދެވޭތޯއެވެ.\n"އަހަރެން ދެން ލައިފެއް ނުފަށާނަން ބްރޯ. ހަމަ މިހެން އުޅޭނީ.. އެކި އަންހެން ކުދިން ވަގުތީ ބައިވެރިއެއް ގޮތުގަ ގެންގުޅެމުން." މިފްޒާލް އެނދުން ތެދުވިއެވެ.\n"ތި ކަޑައޭ ބްރޯ! ދެން ލިއު ނުލިބުނީމަ ވޭތަ އޭގެ ބަދަލު ހުރިހާ އަންހެން ކުދިންނަށް ހިފަން؟" ކަންފަތުގައި ފޯނު ޖަހައިގެން ޝިޔާދު އައިސް އިށީންނީ ސޯފާގައެވެ.\n"ދެން ލިއު އަށްތަ ބަދަލު ހިފަންވީ؟ ތިކަން ވެސް ކޮށްފާނަމޭ ބްރޯ." މިފްޒާލް ފޯނު ކަނޑައިލީ ޝިޔާދުގެ ކަންފަތް މައްޗަށެވެ. ޝިޔާދު ފުންކޮށް ނޭވާއެއް ލަމުން، ސޯފާގައި ހަމަޖެހެލިއެވެ.\nހަވީރުގެ މަޔިޔާދު ވަގުތެވެ. މުޅި މާލޭގެ މަގުތައް ވަނީ ފުރި ބާރުވެފައެވެ.\n"އަސްމާ. އަސްމާ. އަވަސްކޮށްބަލަ!" ވަހީދުގެ އަޑަށް އަސްމާ ވަރަށް އަވަސްކޮށް އަތްދަބަސް އަޅައިގެން ގެއިން ނުކުތެވެ. ވަހީދަކީ ވެސް ޑޮކްޓަރުކަން ކިޔަވައިގެން ރާއްޖެ އައިސް ހުރި މީހެކެވެ. އަދި ވަހީދު ވެފައި ވަނީ ޑޮކްޓަރުކަން ކިޔަވައިގެން އެންމެ ފަހުން ރާއްޖެ އައި5މީހުންގެ ތެރެއިން އެންމެ ދޮށީ މީހާއަށެވެ. ވަހީދުގެ އުމުރުން 33 އަހަރެވެ.\nރީތިވެލައިގެން އަސްމާ ގެއިން ނުކުމެ އެރީ ވަހީދުގެ ސައިކަލު ފަހަތަށެވެ. އަސްމާގެ އުމުރުން 31 އަހަރު ކަމުގައި ވިޔަސް، އަސްމާ ބަލާފައި ހީވަނީ 23 އަހަރުގެ ޅަ ޒުވާނެއްހެންނެވެ. އަސްމާގެ މޫނުމަތި ވަނީ ފައުންޑޭޝަންއިން މުޅިން އަލިކޮށްލާފައެވެ. ތުންފަތުގައި ރަތް ކުލަ ޖައްސައިފައި ހުރިއިރު، ހީވަނީ ރަތް ފިނިފެންމަލެއް ފޮޅެން ތައްޔާރު ވަމުން ދަނީހެންނެވެ. އަސްމާ އަޅައިގެން ހުރީ ރަތްކުލައިގެ ރީތިރީތި ބުރުގާއެކެވެ. އެދެމީހުން ސައިކަލުގައި ދުއްވާފައި ދިޔައީ ހުޅުމާލެއަށެވެ. ވަހީދުގެ ޢާއިލާއާ ބައްދަލު ކުރުމުގެ ބޭނުމުގައެވެ.\nރޭގަނޑުގެ އަނދިރިކަމުން މުޅި ދުނިޔެ ބައްދައިލިފިއެވެ. ޒީނާ ފެންވަަރައި ރީތިވެގެން ތައްޔާރު ވެލީ، ލިއުޝާގެ ގެއަށް ދިޔުމަށެވެ.4ވަރަކަށް ދުވަހު ލިއުޝާއާ ދިމާނުވެ ހުރީމައެވެ. ގަޔަށް ބާރު ޓޮޕް ކޮޅަކާއި، ބާރު ޖިއްސެއް ލައިގެން، ޒީނާ މުޅި މޫނުގައި ތަފާތު މޭކަޕުތައް އުނގުޅައި މޫނުމަތި އުޖާލާކޮށްލިއެވެ. ކަރާއި ހަމައަށް ކޮށައިލާފައިވާ، ޒީނާގެ އިސްތަށިގަނޑު ރީތިކޮށް ޒީނާ ވަރަށް ބޮޑަށް ނަލަވެލިއެވެ.\n"ދޭ އަވަހަށް ފެންވަރާލަން. ވަރަށް ވަރުބަލިވެފަ އެއްނު ތިހުރީ؟" ހައިޝަމް ލައިގެން ހުރި ޓީޝާޓުގައި ހިފައިލަމުން ލިއުޝާ ބުނެލިއެވެ.\n"އާނ! އެބަ އަންނަން." ހައިޝަމް ޓީޝާޓު ބައިލަމުން ވަނީ ފާޚާނާއަށެވެ. ހައިޝަމް ފާޚާނާއަށް ވަދެފައި، ކުޑަ ވަގުތު ކޮޅެއް ނުވަނީސް، ގޭގެ ބެލް އަޅަން ފެށި އަޑު އިވުނެވެ. ލިއުޝާ އަވަސްކޮށް ގޮސް ގޭގެ ދޮރު ހުޅުވައިލިއެވެ.\n"ޒީ.. އަޅޭ! އަހަރެން ވަރަށް އުފާވެއްޖެ. އަވަހަށް ވަދޭ!" ލިއުޝާ އޭނާގެ ބެސްޓު ފްރެންޑުގެ ގައިގައި ބައްދައިގަންނަމުން ބުނެލިއެވެ. ޒީނާ އާއި އެކު ލިއުޝާ އައިސް އިށީންނީ ސިޓިންގރޫމްގެ ސޯފާގައެވެ.\n"ލިއު ކިހިނެއްތަ؟" ޒީނާ ހިފައިލީ ލިއުޝާގެ އަތުގައެވެ.\n"ވަރަށް ރަނގަޅު. އެންޑް ވެރީ އެކްސައިޓިން.." ލިއުޝާ ހިނިތުންވެލިއެވެ.\n"ސޭމް! އައިޖިއެމްއެޗަށް ވޯރކަށް ދާން ޖެހޭނެ ދުވަހެއްގެ އިންތިޒާރުގަ، މިހާރު ކައުންޑައުން ވެސް ޖައްސައިފިން.. ހެހެ." ޒީނާ ހޭންފެށިއެވެ.\n"އަސްލު ވެސް. ކިހާ މަޖާ ވާނެ! އަދި އަހަރެމެން5މީހުން އެއްކޮށް އުޅޭއިރު. ޒީއަށް ޚަބަރުވޭތަ އެމީހުން؟" ލިއުޝާ ހިނިތުންވުމަކާއި އެކު ބަލަހައްޓައިގެން އިނީ ޒީނާގެ މޫނަށެވެ.\n"އާނ! ވަރަށް މަޖާވާނެ. އެންމެންވެސް ޚަބަރުވޭ. ދެން ލިއު މާބިޒީއެއްނު؟ ހެހެ!" ޒީނާ ސަމާސާގެ ރާގެއްގައި ބުނެލިއެވެ.\n"ސޮރީއޭ އަސްލު. މެރީ ކުރި ފުރަަތަމަ ދުވަސްކޮޅު ވީމަ ވަރަށް ޓައިމް ނުވޭ އަދި. ހައިޝަމް ވެސް ވަރަށް ބިޒީކޮށް އުޅެނީ. އަދި ކުރިއަށް އޮތީނު ހޭންގްތައް.." ލިއުޝާގެ ތުންފަތުން ހިނިތުންވުން ނުފިލައެވެ.\n"އާނ ދޯ؟" ޒީނާ އެހެން ބުނުމާއި އެކު، އިވުނީ ކޮޓަރީގެ ދޮރު ހުޅުވުނު އަޑެވެ. ކޮޓަރިން ބޭރަށް ނުކުތީ ތުވާލި އޮޅައިލައިގެން ހައިޝަމެވެ. ހައިޝަމްގެ ބުޅި އިސްތަށިގަނޑު ތެމިފައި އޮތް އިރު، އޭނާގެ މޭމަތީގެ ޗާލު ކަމާއި، ބަނޑުމަތީގައި ފެތުރިފައިވާ ޗާލު ގޮޅިތައް ހަމަ ރަނގަޅަށް ވެސް ޒީނާއަށް ފެނުނެވެ. ޒީނާއަށް ކުރުވީ އޭނާގެ ނަފުސް އެދޭނެ އިޙްސާސެއް ނޫނެވެ. ޒީނާ ވަގުތުން އިސްދަށަށް ޖެހިއެވެ. ޒީނާ ސިޓިންގރޫމްގައި އިނުމުން ހައިޝަމް އެނބުރި ކޮޓަރިއަށް ވަނެވެ. ލިއުޝާ މިއަންނަނީ ކަމަށްބުނެ، ހިނގައިގަތީ ކޮޓަރިއާ ދިމާލަށެވެ.\nހައިޝަމަށް ގަމީހެއް ދިނުމަށްފަހު، ލިއުޝާ އައިސް ޒީނާ އާއި އެކު އެމީހުންގެ ވާހަކަތައް ކުރިއަށް ގެންދަން ފެށިއެވެ. ވަގުތުކޮޅަކު އެދެމީހުން އެގޮތުގައި ވާހަކަދެއްކުމަށްފަހު، ޒީނާ އެގެއިން ދިޔައެވެ.\nގަޑީގެ ސިކުންތު ކަށި އޭގެ ވާޖިބު އަދާ ކުރަމުން ގެންދިޔައީ އޭގެ އެންމެ އަވަސް މިނުގައެވެ. ރޭގަނޑުގެ ވަގުތުތައް ގަޑި އިރަކަށްފަހު، ގަޑި އިރެއް ހޭދަވަމުން ދިޔައިރު ލިއުޝާ އޮތީ އެނދުމަތީގައި އޮށޯވެގެންނެވެ. ހައިޝަމް ބޭރަށް ގޮސްވުމުން، އޭނާ އެނބުރި އަންނާނެ އިރެއްގެ އިންތިޒާރުގައެވެ. އެގޮތުގައި ލިއުޝާ ވަގުތުތައް ހޭދަކުރަމުން ގޮސް، ގަޑިން ރޭގަނޑު 1130 ވެއްޖެއެވެ. އަދިވެސް ހައިޝަމެއް ގެއަކަށް ނާދެއެވެ. އެތައް ފަހަރަކު ގުޅިއިރު ހައިޝަމް ފޯނަކަށް ޖަވާބެއް ވެސް ނުދެއެވެ. ލިއުޝާގެ ހިތް އަވަސްވާ ގޮތްވިއެވެ. ހިތް ތެޅެން ފެށިއެވެ. މިފަދަ ލަސް ކަމެއް ހައިޝަމްގެ ފަރާތުން ދުވަހަކުވެސް ފެނިފައި ނުވާތީއެވެ. ލިއުޝާ އަށް މުހިންމު ރެއެއްގައި ހައިޝަމް ގޭގައި ނެތުމުން ލިއުޝާގެ ހިތަށް ލިބުނީ ހިތާމަވެރި އިޙްސާސެކެވެ. މިރޭގެ މުހިންމުކަން ހައިޝަމް ހަނދާން ނެތުނީ ކަމަށް ހީކޮށެވެ.\nހުޅުމާލޭގައި ޢާއިލާއާ އެކު އުފާވެރި އަދި މަޖާ ވަގުތުތަކެއް ހޭދަކުރުމަށްފަހު، އަސްމާ އާއި ވަހީދު ސައިކަލުގައި ދުއްވަމުން ދިޔައީ މާލޭ ދިޔުމަށެވެ. ބްރިޖު މަތީގައި 40ގެ ސްޕީޑެއްގައި ވަހީދު ސައިކަލް ދުއްވަމުން ދިޔައިރު، ފަހަތުގައި އިން އަސްމާގެ ދެއަތުން ވަނީ ވަހީދުގެ ބަނޑު ވަށައިލައިފައެވެ. ޖެހެމުންދާ ފިނި ރޯޅިން އެދެމީހުންގެ ހިތައް ހީވަނީ އާދަޔާ ޚިލާފު ހިތްހަމަ ޖެހުމެއް ލިބެމުންދާ ހެންނެވެ.\n"އައި ލަވް ޔޫ." އެއްވެސް އެއްޗެއް ނުބުނެ ވަގުތު ކޮޅަކު އިނުމަށްފަހު، އަސްމާ ވަރަށް ބާރަށް ވަހީދުގެ ގައިގައި ބައްދައިގަންނަމުން ބުނެލިއެވެ. ވެފައިވާ ފިންޏާއި އެކުގައެވެ. ހަމަ އެއާއި އެކު ވަހީދު ދުއްވަމުން ދިޔަ ސައިކަލުގެ ފަހަތުން ބާރު ދުވެލީގައި އައި ސައިކަލެއް، ކޮންޓުރޯލުން ނެއްޓިގެން އައިސް ޖެހުނީ ވަހީދާއި އަސްމާ އިން ސައިކަލްގައެވެ. އަސްމާ ބިންމައްޗަށް ވެއްޓުނު އިރު، ސައިކަލާއި އެކު ވަހީދު ދިޔައީ ބުރައިގެންނެވެ. (ނުނިމޭ)


Muzaaharaa ah gos ulhenikoh Himanshi ah covid jehihje – Iru\nޝާޝާ· 28 ސެޕްޓެމްބަރު 2020\n“ބިގް ބޮސް 13” އިން ވިދައިލި ޕަންޖާބު މޮޑެލް/އެކްޓްރެސް ހިމާންޝީ ކުރާނާ ކޮވިޑް-19 އަށް ޕޮޒިޓިވް ކަން ހާމަކޮށްފިއެވެ.\nހިމާންޝީ މިކަން އިއުލާނުކޮށްފައިވަނީ އޭނާގެ އިންސްޓަގްރާމްގައި ހިއްސާކުރި ޕޯސްޓެއްގައެވެ. އެގޮތުން 28 އަހަރުގެ އެކްޓްރެސް ބުނީ ރައްކާތެރިކަމުގެ ހުރިހާ ފިޔަވަޅެއް އަޅައިގެން އުޅެނިކޮށް ވެސް ކޮވިޑަށް ޕޮޒިޓިވް ވެފައިވާ ކަމަށެވެ. އަދި އެއީ އިއްޔެ އޮތް މުޒާހަރާއެއްގައި ބައިވެރިވުމުން ކަމަށް ބެލެވޭ ކަމަށް އޭނާ ބުންޏެވެ.\n“އަހަރެން އިއްޔެގެ މުޒާހަރާގަ ބައިވެރިވީމަ ހިތަށް އެރީ މިއަދު ހަވީރު އޮތް ޝޫޓިންގ އަށް ދިޔުމުގެ ކުރިން ޓެސްޓު ކޮށްލާނީއޭ”، ޕޮޒިޓިވް ކަން އެނގުނު ގޮތް ހިމާންޝީ ހިއްސާކުރިއެވެ.\nހިމާންޝީ ވަނީ އޭނާއާ ކޮންޓެކްޓުވި އެންމެންވެސް ޓެސްޓު ކުރުމަށް އިރުޝާދުދީފައެވެ. އަދި މީގެ އިތުރުން އޭނާ ވަނީ މުޒާހަރައިގެ ބައިވެރިން ވެސް ވަރަށް ބޮޑަށް ރައްކާތެރިކަމުގެ ފިޔަވަޅުތަކަށް ބަލައިގެން އުޅުމަށް ނަސޭހަތްތެރި ވެފައެވެ. “އަހަރެމެން މިއުޅެނީ ބޮޑު ބަލިމަޑުކަމެއްގަ ކަން ހަނދާން ނައްތާނުލާތި”، ހިމާންޝީ ލިޔެފައިވެއެވެ.\nހިމާންޝީ އިއްޔެ ބައިވެރިވި މުޒާހަރާއަކީ، އިންޑިއާގެ ދަނޑުވެރިކަމާ ބެހޭގޮތުން ދާދިފަހުން ފާސްކުރި ބިލާ ދޭތެރޭ ހިތްހަމަނުޖެހިގެން ދަނޑުވެރިން ކުރި މުޒާހަރާ އެކެވެ. އަދި ހިމާންޝީ އެ މުޒާހަރައިގައި ބައިވެރިވީ، އެމީހުންނަށް ހިތްވަރުދިނުމުގެ ގޮތުންނެވެ.\nކޮންމެއަކަސް ހިމާންޝީ ކޮވިޑަށް ޕޮޒިޓިވްވި ކަން އިއުލާނު ކުރުމާއެކު އޭނާގެ ފޭނުން އަންނަނީ އަވަސް ޝިފާއަކަށް އެދެމުންނެވެ.


Benzema Ge Hatrickun Real ah Fasseyha Molhe hoadhaifi\nސްޕެނިޝް ލީގުގައި ރޭ އެތުލެޓިކް ބިލްބާއޯ އާ ރެއާލް މެޑްރިޑް ވާދަކުރި މެޗްގައި އެޓީމްގެ ފްރާންސް ފޯވާޑް ކަރިމް ބެންޒެމާގެ ހެޓްރިކުން ބިލްބާއޯގެ މައްޗަށް ރެއާލް ފަސޭހަ މޮޅެއް ހޯދައިފިއެވެ.\nރިއަލްގެ އަމިއްލަ ދަނޑުގައި ރޭ ކުޅުނު މިމެޗު ބިލްބާއޯ އަތުން އެ ޓީމް މޮޅުވީ 0-3 ލަނޑުންނެވެ.\nAdvertisement ރޭގެ މޮޅާއެކު ރެއާލް މެޑްރިޑަށް ވަނީ 33 މެޗުން 64 ޕޮއިންޓް ލިބިފައިވާއިރު އެ ޓީމް އޮތީ ލީގުގެ ތިންވަނަ މަގާމުގައެވެ.ލީގުގެ އެއް ވަނައިގައި އޮތް ބާސެލޯނާ 77 ޕޮއިންޓާއި އެކު އޮތްއިރޔު ދެވަނާގައި އޮތް އެތުލެޓިކޯ މެޑްރިޑްއަށް ލިބިފައިވަނީ 33 މެޗުން 68 ޕޮއިންޓެއެވެ.\nބިލްބާއޯ ވާދަކުރި މެޗްގައި ރެއާލް އިން ޖެހި ތިން ގޯލްވެސް ކާމިޔާބުކޮށްފައިވަނީ މެޗްގެ ފަހު ހާފްގައެވެ. މެޗްގެ ފުރަތަމަ ލަނޑު ފަހު ހާފް ފަށައިގެން ކުޑައިރުކޮޅެއްގެ ތެރޭގައި ބެންޒެމާ ޖަހައިފައިވަނީ މާކޯ އަސެންސިއޯ ދިން ޕާހަކުންނެވެ. ރެއާލްގެ ދެވަނަ ލަނޑަކީ މެޗްގެ 76 ވަނަ މިނެޓްގައި ލޫކާ މޮޑްރިޗް ނަގައިދިން ކޯނަރަކުން ބެންޒެމާ ކާމިޔާބުކުރި ލަނޑެކެވެ. މި މެޗްގައި ބެންޒެމާގެ ހެޓްރިކް ފުރިހަމަ ކުރީ ބަދަލު ކުޅުންތެރިއެއްގެ ގޮތުގައި ރޭ ކުޅެން އެރި ވޭލްސްގެ ފޯވާޑް ގަރެތު ބޭލް ދިން ބޯޅައެއް ބިލްބާއޯގެ ގޯލް އޭރިޔާގެ ބޭރުގައި ހުރެ ގޯލްގެ ތެރެއަށް ފޮނުވާލައިގެން މެޗްގެ އިތުރު ވަގުތުގައެވެ.\nރެއާލް މޮޅުވި މެޗްގައި ބެންޒެމާ ޖެހި ތިން ގޯލާއެކު މިސީޒަންގައި ސްޕެނިޝް ލީގުގައި ބެންޒެމާ ޖެހި ގޯލްގެ އަދަދު 21 އެރީއެވެ.މިދިޔަ ސީޒަންގައި ބެންޒެމާ 31 މެޗް ލީގުގައި ކުޅުނުއިރު ޖެހިފައިވަނީ އެންމެ ފަސް ގޯލެވެ. އަދި މިއީ ސްޕެނިޝް ލީގުގައި އޭނާ ކުޅެންފެށިފަހުން 20 ގޯލަށް ވުރެ ގިނައިން ލީގުގައި ކާމިޔާބުކުރެވުނު ތިންވަނަ ފަހަރެވެ.\nގެޓާފޭ އާއި ރެއާލްގެ މެޗަށް ހަމަހަމަ ނިމުމެއް\nހުއެސްކާ އަތުން ރިއަލްއަށް އުނދަގޫ މޮޅެއް


Anbmeehaa Ah Vagah3Vana Kaivenikuranikoh Falhaa Eree Hithkoh! - Vaguthu\nއަނބިމީހާއަށް ވަގަށް ތިން ވަނަ ކައިވެނިކުރަނިކޮށް ފަޅާ އެރީ ހިތިކޮށް!\nޕާކިސްތާނަށް ނިސްބަތްވާ އާސިފް ރަފީގް ހީކުރީ، އޮޅުވާލައިގެން ހުރިހާކަމެއް ކުރެވިދާނެ ކަމަށެެވެ. މިފަހަރު އޭނާއަށް އެކަމެއް ނުވިއެވެ. އޭނާ ވަގަށް ކުރަން އުޅުނު ތިން ވަނަ ކައިވެނި ނުކުރެވުނެވެ. ފުރަތަމަ އަނބިމީހާއަށް އައިސް އެ ހަފްލާ ހަރާބުކޮށްލައިފިއެވެ.\nރަފީގް އާއި އޭނާގެ ފުރަތަމަ އަނބިމީހާ މަދީހާއާ ދެ މީހުން 2014 ވަނަ އަހަރު ކައިވެނި ކުރި ފަހުން، ރަފީގު އެހެން މީހަކާއި ކައިވެނި ކުރި ކަމަށް މަދީހާ ބުންޏެވެ. މަދީހާ ބުނީ، އެކަން ކުރީ، އޭނާގެ ހުއްދަ ނުހޯދައި ކަމަށެވެ.\nރަފީގް ފަހުން ކައިވެނި ކުރީ ޖިނާހް ޔުނިވާސިޓީގެ ދަރިވަރަކާއެވެ.\nމަދީހާ ވަނީ، ރަފީގު ދެވަނަ ކައިވެންޏެއް ކުރިކަން ފަޅާ އަރުވާލާފައެވެ. އަދި އެކަމަށް ރަފީގު މައާފަށްވެސް އެދުނެވެ. މަދީހާ މައާފްކޮށްދިނީ، ދެވަނަ އަނބިމީހާ، އެ އަންހެން މީހާގެ މައިންބަފައިން ކައިރިއަށް ފޮނުވާލުމުން ކަމަށް ވެއެވެ.\nނިޒާމްއާބާދުގައި މިދިޔަ ހޯމަ ދުވަހުގެ ރޭ އޮތް ރަފީގުގެ ތިން ވަނަ ކައިވެނީގެ ހަފްލާއަށް ދިޔައީ، މަދީހާ އާއި އޭނަގެ އާއިލާއެވެ. އެ ހަފްލާއަށް ގޮސް، އެމީހުން ރަފީގުއަށް އަނިޔާކޮށް އޭނާ ލައިގެން ހުރި އަންނައުނުވެސް ވީދާލިއެވެ. އެންމެ ފަހުން އޭނާ އޮރިޔާން ނިވާ ކުރަން ޖެހުނީ އެ ހަފްލާގެ މޭޒު މަތީގައި އަޅާފައިވާ ފޮތިން ކަމަށް ވެއެވެ.\nއެ މައްސަލަ މިހާރު ފުލުހަށްވެސް ހުށަހަޅާފައި ވެއެވެ. ރަފީގު ބުނީ، އޭނާ ފުރަތަމަ އަނބިމީހާ ވަރިކުރިތާ ދުވަސްކޮޅެއް ވެއްޖެ ކަމަށެވެ. އަދި އެކަން ގާނޫނީގޮތުން ނިންމުމުގެ މަސައްކަތް ކުރަމުން އަންނަ ކަމަށެވެ.\nމަދީހާ ބުނާގޮތުގައި، 2018 ވަނަ އަހަރު ވަގަށް ރަފީގު ދެވަނަ ކައިވެނި ކުރިއިރު، ތިން ވަަނަ ކައިވެނި ކުރަންވެސް އުޅުނީ އެހެންނެވެ.\nއިސްލާމް ދީނުގައި ހަތަރު އަނބިން ހުއްދައެވެ. ނަމަވެސް އިތުރު އަންބަކު ހޮވާނަމަ، ފުރަތަމަ އަނބިމީހާގެ ހުއްދަ ހޯދަން ޕާކިސްތާންގެ ޤާނޫނު ބުނެއެވެ.\nފެބުރުއަރީ 14, 2020 04:46\nފުރަތަމަ އަބިމީހާ އެއްކަމަކު ﷲ ބާވާލެއްވި ގާނޫނު ބަދަލެއް ނުވާނެ އަންހެން ވެރިން ކިތަންމެ ނުރުހުނަސް ރުޅިއަޔަސް އިސްލާމް ދީނަކު ނޯވޭ ފުރަތަމަ އަބިމީހާ ގެ ހުއްދަހޯދުމެއް!!!\nފެބުރުއަރީ 14, 2020 08:46\nކަލެޔަށް ހާދަ ބޮޑަށް އިސްލާމް ދީން އެނގެޔޭދޯ. ކޮން ދީނެއްގަތަ އޮތީ އިހުސާންތެރިވާން ހެޔޮކޮށްހިތަން އޮޅުވާނުލާން ޝަހުވަތްތެެރިކަން މައިތިރިކުރަން އަނބިމީހާގެ މުދަލަށް ބަރޯސާނުވާން ހުރިހާ އަނބިދަރީންނަށް އަޅާލާން، މިއީ ހުސް ތިކަހަލަ މީހުންގައިގަ ނެތްސިފަ އެކަމަކު އަނގާފުޅާކޮށް އިސްލާމްދީނޭ ކިޔާ\nފެބުރުއަރީ 14, 2020 18:06\nއެހެންވީމަ ކުރުބަޔަށް މިރި ވެސް ނޭގުނުތާ ކުރުބަޔަކަށް ނޭގެނީތާ ފިރިމީހާ ދެވަނަ އަންބެއް ހޯދަންޏާ އަނބި މީހާގެ ހުއްދަހޯދަން ނުޖެހޭ ކަން މިމީހާގާހުރި ސިފަ ކަލެއަށް އެގެންޏާ ހަމަޔަގީނުވެސް ތިވާނެ އެންމެނަށް އެގޭ އަޖައިބަކަށް\nފެބުރުއަރީ 14, 2020 09:48\nއިސްލާމްދީނުގައި އަނބިންގެ ހުއްދަހޯދަން ނުޖެހޭކަމަކު އޮވޭ އަދުލުވެރިވާން. ފާފަވެރިވާކަމެއް އެއީ ދެއަނބިންގެ މެދުގައި އަދުލު އިންސާފެއް ނުބާއްވައި އަނބިން ހިތުގައި ޖެހޭ ކަންތައްތައް ކުރުމަކީ. އެކަމަކު މިހާލަތުގައި އަނބިމީހާއަށް އޮތް ގޮތަކީ ކެތްތެރިވެ މާތްﷲއަށް ވަކީލުކުރުން. ފިރިމީހާ އަނބިމީހާގެ ހައްގުތަކަށް ކަމޭނުހިތާނަމަ އޮތީ ވަރިވުން.\nފެބުރުއަރީ 14, 2020 22:13\nމިކިޔާ ނިމުނު އިރުވެސް ތިބުނާ ޢަދުލުވެރި ނުވެފަ އޮތްތަނެއް ނުފެނޭ... ކިހިނެއް ތިބާ އަށް އެކަން އެނގުނީ... މިތާނގަ ގޯހީ އަންހެން މީހާ\nފެބުރުއަރީ 14, 2020 12:06\nނިކަން އަންހެނުން ދޭބަލަ އެހެން ފިރިހެނަކާ އިންނަން ފިރިމީހާއަށް މަޑުން ހުރެވޭތޯ. ނުހުރެވޭނެ. ހަމަ އެގޮތައް އަނބިމީހާއަކަށް ވެސް ނުހުރެވޭނެ. މިކަމުން ފިތުނަވެރި ކަމާ ރުޅިވެރިކަން އުފެދޭނެތީ އަނބިމީހާގެ ހުއްދައާ ނުލައި ދެ އަންބަކަށް ނީންދެވޭނެ.


ޤަޟާކުރަންޖެހޭ ރޯދައާ ޝައްވާލުމަހު ހިފާ ހަ ރޯދަ އެއް ދުވަހެއްގައި ހިފިދާނެތަ؟\nބަރަކާތްތެރި ރަމަމާން މަސް ނިމެނީއެވެ. ހަ ރޯދަހިފަން ފަށަން ތައްޔާރުވަނީ އެވެ. މިފަދަ ސުވާލުތައް ހުންނާނެއެވެ.\nރަމަޟާން މަހުން ޤަޟާކުރަން ޖެހިފައިވާ ރޯދަތަކެއްވާ އަންހެނަކު، އަދި ފިރިހެނަކުނަމަވެސް ޝައްވާލު މަހުގެ ހަ ރޯދަ ހިފާއިރު ޤަޟާ ކުރުމާއި ޝައްވާލު މަހުގެ ހަ ރޯދައިގެ އަޖުރު ލިބުން އެދި އެކުއެކީ ނިޔަތް ގަނެ ރޯދަ ހިފިދާނެ ހެއްޔެވެ؟ ނުވަތަ ފުރަތަމަ ޤަޟާކުރަން ޖެހިފައިވާ ރޯދަތައް ހިފުމަށްފަހު، ދެން ޝައްވާލު މަހުގެ ހަ ރޯދަ ހިފާނީ ހެއްޔެވެ؟\nމިސުވާލުގެ ޖަވާބުގައި ސަމާޙަތުއްޝައިޚް ޢަބްދުލްޢަޒީޒު ބުން ބާޒު رحمه الله ވިދާޅުވެފައިވަނީ މިފަދައިންނެވެ.\n"ޤަޟާ ކުރަން ޖެހިފައިވާ ރޯދައިން ފަށާށެވެ. ދެން އޭނާ އެދޭނަމަ ޝައްވާލު މަހުގެ ހަ ރޯދަ ހިފާށެވެ. މި ހަ ރޯދައަކީ ސުންނަތެކެވެ. ފަހެ، އޭނާ ޤަޟާ ކުރަންޖެހޭ ރޯދަތައް ޝައްވާލު މަހު ޤަޟާ ކުރުމަށްފަހު، ދެން ޝައްވާލު މަހުގެ ހަ ރޯދަ ހިފައިފިނަމަ ދަންނައެވެ. އެއީ ވަރަށް ބޮޑު ހެޔޮ ކަމެކެވެ.\nޝައްވާލު މަހު ހަ ރޯދައާއި (ރަމަޟާން މަހުގެ) ޤަޟާ ރޯދައާ އެކުއެކީ ނިޔަތްގަނެގެން (އެއްދުވަހެއްގައި) ހިފުމާމެދު ދަންނައެވެ. އެފަދައިން ހިފައިފިނަމަ ހަ ރޯދައިގެ އަޖުރު ލިބޭނެކަން އަޅުގަނޑުމެންނަށް އެނގިފައެއް ނެތެވެ. ފަހެ، ހަ ރޯދަ ހިފުމަށް ޚާއްޞަ ނިޔަތެއް ބޭނުންވެއެވެ. އަދި އެރޯދަތައް ހިފުންވަނީ ކަނޑައެޅިފައިވާ ޚާއްޞަ ދުވަސްވަރެއްގައެވެ."


SunOnline: PNC in PPM ge thakethi beynun kuri mahsala balanee gaanoonaa hilaafah!?\nޕީއެންސީ އިން ޕީޕީއެމްގެ ތަކެތި ބޭނުންކުރި މައްސަލަ ބަލަނީ ގާނޫނާ ހިލާފަށް!؟\nފާތިމަތު ސައީދު 29 Jan 2019, 10:39\nޖެނުއަރީ 27، 2019: ކުރީގެ ރައީސް ޔާމީން އިސްވެ ހުންނަވައިގެން އުފައްދަވާ ޕީޕަލްސް ނޭޝަނަލް ކޮންގްރެސް (ޕީއެންސީ) އުފެއްދުމަށް ދަރުބާރުގޭގައި ބޭއްވި ޖަލްސާގެ ތެރެއިން -- ސަން ފޮޓޯ/ ފަޔާޒު މޫސާ\nކުރީގެ ރައީސް އަބްދުﷲ ޔާމީން އިސްވެ ހުންނަވައިގެން އުފައްދަވާ ޕީޕަލްސް ނެޝަނަލް ކޮންގްރެސް (ޕީއެންސީ)ގެ މައްސަލައެއް އިލެކްޝަންސް ކޮމިޝަނުން ދަނީ ބަލަމުންނެވެ. އެ މައްސަލައަކީ ޔާމީން މިހާރު ރައީސްކަން ކުރައްވާ ޕީޕީއެމްގެ މުދާ ޕީއެންސީ އުފައްދަން ބޭނުން ކުރި މައްސަލަ އެކެވެ.\nއެ މައްސަލަ ދެ ދުވަހެއް ތެރޭގައި ބަލައި ނިންމަން އަންގައި އިލެކްޝަންސް ކޮމިޝަނުން ވަނީ އެކަމަށް ހާއްސަ ކޮމިޓީއެއް ވެސް އެކުލަވާލައިފަ އެވެ. ޕީއެންސީގެ މައްސަލަ ބަލަނީ މި މަހުގެ 24 ވަނަ ދުވަހު އާންމު ކުރި ސިޔާސީ ޕާޓީތަކުގެ ގަވައިދުގައި ބުނެފައިވާ މާއްދާ އަކާ ހަވާލާދީ އެވެ. އެ ގަވައިދު ގެޒެޓް ކޮށްފައި ވަނީ ޕީއެންސީ އުފައްދަން އިލެކްޝަންސް ކޮމިޝަނުން ހުއްދަ ވެސް ދިން ފަހުންނެވެ.\nޕީއެންސީ އުފެއްދުމަށް ދަރުބާރުގޭގައި ބޭއްވި ޖަލްސާގެ ތެރެއިން -- ސަން ފޮޓޯ/ ފަޔާޒު މޫސާ\nސިޔާސީ ޕާޓީތަކުގެ ގަވައިދުގެ އަށް ވަނަ މާއްދާގެ (ހ) އަށް ފަހުން ގެނައި އިސްލާހުގައި، ޕާޓީ އުފައްދަން ދީފައިވާ ހުއްދަ ބާތިލު ކުރެވޭނެ ހާލަތްތައް ބަޔާންކޮށްފައިވެ އެވެ. އެގޮތުން ޕާޓީއެއް ހަދަން ހުއްދަ ދީފައިވާ ފަރާތުން ޕާޓީއެއް އުފެއްދުމުގެ މަސައްކަތް ކުރަމުން ދަނީ ރަޖިސްޓްރީ ކުރެވި ހިނގަމުންދާ އެހެން ޕާޓީއެއްގެ ވަސީލަތްތައް ނުވަތަ މުވައްޒަފުން ބޭނުން ކޮށްގެންކަން ނުވަތަ އެ ޕާޓީއެއްގެ ކަންކަމުގައި ޒިންމާވާނެ އިސްފަރާތެއް ނެތުމުގެ ސަބަބުން އެ ޕާޓީއެއް ހިންގުން ހުއްޓިގެން ހިނގައިދާނެ ފަދަ ގޮތަކަށް ކަމަށްވާ ނަމަ ހުއްދަ ބާތިލުވާނެ ކަމަށް ގަވައިދުގައި ވަނީ ބަޔާން ކޮށްފަ އެވެ.\nބައެއް ބޭފުޅުން އުފައްދަމުންދާ ސުވާލަކީ ކުރިން ޕާޓީ ހަދަން ދީފައިވާ ހުއްދައެއް ފަހުން ހަދާ ގަވައިދަކުން ބާތިލު ކުރެވިދާނެތޯ އެވެ. ޕީއެންސީ އުފައްދަން ހުއްދަ ދިން ފަހުން އާންމު ކުރި އެ ގަވައިދުގައި ލިޔެފައިވާ މާއްދާއަކަށް ދީފައވާ ހުއްދަ ބާތިލު ކުރެވިދާނެތޯ އެވެ. ގާނޫނީ ބޭފުޅުންގެ މެދުގައި އެކަމުގައި ހިޔާލު ތަފާތުވުންތަކެއް އެބަ ހުއްޓެވެ.\nބައެއް ގާނޫނީ ވަކީލުން ވިދާޅުވާ ގޮތުން ފަހުން ހެދި ގަވައިދަކުން ކުރިން ކޮށްފައިވާ ކަމަކަށް ފިޔަވަޅު އަޅުމަކީ ގާނޫނާ ހިލާފަށް ކުރާ ކަމެކެވެ. ގާނޫނީ ވަކީލަކު ނަން ނުޖަހަން ޝަރުތުކޮށް 'ސަން' އަށް ވިދާޅުވީ ޕީއެންސީ އިން ޕާޓީ އުފައްދަން ބޭނުންވާ 3000 މީހުންގެ ފޯމު ހަމަކޮށް ހުށަހަޅައި ޕާޓީ އުފައްދަން ޖަލްސާ ބާއްވަން ހުއްދަ ދިން ފަހުން އާންމު ކުރި ގަވައިދަކުން ދީފައިވަައިވާ ހުއްދަ ބާތިލު ނުކުރެވޭނެ ކަމަށެވެ.\n"ވަކި ބަޔަކަށް ޓާގެޓްކޮށްގެން އައިސްފައި އޮތް ގަވައިދެއްކަން އެނގޭ ދެއްތޯ ގަވައިދު އައިސްފައި އޮތް ގޮތުން ވެސް." އެ ވަކީލު ވިދާޅުވި އެވެ.\nއިލެކްޝަން ކޮމިޝަނުން ބޭއްވި ނޫސްވެރިންގެ ބައްދަލުވުމެއްގެ ތެރެއިން -- ސަން ފޮޓޯ/ އަހުމަދު އަވްޝަން އިލްޔާސް\nޕީޕީއެމުން ވެސް އަދި ޕީއެންސީ އިން ވެސް ބުނާ ގޮތުން ޕީއެންސީ އުފެއްދުމުގައި ޕީޕީއެމްގެ މުދަލާއި ވަސީލަތެއް ބޭނުމެއް ނުކުރެ އެވެ. އަދި އެއް އިމާރާތެއްގައި މަސައްކަތް ކުރަމުން ދިއުމަކީ ޕީޕީއެމްގެ މުދާ ބޭނުން ކުރުން ކަމަށް ނުބެލެވޭނެ ކަމަށް ވެސް ޕީޕީއެމުން ވަނީ ބުނެފަ އެވެ.\nޕީއެންސީގެ ވަގުތީ ނައިބު ރައީސް އަދި މަޖިލީހުގެ ފޮނަދޫ ދާއިރާގެ މެމްބަރު އަބްދުއްރަހީމް އަބްދުﷲ ވިދާޅުވެފައި ވަނީ އިލެކްޝަންސް ކޮމިޝަނުގެ މެމްބަރުން އެފަރާތްތަކާ މެދު ޒާތީ ކަމެއް އޮތް ކަމަށެވެ. އަދި ސީދާ އެ ބޭފުޅުންނަށް ޓާގެޓްކޮށްގެން ގަވައިދުތައް ހަދަމުންދާ ކަމަށް އަބްދުއްރަހީމް ވަނީ ތުހުމަތު ކުރައްވައިފަ އެވެ.\nނަމަވެސް ޕީޕީއެމްގެ މުދާ ޕީއެންސީ އިން ބޭނުން ކުރާ މައްސަލަ އަލަށް އާންމު ކުރި ގަވައިދުގެ ދަށުން ބެލުން ގާނޫނާ ހިލާފު ނޫން ކަމަށް ވިދާޅުވާ ވަކީލުން ވެސް އެ ތިއްބެވި އެވެ. އެފަދަ ވަކީލަކު 'ސަން' އަށް ވިދާޅުވީ އެ ގަވައިދުގައި ބަޔާންކޮށްފައި ވަނީ ޕާޓީ އުފައްދަން ދީފައިވާ ހުއްދަ ބާތިލު ކުރުމާ ބެހޭ މާއްދާތަކެއް ކަމަށެވެ. އަދި އެއީ ޕާޓީ އުފައްދަން ޕީއެންސީއަށް ހުއްދަން ދިން ފަހުން ކަމުގައިވީ ނަމަވެސް އެ ހުއްދަ ބާތިލު ކުރުމާ މެދު އެ ގަވައިދުގެ ދަށުން ގޮތެއް ނިންމޭނެ ކަމަށް އެ ވަކީލު ވިދާޅުވި އެވެ.\n"އެ ގަވައިދުގައި ބަޔާންކޮށްފައި ވަނީ ޕާޓީ އުފައްދަން ދީފައިވާ ހުއްދަ ބާތިލު ކުރުމާ ބެހޭ މާއްދާތަކެއް. އެއީ ޕާޓީ އުފައްދަން ހުއްދަ ނުދޭނެ މާއްދާތަކެއް ނޫން. އެހެންވީމާ ހުއްދަ ދިން ފަހުން އެކުލަވާލާ ގަވައިދެއްގެ ދަށުން ހުއްދަ ބާތިލު ކުރެވޭނެ." އެ ވަކީލު ވިދާޅުވި އެވެ.\nވަކި ބަޔަކަށް ޓާގެޓްކޮށްގެން ގަވައިދު ހަދާފައިވާ ކަމަށް ދެކެވޭ ވާހަކައާ ގުޅިގެން އެ ވަކީލު ވިދާޅުވީ ގާނޫނުތަކާއި ގަވައިދުތައް ހަދަނީ ހާލަތު މެދުވެރިވުމުން އެ ހާލަތާ މެދު އަމަލު ކުރާނެ ގާނޫނީ އޮނިގަނޑެއް ބޭނުންވާތީ ކަމަށެވެ.\nއެހެން ގާނޫނީ ވަކީލަކު ވިދާޅުވީ، "ހުއްދަ ދިން ފަހުން ހަދާ ގަވައިދަކުން ވެސް ހުއްދަ ބާތިލު ކުރެވިދާނެ. އެހެންނަމަވެސް އެ ގޮތަށް ހުއްދަ ބާތިލުކުރެވޭނީ ގަވައިދަށް އަލަށް އިތުރު ކުރި މާއްދާ އާންމު ކުރާ ފަހުން، އެ މާއްދާގައި ބުނާ އަމަލު ކޮށްފި ނަމަ. އަލަށް އުފައްދާ ޕާޓީއެއްގެ އަމަލުތަކުގެ ސަބަބުން ކުރީން އޮތް ޕާޓީއަކަށް ގެއްލުން ވާތީ، އެ ކަމަށް ހައްލު ހޯދައިދޭން ހާލަތަށް ރިއާޔަތްކޮށް ގަވައިދު އިސްލާހު ކުރެވޭނެ. ހާލަތެއް މެދުވެރި ވުމަކީ ގަވައިދު އިސްލާހު ކުރަން ޖެހޭ ސަބަބެއް. އެހެންނަމަވެސް އެ ގަވައިދެއް އާންމު ކުރުމުގެ ކުރީން ކޮށްފައިވާ ކަމަކަށް، އެ އާ ގަވައިދުގެ ދަށުން ފިޔަވަޅެއް ނޭޅޭނެ. ގަވައިދު އާންމު ކުރާ ފަހުން އެކަން ތަކުރާރުކޮށްފި ނަމަ ފިޔަވަޅު އެޅޭނީ." ކަމަށެވެ.\nޕީއެންސީ އުފެއްދުމަށް ފަހު ޕީޕީއެމް ދަރަށްޏަށް ޒިންމާވާނެ މީހެއް ނެތި ދޫކޮށްލަން ޕާޓީގެ ވެރިން ރާވަމުންދާ ކަމަށް ތުހުމަތުކޮށް އިލެކްޝަންސް ކޮމިޝަނުގެ ރައީސް އަހުމަދު ޝަރީފު ވެސް ވިދާޅުވެފައި ވަނީ ޕީޕީއެމް ވައިގެ ތެރެއަށް ދޫކޮށްލާފައި އެހެން ޕާޓީއެއް ހަދަން ފުރުސަތު ނުދެއްވާނެ ކަމަށެވެ.\nޕީޕީއެމްގެ މުދާ ޕީއެންސީ އިން ބޭނުންކުރާ މައްސަލަ ދެ ދުވަހެއްގެ ތެރޭގައި ނިންމަން އިލެކްޝަނުން އަންގާފައިވާ އިރު ޕީއެންސީ އިން މިހާރު ވާނީ އެޕާޓީ އުފައްދަން ބާއްވަން ޖެހޭ ޖަލްސާ ވެސް ބާއްވައިފަ އެވެ.\nލުތުފީގެ އެހާރާއި މިހާރު: ގަބޫލު ކުރަން ވެސް ދަތި


Ras Online - އިންޑިއާގެ މަޝްހޫރު ފޮޓޯ ޖާނަލިސްޓަކު އަފްޣާނިސްތާނުގައި މަރާލައިފި\nއިންޑިއާގެ މަޝްހޫރު ފޮޓޯ ޖާނަލިސްޓަކު އަފްޣާނިސްތާނުގައި މަރާލައިފި\nމަރިޔަމް ލައިޝާ 17 ޖުލައި 2021 - 15:35\nއިންޑިއާގެ ނަން މަޝްހޫރު ފޮޓޯ ޖާނަލިސްޓް ދާނިޝް ސިއްދީގީ\nދުނިޔޭގެ އެންމެ ބޮޑު މަލްޓިމީޑިއާ ނިއުސް ޕްރޮވައިޑަރ ކަމަށްވާ ރޮއިޓަރސްގައި މަސައްކަތްކުރަމުން އަންނަ މަޝްހޫރު ފޮޓޯ ޖަރނަލިސްޓް ދާނިޝް ސިއްދީގީ އަފްޣާނިސްތާނުގައި މިހާރު ހިނގަމުންދާ ހަނގުރާމަ ކަވަރުކުރަމުންދަނިކޮށް މަރާލައިފިއެވެ.\nއަފްޣާނިސްތާނުގެ ކޮމާންޑަރަކާ ހަވާލާދީ ރޮއިޓަރސްއިން ރިޕޯޓު ކޮށްފައިވާ ގޮތުގައި އިންޑިޔާއަށް ނިސްބަތްވާ ދާނިޝް ސިއްދީގީ މަރާލާފައިވަނީ ޕާކިސްތާނު ބޯޑަރާއި ކައިރި ސަރަހައްދެއްގައި ތާލިބާނުންނާއި އަފްޣާނިސްތާނުގެ ސިފައިންނާ ދެމެދު ކުރިޔަށްދިޔަ ހަމަލާ ބަދަލުކުރުމެއްގެ ތެރޭގައެވެ.\nމި ހަމަލާ ބަދަލުކުރުންތައް ކުރިއަށް ދިޔައީ ތާލިބާންގެ އަތްދަށުގައިވާ ސްޕިން ބޮލްޑަކް ސަރަހައްދު އަފްޣާންގެ އަސްކަރިއްޔާގެ ދަށަށް ގެނައުމަށެވެ. އަދި ދާނިޝް ސިއްދީގީއާ އެކު އަފްޣާގާނިސްތާނުގެ ސީނިއަރ އޮފިސަރުންތަކެއްވެސް މި ހަމަލާ ބަދަލު ކުރުންތަކުގައި ވަނީ މަރުވެފައެވެ.\nއަފްޣާނިސްތާނުގައި ހިނގަމުންދާ ހަނގުރާމަ ކަވަރުކުރުމަށް ދާނިޝް ސިއްދީގީ ހަމަޖެއްސީ ނިމިމިދިޔަ ހަފްތާގެ ކުރީކޮޅުއެވެ. އަދި ދާނިޝް ސިއްދީގީ މަސައްކަތްކުރަމުން އައީ ކަންދަހާރުގެ ދެކުނުގެ ޕްރޮވިންސްއެއްގައި އަފްޣާނިސްތާނުގެ އަސްކަރިއްޔާއާ އެކުއެވެ. ހަމަލާބަދަލުކުރުންތަކުގެ ތެރޭގައި ދާނިޝް ސިއްދީގީ މަރުވުމާއި ގުޅިގެން ރޮއިޓަރސްގެ ރައީސް މައިކަލް ފްރެޑިންބާގު ވަނީ ބަޔާން ނެރެފައެވެ. މައިކަލް ފްރެޑިންބާގު ނެރެފައިވާ ބަޔާނުގައި ބުނެފައިވަނީ އެސަރަހައްދުގެ ކަމާބެހޭފަރާތްތަކާ ގުޅިގެން އިތުރު މައުލޫމާތު ހޯދަމުން އަންނަކަމަށެވެ.\nދާނިޝް ސިއްދީގީގެ މަރުގެ ޚަބަރާއެކު އަފްޣާނިސްތާނުގެ ރައީސް އަޝްރަފް ޣަނީ ނެރުއްވި ބަޔާނުގައި ސިއްދީގީގެ މަރުގެ ޚަބަރު އެއްސެވީ ފުން ހިތާމައާއެކު ކަމަށް ވިދާޅުވެ އާއިލާއަށް ތައުޒިޔާ ފޮނުއްވާފައި ވެއެވެ.\nދާނިޝް ސިއްދީގީގެ މަރާގުޅިގެން ތާލިބާންގެ ސްޕޯކްސްމަން ޒަބީހުﷲ މުޖާހިދު ބުނެފައިވަނީ ހަނގުރާމަ ހިނގަމުންދިޔަ ސަރަހައްދުގައި ނޫސްވެރިއަކު ހަރަކާތްތެރިވަމުންދިޔަ ކަން އެމީހުންނަށް ނޭނގޭކަމަށެވެ.\n2010 ވަނަ އަހަރުން ފެށިގެން ރޮއިޓަރސްގައި ފޮޓޯ ޖަރނަލިސްޓެއްގެ ގޮތުގައި ދާނިޝް ސިއްދީގީ ހަރަކާތްތެރިވަމުން އައިސްފައިވާއިރު އޭނާވަނީ އިރާގާއި އަފްޣާނިސްތާން ފަދަ ގައުމުތަކުގައި ހިނގާ ހަނގުރާމަތައް ކަވަރު ކުރުމުގައި ހަރަކާތްތެރިވެފައެވެ. އެގޮތުން ރޮހިންޔާ ރެފިޔުޖީންގެ ހާލަތު ކަވަރުކުރުމުގައިވެސް ހަރަކާތްތެރިވެފައިވާ ދާނިޝް ސިއްދީގީއަށް ވަނީ އެފޮޓޯތަކުގެ ސަބަބުން 2018 ވަނަ އަހަރުގެ ޕުލިޒަރ ޕްރައިޒް ވެސް ލިބިފައެވެ. މި އެވޯޑަކީ ނޫސްވެރިކަމާއި އާރޓް އަދި މިޔުޒިކާ ގުޅުންހުރި ކަންކަމުގައި ފާހަގަކޮށްލެވޭ ފަރާތްތަކަށް ދޭ އެވޯޑެކެވެ.


ފަތްގަނޑު ފުރޭތަ 15 – Esfiya\nހިތާމަ ބިރުވެރި އެހެނިހެން މަޖާ 38 seconds ago\n..” އަލަމް، ތަން ގުނޑޭ ވަރަށް ބާރަށް ހަޅޭއްލަވައިގަތެވެ. ކުޅި ބަލަން އިން ހަމްދީބޭ އަނެއްކާވެސް އަލަމްގެ ގާތުގައި ވީގޮތް ކިޔައިދޭން އެދުނެވެ.\n” ސާބަހޭ .. އަހަރެން ދިއައީ ސާމިއުގެ ގެއަށޭ .. އެކަމަކު ކުރުކޮށް ދާންވެގެން ސާމިއުމެންގެ ގޭ ފުރަގަހުގައި ހުރި ފަޅު އިމާރާތުގެ ތެރެއަށް ވަނީ .. އެހެން އެއްވެސް އަޑެއް އެއިރަކު ނީވޭ .. އެކަމަކު ދެމީހަކު ވާހަކަ ދައްކާ އަޑު އިވިގެން އަހަރެން ބަލައިލިއިރު ބިޔަބިޔަ މީހެއް .. ކުރިއަކުން އެހާ ބިޔަ މީހަކު ނުވެސް ފެނޭ ކަންނޭނގޭ އަހަންނަކަށް .. ދެން އަޑު އަހަންވެގެން އަވަހަށް ފަޅު އިމާރާތުގެ ފާރުގެ ނިވަލަށް ވަދެގެން ..”\nއަލަމް އޭނައަށް ދިމާވި ޙާދިސާ، އަކުރެއް، ފިއްޔެއް ވައްޓައި ނުލާ ކިޔާލަދިނެވެ.\n” އެހެންވީމާ އަހަންނަށް ލަފާ ކުރޭވޭ ގޮތުން ބިޔަ ދެމިހުންގެ ތެރެއިން އެންމެ ބިޔަވީ ފަލްކަން ރަސްގެފާނު ..ދެން ހާޖީ .” ހަމްދިބެއަށް ބުނެވުނީ އަލަމަށްވެސް ލަފާ ކުރެވުނު ގޮތަށެވެ. ” އޭއި .. ކާކު ފަލްކަން އަކީ؟؟ ބުނެބަ ކާކުތަ ހާޖީއަކީ؟؟”\nމިހާދަށް ސުވާލުކޮށްލެވުނެވެ. އެއާއިއެކު ހަމްދީބޭގެ ހަނދާނަށް އައީ މިހާދަށް އެކަންތައްތައް ނުކިޔައިދެވޭ ކަމެވެ. ” އަމްމްމް .. އޯކޭ .. މިއީ ސާމީއަށް ދިމާވި ކަންތައްތައް .. އެއްރެޔަކު ސާމީ ކޮޓަރިއަށް ވަންއިރު ކޮންމެވެސް ދެމީހަކު ކޮޓަރި ތެރޭގައި އުޅެނީ އިނގޭ .. ދެން ސަމިއު ހަޅޭއްލަވައިގަންނަން އުޅެނިކޮށް ސާމިއު އަނގަމަތީގައި މީހަކު އަތްއެޅީ .. ދެންހަމަ ވަރަށް ދަންވިފަހުން ސާމިއުއަށް ހޭލެވުނުއިރު ހަމަ އެދެމީހުން އުޅެނިއްޔޯ .. އެމީހުން އެދުނީ މީހަކު މަރައިލާށޯ …”\nއަލަމް ކިޔައިދެމުން ދިޔައިރު މިހާދު އިނީ އަޑުއަހާށެވެ. ނިންމާލަމުން އަލަމް ބުނެލީ މިހެންނެވެ. ” ދެން ހަމްދިބޭގެ ގާތުން އިނގުނީ އެއީ އެދެފުރޭތަ ކަން .. އޭގެ ފަހުން ސާމިއު އެފުރޭތައަށް ފާރަލާފަދައިން އެ ފުރޭތަވެސް ސާމިއުއަށް ފާރަލާން ފެށީ ..”\n” ހާދަ ކްރީޕީއޭ .. އެއީތަ ވީގޮތަކީ .. އަހަންނަށް ކުޅަދާނަ ނަމަ، މިރަށުން އެރިގެން ހިނގައިގަތީމުސް …” މިހާދަށް ކިތަންމެ ހިތްވަރެއް ލައިގެން ހުރިކަމުގައިވިއަސް ދެރަވިއެވެ. އެކުވެރިއާގެ ހާލާއިމެދު ހިތާމަކުރެވުނެވެ. ނަމަވެސް ކޮންމެ ގޮތެއް ހަދައިގެން ވިޔަސް އިންސާފޭ އެކިޔާ ބަސް ސާމިއުގެ ބައްޕަގެ ބޮލަށް ޖަހާލަން އޭނަ އަޒުމް ކަނޑައެޅިއެވެ.\n” އެހެންވިއްޔާ ސާމިއު އޮތްތަން ބަލަންވެއްޖެއެއްނު .. ހަމްދީބޭ!! “.މިހާދު އަހާލިއެވެ. އަލަމްވެސް ހަމްދީބޭގެ މޫނަށް ބަލައިލީ ޖަވާބު އެނގެން ބޭނުންވެފައި ހުރެއެވެ.\n” އާން! އެކަމަކު ސާމިއު މިވަގުތު ދޫކޮށްލައިފިއްޔާ އެންމެ ރަނގަޅުވާނީ .. އެއީ ސާމިއުގެ ފުރާނަ ސަލާމަތް ކުރުމަށްވުރެ އެހެން އިންސާނުންގެ ފުރާނަ މުހިއްމުވީތީ .. އެންމެ ފުރާނައަކަށްޓަކައި އެތައް މީހުންނެއް ނުރައްކަލުގެ ތެރެއަށް ވައްޓައިލުމަކީ ކުރެވޭނެ އެންމެ މޮޔަ ކަންތައް!!”\nހަމްދީބޭގެ ނަސޭހަތުން މިހާދަށް އެދިމާލަށް ބަލައިލެވުނެވެ. ” ކީކޭ؟؟ ..” އަލަމް އެއްސެވެ. ” އާން! ސާމިއުވީ ވަލުގެ ކޮންމެވެސް ހިސާބެއްގައި ފޮރުވައިފައި .. އެހިސާބަށް ވާސިލުވެވޭނެ އެއްވެސް ގޮތެއް ނޯންނާނެ!! އެއީ އެންމެ އެތެރެ ކަމަށްވީތީ … އެކަމަކު އަނެއްގޮތުން ބަލައިލާއިރު ދެވިދާނެ! ހަމައެކަނި ފުރޭތަ އެތަނުގައި ފޯރިމަރަން ނުހުންނަންޏާ”. ހަމްދީބޭއަށް ބުނެވުނީވެސް ވަރަށް އުނދަގުލުންނެވެ.\n” ބޭބެ ތިކިޔަނީ ސާމިއު ސަލާމަތެއް ނުވާނެއޭތަ؟؟ ނޫން! ވާނެ!! އަހަރެމެން އެންމެންގެ ބުރަ މަސައްކަތުން!! ..” އަލަމް އިތުރު ކޮށްލީ ރަނގަޅު ގޮތެކެވެ. ” ކޮން އެންމެންނެއް؟؟ އެންމެންނެއް؟؟ މިތަނުގަ އެންމެ ތިންމީހުން!” މިހާދުވެސް ފޯރީގައި ބުނެލިއެވެ. ހަމްދީބޭވެސް ހިނިތުންވެލުމުން އަލަމް، ޖަވާބު ނަގައިގަތެވެ. އުފަލުން އަލަމަށް ދުއްވައިގަނެވުނީ ކޮންބާރެއް ލިބިގެން ކަމެއްވެސް ނޭނގެއެވެ.\n“ވެއިޓް!! ތިބުނަނީ ފުރޭތަ ބަލިކުރަން ދާންވީއޭތަ؟ ކޮބާ ހަތިޔާރު؟؟ ނެތެއްނު ޕުލޭނެއްވެސް! …” ދޮރާއްޓާއި އަރާ ހަމަވެފައި ވަނިކޮށް، ފަހތުން މިހާދު ގޮވައިލިއެވެ. އަލަމަށް އެއަޑު އިވުމުން ހިތުގައި ރާވައިލިއެވެ.\n” ތެދެއް .. އަލަމް މަޑުކޮށްލާ .. ” ހަމްދީބޭ ވެސް މިހާދާއި އެއްބައިވެލިއެވެ.\n” ފުރަތަމަ ދާންވާނީ ސާމިއުގެ ގެއަށް .. އެކޮޓަރިން އެފަށާއި ފަތްފެނޭތޯ .. އެއީ އަހަންނަށް ސަމިއުގެ އަތުގައި އޭތި އޮތްހެން ހިޔެއްނުވޭ .. އޭތި އޮތްނަމަ ފުރޭތައަށް ސާމިއު ނުގެންދެވުނީސް ..” އަލަމް އިބްރަތުން ފުރިގެންވާ ވާހަކައެއް ބުނެލިއެވެ.\n” ދޭތި، އޮތް ވަލަކުން ނަގައިގެން ވަލަށް ދާންވީ .. ވަލަށް ނުދެވޭނަމަ، ފުރޭތަ ހުރި ތާކަށް! ކޮންމެވެސް ގޮތަކުން ފުރޭތަ މަރައިލާނެ މަޅިއެއް ހަދާނީ އެތާނގަ! އޭރުން އަހަރެމެނަށް ފުރޭތަ ނެތިކޮށް ސާމިއު ހޯދިދާނެ! މިގޮތް އެންމެ ރަނގަޅުތަ؟ ..”\nމިހާދާއި ހަމްދީބޭގެ ކުރިމަތީގައި އަލަމް ހަށަން ބަދެލިއެވެ. ” އާން!! ..” ދެމީހުންނަށް ވެސް ބުނެވުނީ އެއް އަޑަކުންނެވެ.\nސާމިއުގެ ގެއާއިއަރާ ހަމަވީ އެގާރަ ޖަހަން އުޅެނިކޮށެވެ.\nއުޖާލާވެގެންދިޔަ ޙަޔާތް (6)\nހިތާމަ ލޯބި June 1, 2018\nހިތާމަ އެހެނިހެން December 29, 2015\nބިރުވެރި December 4, 2016


MDP ge leadership inthikhaabuga mulhi raajjeyga vote foshi behettumah ninmaifi - vNews.mv\n( މާލެ ، 18 އޮކްޓޯބަރު 2019 ) -- ރައީސް މުހައްމަދު ނަޝީދު އެމްޑީޕީގެ މެމްބަރުންނާ ބައްދަލުކުރެއްވުން -- ވީފޮޓޯ : އަހުމަދު ޝުރާއު\nއެމްޑީޕީގެ ލީޑަރޝިޕް އިންތިޚާބުގައި މުޅި ރާއްޖޭގައި ވޯޓުފޮށި ބެހެއްޓުމަށް ނިންމައިފި\nޝިފްޒާ މުސްޠަފާ Male' | 01 November 2019, 17:02\nމިމަހުގެ ފަހުކޮޅު ބާއްވާ އެމްޑީޕީގެ ލީޑަރޝިޕްގެ އިންތިޚާބުގައި ރާއްޖޭގެ މީހުން ދިރިއުޅޭ ހުރިހާ ރަށެއްގައި ވޯޓުފޮށި ބެހެއްޓުމަށް ނިންމައިފިއެވެ.\nއެމްޑީޕީގެ ރައީސްގެ މަގާމާއި ނާއިބުރައީސްގެ މަގާމު ހުސްވެފައިވާތީ އެ ދެމަގާމަށް މީހުން ހޮވުމަށް އިންތިޚާބު ބޭއްވުމަށް ހަމަޖެހިފައިވަނީ މި ނޮވެމްބަރު މަހުގެ 22 ވަނަ ދުވަހުއެވެ.\nއެމްޑީޕީން ބުނީ މި އިންތިޚާބުގައި ވޯޓުލުމަށްޓަކައި ރާއްޖޭގެ މީހުން ދިރިއުޅޭ ހުރިހާ ރަށެއްގައި ވޯޓުފޮށި ބަހައްޓާނެ ކަމަށެވެ. އަދި މާލޭގައި ދިރިއުޅޭ އައްޑޫ ސިޓީއާއި ފުވައްމުލައް ސިޓީގެ މެންބަރުންނާއި، މާލޭގައި ދިރިއުޅޭ އެހެން އަތޮޅުތަކުގެ ރަށްތަކުގެ މެންބަރުން ވޯޓުލުމަށް ޚާއްސަކޮށްގެން މާލޭގައި ވޯޓުފޮށި ބެހެއްޓިފައި ހުންނާނެ ކަމަށް އެމްޑީޕީން ބުނެއެވެ.\nމީގެ އިތުރަށް މި އިންތިޚާބުގައި ރާއްޖެއިން ބޭރުގައި ވެސް ވޯޓުފޮށި ބެހެއްޓުމަށް ވަނީ ނިންމާފައެވެ. އެގޮތުން ލަންކާގެ ކޮލަމްބޯގައި ވޯޓުފޮށި ބަހައްޓާނެ ކަމަށް އެމްޑީޕީން ބުނެއެވެ. އަދި ކޮލަމްބޯގައި ވޯޓުލުމަށް ބޭނުންވާ މެންބަރުން ރަޖިސްޓަރީ ކުރުމަށް ނޮވެމްބަރު3ވަނަ ދުވަހުގެ 12:00 އާ ހަމައަށް ވަނީ ހުޅުވާލާފައެވެ.\nއެމްޑީޕީގެ ރައީސްގެ މަގާމާއި ނާއިބުރައީސްގެ މަގާމުގެ އިންތިޚާބު އެންމެ ފަހުން ބޭއްވީ 2014 ވަނަ އަހަރުގެ އޮގަސްޓް މަހުގައެވެ. މަގާމުގެ ދައުރަކީ5އަހަރު ކަމުން މިއަހަރުގެ އޮގަސްޓް މަހުން ފެށިގެން އެ ދެމަގާމު ވަނީ ހުސްވެފައެވެ.\nއެމްޑީޕީގެ ލީޑަރޝިޕްގެ އިންތިޚާބުގައި ވާދަކުރަން ބޭނުންވާ މީހުންނަށް ފުރުސަތު ހުޅުވާލުމުން ރައީސްގެ މަގާމަށް ކުރިމަތިލެއްވީ އެންމެ ފަހުން ވެސް އެ މަގާމުގައި ހުންނެވި ކުރީގެ ރައީސުލްޖުމްހޫރިއްޔާ އަދި ރައްޔިތުންގެ މަޖިލީހުގެ ރައީސް މުހައްމަދު ނަޝީދު އެކަންޏެވެ. ނާއިބުރައީސްގެ މަގާމަށް ވާދަކުރައްވަނީ އެންމެ ފަހުން ނާއިބުރައީސްގެ މަގާމުގައި ހުންނެވި ރައްޔިތުންގެ މަޖިލީހުގެ ބާރަށު ދާއިރާގެ ކުރީގެ މެންބަރު މުހައްމަދު ޝިފާޒާއި ރައްޔިތުންގެ މަޖިލީހުގެ ހިތަދޫ އުތުރު ދާއިރާގެ މެމްބަރު މުހައްމަދު އަސްލަމެވެ.\nއެމްޑީޕީގެ ރައީސްގެ މަގާމަށް ރައީސް ނަޝީދު ނޫން ބޭފުޅަކު ކުރިމަތިނުލައްވާތީ ވާދަވެރިކަމެއް ނެތް ނަމަވެސް ނާއިބުރައީސްގެ މަގާމަށް ކުރިމަތިލައްވާފައިވާ ޝިފާޒާއި އަސްލަމާއި ދެމެދު ވަނީ ވަރަށް ބޮޑަށް ވާދަވެރިކަން އުފެދިފައެވެ. މި ދެބޭފުޅުންގެ ކެމްޕޭން ފޯރި ސޯޝަލް މީޑިއާގައި ވެސް ވަނީ ގަދަވެފައެވެ.


Twitter In Emmenah Verification Dhenee - Vaguthu\nޓްވިޓާ އިން އެންމެނަށް ވޭރިފިކޭޝަން ދެނީ\nދުނިޔޭގެ އިތުރުން ރާއްޖޭގެ ގިނަބަޔަކު ބޭނުންކުރާ މަޝްހޫރު މީސްމީޑީޔާ، ޓްވިޓާ އިން އެންމެނަށްވެސް ވޭރިފިކޭޝަން ދިނުމަށް މަސައްކަތް ކުރާކަމަށް އެކުންފުނިން ބުނެފިއެވެ.\nޓްވިޓާ އިން ދޭ ވޭރިފިކޭޝަނަކީ އެ ޓްވިޓާ އެކައުންޓު ބޭނުން ކުރާ ފަރާތަކީ އެމީހެއްކަމަށް ޔަގީން ކޮށްދިނުމުގެ ގޮތުން ދޭ ބެޖެކެއެވެ. ނޫކުލައިގެ ހެޔޮފާހަގައެއް ޓްވިޓާ ނަމުގެ ފަހަތުގައި ޖެހުމަށްފަހު އެމީހެއްގެ އެކައުންޓެއް ވެރިފައިވީއެވެ. އެހިސާބުން އެންމެނަށްވެސް އެ އެކައުންޓަކީ އެބޭނުން ކުރާ މީހާގެ ފުރިހަމަ ކޮންޓްރޯލް އޮންނަ އެކައުންޓެއްކަން ހާމަވެއެވެ.\nމީގެ ކުރިން ޓްވިޓާއިން އެ ނޫކުލައިގެ ހެޔޮ ފާހަގަ ޖަހާފައިވާ ބެޖް ދީ އުޅުނީ ވަކި ވަރަކަށް ގިނައިން އެމީހަކަށް ފޮލޯވާސް ލިބި މަޝްހޫރު ތަރިއެއް ނުވަތަ ސިޔާސީ މީހެއް ނަމައެވެ، ނަމަވެސް މި ފަހަކަށް އައިސް ރަޖިސްޓާޑް ނޫސްވެރިންނަށްވެސް ވަނީ އެ ބެޖް ދީފައެވެ. ރާއްޖޭގެ ބައެއް ސިޔާސީ ފަރާތްތަކަށްވެސް ޓްވިޓާއިން ވަނީ ވޭރިފިކޭޝަން ބެޖް ދީފައެވެ. އޭގެ ތެރޭގައި ރާއްޖޭގައި ކުރިން ވެރިކަން ކުރެއްވި ތިން ރައީސުންވެސް ހިމެނިވަޑައިގަންނަވައެވެ.\n"އަހަރެމެން ބޭނުންވަނީ ޓްވީޓާ އަކީ އެންމެ ގިނަ މީހުން އިތުބާރު ކުރާ މީސް މީޑިޔާގެ އާލާތަކަށް ހެދުން. އަދި އަހަރެމެނަށް އެނގޭ މިކަމަށް ގިނަ މަސައްކަތްތަކެއް ކުރަންޖެހޭކަން" ޓްވިޓާގެ އިސް އޮފިޝަލަކު ބުނެފައިވެއެވެ.\nއޭނާ އިތުރަށް ބުނީ އެންމެނަށްވެސް އެއީ އެމީހާކަން ޔަގީންކޮށްދޭ ނޫ ކުލައިގެ ހެޔޮފާހަގަ ޖަހާފައިނާ ބެޖް ދިނުމަށްޓަކައި މިހާރު މަސައްކަތް ފަށާފައިވާ ކަމަށާއި ނަމަވެސް އެ ހިދުމަތް އެންމެނަށް ދޫކުރެވޭނީ އަދި ކިހާ ދުވަހަކުން ކަމެއް ނޭނގޭ ކަމަށެވެ. އަދި ވޭރިފައި ކޮށްދޭނީ ވޭރިފައި ކުރުމަށް ޓްވިޓާ އަށް އެދުމުން އެމީހުން ބަލަންޖެހޭ ބެލުންތަށް ބެލުމަށްފަހު އެއީ ސައްހަ އެކައުންޓެއްތޯ ޔަގީން ކުރުމަށް ފަހުގައި ކަމަށެވެ.\nޓްވިޓާއިން މީހުންގެ އިތުބާރު ދެމެގެއްޓުމަށްޓަކައި އެންމެނަށްވެސް ވޭރިފިކޭޝަން ދެވޭނެ ގޮތެއް ހަމަޖެއްސުމަށް މަސައްކަތް ކުރަމުންދާއިރު މިހާރުވެސް ޓްވިޓާ އަކީ އެންމެ ގިނަ މީހުން އިތުބާރުކުރާ މީސް މީޑިޔާގެ އެއް ވަސީލަތެއެވެ.


ހއ އަތޮޅަށް ހުޅުވައިލާގެން ފުޓްސަލް މުބާރާތެއް ބާއްވަނީ — Ihavandhoo.com\nހއ އަތޮޅަށް ހުޅުވައިލާގެން ފުޓްސަލް މުބާރާތެއް ބާއްވަނީ\n27 ސެޕްޓެމްބަރު 20160މުހައްމަދު އަކްރަމް\nހއ. އަތޮޅު ކައުންސިލްގެ "ފަހިދުވެލި" ލޯންޗު ދަތުރު ޕްރޮގްރާމަށް އެއްއަހަރުފުރުން ފާހަގަކުރުމުގެގޮތުން، "ފަހިދުވެލި ޕްރޮމޯޝަން ކަޕް"ގެ ނަމުގައި ފުޓްސަލް މުބާރާތެއް ބޭއްވުމަށް ހއ. އަތޮޅު ކައުންސިލުން ނިންމައިފިއެވެ. ވެރިކަންކުރާ ދިއްދޫގައި ކުރިޔަށްގެންދަން ހަމަޖެހިފައިވާ މިމުބާރާތުގައި، ހއ. އަތޮޅަށް ނިސްބަތްވާ ކްލަބު ޖަމިއްޔާ ތަކާއި ހއ. އަތޮޅުގައި ހުންނަ ސަރުކާރުގެ އޮފީސްތަކާއި ސަރުކާރު ހިއްސާވާ ކުންފުނިތަކުގެ ނަމުގައި ބައިވެރިވެވެއެވެ.\nހއ. އަތޮޅު ކައުންސިލުން ހާމަކޮށްފައިވާ ގޮތުގައި މިމުބާރާތުގެ މަޤްސަދަކީ ރަށްރަށުގައި ހިންގަމުންދާ ކުލަބް ޖަމިއްޔާތަކާއި ސަރުކާރުގެ މުއްއްސަސާތަކުގެ މުވައްޒަފުންގެ މެދުގައި އެކުވެރިކަން ބަދަހިކޮށް، އިޖްތިމާއި އަދި ކުޅިވަރުގެ ރޫޙު އާލާކުރުމުގެ އިތުރުން އަތޮޅުގައި ފުޓްސަލް ކުޅުމުގެ އާދަ އިތުރުކުރުމާއި މުބާރާތްތަކުގައި ކުޅުމުގެ ފުރުސަތު ޒުވާނުންނަށް ފަހިކޮށްދިނުމެވެ.\nމުބާރާތުގައި ބައިވެރިވުމަށް 1000 ރުފިޔާގެ ޑިޕޮސިޓެއް ބަހަށްޓަން ޖެހޭއިރު، މުބާރާތްނިމޭއިރު ޓީމަށް އަންނަ ސަސްޕެންޝަންތަކަށް ކަޑައި އެފައިސާ އަނބުރާ ހަވާލުކުރާނެކަމަށް ހއ. އަތޮޅު ކައުންސިލުން އާންމުކޮށްފައިވާ މުބާރާތުގެ ޤަވާއިދުގައި ވެއެވެ.\n5 އޮކްޓޫބަރުގައި ފަށަން ހަމަޖެހިފައިވާ މިމުބާރާތުގައި ބައިވެރިވުމުގެ އެންމެފަހު ތާރީހަކީ،3އޮކްޓޫބަރުވާ ހޯމަ ދުވަހުގެ 14:00 އެވެ.


Manaa Koffai Vanikoh Male' Ge Baeh Miskih Thakugai Jamaa Athugai Hukuru Namaadhu Koffi - Vaguthu\nމިސްކިތް ނިސްބަތް ވަނީ ރާއްޖޭގެ ދީނީ އިލްމުވެރިޔާ އަދި އަދީބު ޖަމީލްދީދީގެ ނަންފުޅަށް - ވަގުތު އިމޭޖްސް: އަމީން ފަހުމީ\nކޮވިޑް-19 އިން ރައްކާތެރިވުމަށް މާލޭ ސަރަހައްދުގައި ޖަމާއަތުގައި ނަމާދު ކުރުން މަނާކޮށްފައިވާ ދަނޑިވަޅެއްގައި ޖަމާއަތް ހަދައިގެން މިއަދުގެ ހުކުރު ނަމާދު ބައެއް މިސްކިތް ތަކުގައި ކޮށްފިއެވެ.\nއެގޮތުން ހުކުރު ނަމާދު ކޮށްފައިވަނީ މާލޭގައި ހުންނަ ފުރުގާން މިސްކިތާއި ހުޅުމާލޭގެ މަސްޖިދުލް އަލް އުމަރު ބިން އަލް ހައްތާބުގެ އިތުރުން އެހެން ބައެއް މިސްކިތްތަކުގަ އެވެ. މި ހުރިހާ މިސްކިތެއްގައި ކުރި ހުކުރު ނަމާދުގައި ވެސް ގިނަ އަދަދެއްގެ ބަޔަކު ވަނީ ބައިވެރިވެފައެވެ.\nމި މިސްކިތްތަކުގައި ހުކުރު ކޮށްފައިވަނީ ޚުތުބާ ވެސް ކިޔައިގެން ކަމަށް މައުލޫމާތު ލިބެއެވެ. އެހެން ނަމަވެސް ކަމާއި ބެހޭ އިދާރާތަކުން އެކަން ހުއްޓުވަން މަސައްކަތް ކުރި ކަމެއް އަދި އެނގިފައެއް ނުވެއެވެ.\nމިކަމާއި ގުޅިގެން އިސްލާމިކް މިނިސްޓްރީގެ ބަހެއް އަދި ފުލުހުންގެ ބައެއް ލިބިފައެއް ނުވެއެވެ.\nކޮވިޑް-19ގެ ސަބަބުން މާލޭ ސަރަހައްދުގެ މިސްކިތްތައް ބަންދު ކުރުމަށް އަންގާފައިވަނީ މިދިޔަ މަހުގެ 26 ވަނަ ދުވަހުއެވެ. އެކަމާއި ގުޅިގެން ގިނަ ބަޔަކު ފާޑުކިޔަން ފެށުމާއި އެކީ މިސްކިތްތަކުގައި އެކަނި ނަމާދު ކުރުމަށް ހުއްދަ ވަނީ ދީފައެވެ.\nޖޫން 25, 2021 15:48\nނަމާދު ކުރިމީހުން ޖުރިމާނާ ކުރަން ވާނެ.\nޖޫން 25, 2021 16:28\nނަމާދު ކުރުމަކީ ކުށެއްނޫން. އަދި ބަލިމަޑުކަމެއް ފެތުރޭއިރު ގިނަގިނައިން ނަމާދުކޮށް ދުޢާކުރުން އޮތީ.\nހުއްޓުވާ ފިޔަވަޅު އަޅަންވީ ނަމާދުކުރީމަތަ؟\nކަސްރަތު ކުރާނަމުގަ ނިކުމެ އުޅޭ އެންމެން ނުފެނޭތަ؟\nލާދީނީ އެމްޑީއެން އަށް ގޮތެެއް ނުހެދެނީ ކީއްވެތަ؟\nނަމާދު ހުއްޓުވަން މަސައްކަތް ނުކުރާތި!\nޖޫން 25, 2021 16:32\n29 ސިކުންތު ކުރިން ( ޖޫން 25, 2021 )\nހައްގުގެ ބަސް މަތިވެރި ވިކަމާމެދު 1000X 1000 ފަށުން ޝުކުރު\nޖޫން 25, 2021 16:56\nމިހުލު މާލޭގެ ވަށް މިސްކިތަކީ މިހާރުގެ ށި މުދިމާއި މިސްކިތް ޙަވާލުކުރިފަހުން ޖަމާއަތުގައި ނަމާދުކުރުން މަނާކުރި ކަމުގައި ވިއަސް މިއަދާއި ހަމައަށް އެކަން ދޢިމީކޮށް ކުރަމުންދާ މިސްކިތެއް މިދިޔަ ހުކުރުގައިވެސް އަދި މިހުކުރުގައިވެސް ބޮޑު ޖަމާޢަތުގަ ހުކުރު ކުރި ގައި ދުރުކަނެއް މާސްކެއް ގިނަމީހުން ނާޅާ ސުވާލަކީ މީކޮން ފިކުރެއްހޭ މީހޭ ތިޔަ ވިދާޚުވާ އަނދިރި ދަވްލަތް\nޖޫން 25, 2021 18:45\nމިފަހަރު ކޮވިޑް 19 އާއި ގުޅިގެން މިސްކިތްތައް ބަންދު ކުރިފަހުން މަސްޖިދުލް ފުރުޤާން ގައި ހަމަކޮން ވަގުތަކު ނަމާދު ވަގުތު ބަންގިގޮވުމާއެކު ޖަމާއަތް ހަދައިގެން ޖަމާޢަތުގައި ނާމަދު ކުރުމާއި އަދި ހުކުރު ނަމާދުވެސް ހަމަ ޖަމާއަތުގައި ކުރަމުން ގެންދޭ. ހުކުރު ނަމާދުގައި ޚުޠުބާވެސް ކިޔާ. އެގުރޫޕްގެ ބޭނުމަކީ ހަމަ ގޮންޖެހުން\nޖޫން 25, 2021 19:12\nލާދީނީ ސަރުކާދެއްގެ ބޭހެއް އަހަރެމެން ނާހާނަން\nޖޫން 25, 2021 19:05\nމިކަން ކުރިބަޔަކާއިމެދު ފިޔަވަޅު އަޅަން ޖެހޭނެ، މުޖުތަމައުގެ ސަލާމަތަށް ނުރައްކާވާ ގޮތަށް ޢަމަލުކުރީތީވެ. ކަމުގެ އަހުލުވެރިން ގެ ލަފާގެ މަތީން. ސަރުކާރުން . އަޅާފައިވާ ރައްކާތެރި ކަމުގެ ފިޔަވަޅަށް އިހުތިރާމް ކުރުން ލާޒިމްވާނެ، ކޮންމެ މީހަކު ވެރިކަމުގައި ހުއްޓަސް ވީމާ މިކަމުގައި ބައިވެރި އިސްފަރާތްތަކަށް ފިޔަވަޅު އަޅުއްވާ ދެއްވާ\nޖޫން 25, 2021 19:07\nއޅުކަން ކުރުން މަނާ ކުރެވޭތަ.\nޖޫން 25, 2021 19:10\nޖޫން 25, 2021 19:15\nޥެރިންނަށް ކިޔަމަން ވާންވެސް އެންގެވީﷲ. ނަމާދު ކުރަން އެންގެވީވެސް ﷲ. ނަމާދުނުކުރަން ވެރންނައަންގާ. މުޅިދުނިޔޭގަ ނުރައްކާތެރި ބަލިމަޑުކަމެއް ފެތުރެމުންދާތީވެ މިސްކިތަކީ ކޮންމެ ވަގުތެއްްގަ ކޮންމެމީހަކަށްވެސް ދިއުމުގެ ހުއްދަ އޮވެފަ މިސްކިތަށްދާ އެންމެން ރަގަޅަށް މޮނިޓަރ ނުރެވޭނެތީވެ ބަލިފެތުރުން ކުޑަކުރުމަށް މިސްކިތް ތައް ބަންދުކުރީ. ހއަްދުފަހަނައަޅާފަތިބި މުނާފިގު ވައްހާބީން ނިލުމެ މުޅިގައުމު ފަސާދަކުރަނީ. މުސްލިމުންނަށް ކާފަރަށް ގޮވުން ހަރާމްކަން އެގޭއިރުވެސް މިވައްހާބީގުރޫޕުގެ ދުލުން އެންމެފަހަރަކުވެސް އެއީހަރާމް ކަމެއްކަން ބުނެނުދެވޭ. ރަގަޅުތަގުވާވެރި ބައެއްނަމަ ފުރަތަމަ ދީނުގައޮތްގޮތް ބުނެދީފަ އޭގެފަހުން ދީނާފުށުއަރާ ކަންކަން ބުނެދޭނީ. މިމީހުނަށް ހީވާކަހަލަ ދީންއެގޭބަޔަކަށް މުޅިދުނިޔޭގަވެސް ތިބީ މިމީހުން އެކަނިހެން. ޢެހެންވީމަތާ ސައުދީގަ ގައިދުރުކޮށް ނަމާދުކުރާތީ އެކަމަށް ޖޯކުޖެހީ. ނަމުގެ ކުރިއަށް އަބޫ މެދުތެރެއަށް ބިން ލީމަ އެއޮތީ ޝޭޚުވެފަ. މީގެތޭރޭނެތޭ މިދުނިޔެދަންނަ އެންމެ ޝޭޚެއްވެސް. ޢެހެރަ އިމްރާނުވެސް ޔާމީނޭކިޔައިގެން އެއޮތް ފަތުރާލިދޮގު ހަބަރެއް. ކޮންފަދަ ބޮޑުއިލްޒާމެއް ޔާމީގެ އޮސްތަށިފުޅުގަ އެ އެޅުވީ. އޭރު މިހުރިހާޝޭކުން އިމްރާނު ސަލާމަތް ކުރަން. މިހާރު މިވާގޮތްބަލާ. ޙަމައެއްބައެއް.އެއާ މުޅިންއިދިކޮޅަށް. ފުރއައްސާރަ ކުރުމާ މީހުންގެ އަބުރުކަތިލުމާ އެއްކޮޅަށް މިހާރުއެތިބީ.\nޖޫން 25, 2021 20:19\nޒިޔާރަތް މިސްކިތުގެ ނަމަކީ ޖަމީލު ދީދީއަށް ނިސްބަތްކޮށް ކިޔައިފައި ވާ ނަމެއް ނޫން.\nޖޫން 25, 2021 21:32\nނޫހުގަ ޖަހަން ޖެހޭ ވާހަކަ އެއް ނޫނެވެ.\nސިޔާސީ ކުރަން ނޫޅޭށެވެ.\nނަމާދުކުރަން ހުއްދަ ނަގާކަށް ނުޖެހެއެވެ.\nޖޫން 25, 2021 23:40\nތިޔަވަނީ ރަގަޅަށް، ދެން ނުކުންނާނީ މުޅި ރައްޔިތުން..\nޖޫން 26, 2021 00:39\nނަމާދު ކުރާތީ މި ސަރުކާރު ކަންބޮޑުވަނީދޯ؟ ކިތައް ހޮޓާ ރެސްޓޯރަންޓުންތޯ މީހުން އެތަންތަނަށް ވައްދައިގެން ހިދުމަތްދެނީ؟ މި ސަރުކާރުގެ ކަމުވޮށިގެންވާ ބޮޑެތި މީހުންވެސް ހޮޓާތަކަށްގޮސް ހިދުމަތް ހޯދަމުން ގެންދާކަމީ ޝައްކެއް ނެތްކަމެއް.\nޖޫން 26, 2021 00:57\nހުއްދަނެތި ހުތުބާ ކީގޮލާ ހައްޔަރު ކުރޭ\nސަޓޯ ގެ އަމާ\nޖޫން 26, 2021 09:04\nގޮލައޭ؟ ބަލަ މިހަރަ ރޯނާ، މި ނޫނަސް ދުވަހެއްވާ ކަން ނެންގެނީތަ؟\nޖޫން 26, 2021 01:45\nމިސްކިތަށް ދިޔުން މަނަލީ! ގު ރޫޕު ހަދައިގެން ކޮފީ މޭޒު ދޮށައް ދެވޭ! މޫދަށް ދެވޭ!\nޖޫން 26, 2021 04:33\nހުރިހާއެންމެން ކޮރެންޓީންއަށް ގެންދޭ


BML in aharaku 50,000 gas indhaa program eh fashaifi\nފަސް އަހަރުގެ މުއްދަތަށް ހިންގަން އަމާޒުކޮށް، ބޭންކް އޮފް މޯލްޑިވްސްއިން 'ބީއެމްއެލް ފެހި ޕްރޮޖެކްޓް' އިފްތިތާހްކޮށްފިއެވެ.\nފެހި ޕްރޮޖެކްޓްގެ ދަށުން، ބީއެމްއެލްއިން ރާއްޖޭގެ އެކި ކަންކޮޅުތަކުގައި ކޮންމެ އަހަރަކު 50،000 ގަސް އިންދުމަށް ވަނީ އަމާޒު ހިފާފައެވެ.\nމިއީ ނޮވެންބަރު މަހު ފާހަގަ ކުރުމަށް ހަމަޖެހިފައިވާ ބޭންކުގެ 40 ވަނަ އަހަރީ ދުވަހާ ހަމަޔަށް ހިންގުމަށް ހަމަޖެހިފައިވާ މުޖުތަމައަށް ފައިދާހުރި މުހިންމު 12 ހަރަކާތުގެ ތެރެއިން ހިންގުމަށް ނިންމާފައިވާ ހަރަކާތެކެވެ.\nރާއްޖޭގައި ހިންގާ ނާސަރީތަކުން ގަސް ހޯދުމަށްފަހު ރަށްރަށުގައި ގަސްއިންދުމަށް ކަނޑައަޅާފައިވާ ބިންތައް ފާހަގަކޮށް، ރަށް އިތުރަށް ފެހިކުރުމަށް ކޮންމެ އަހަރަކު ފަސް ރަށެއް ހޮވައި، ކޮންމެ ރަށަކަށް 10،000 ގަސް ހަދިޔާކުރުމަށް ބީއެމްއެލްއިން ވަނީ ނިންމާފައެވެ.\nބީއެމްއެލް ފެހި ޕްރޮޖެކްޓްގެ އެހީގައި ރަށްރަށަށް ބޭނުންވާ ފެހިކަން ގެނެވި މުޖުތަމައަށް އޭގެ މަންފާ ލިބިގެންދާނެ ކަމަށް އެ ބޭންކުން ބުންޏެވެ. މިގޮތުން އަލުން ގަސް އިންދުމުގެ ސަބަބުން ރަށް ގިރުން ހުއްޓުމާއި، ހޫނުމިން ކުޑަވުމާއި ޖައްވަށް ދޫކުރެވޭ ކާބަންގެ މިންވަރު ދަށްކުރެވުމުގެ ސަބަބުން ތިމާވެއްޓަށް ހެޔޮ ބަދަލެއް ގެނުވާނެ ކަމަށް ބީއެމްއެލްއިން ފާހަގަކުރިއެވެ.\nމިކަމާ ގުޅޭ ގޮތުން ބީއެމްއެލްގެ ސީއީއޯ އަދި މެނޭޖިން ޑައިރެކްޓަރު ޓިމް ސޯޔާ ވިދާޅުވީ، މި ޖީލާއި ކުރިއަށް އޮތް ޖީލުތަކަށްޓަކައި ތިމާވެށި ހިމާޔަތް ކުރުމަކީ، އެ ބޭންކުގެ ވެސް ޒިންމާއެއްކަމަށް ދެކޭ ކަމަށެވެ.\n"ފެހި ޕްރޮޖެކްޓްގެ އެހީގައި ރަށްރަށުގައި ގަސްއިންދުމަށް ކުރާ މަސައްކަތްތަކަށް އެހީވެވި، ކާބަން ޕުޓްޕްރިންގެ ދަށްކޮށް ރާއްޖޭގެ އެކިކަންކޮޅުތަކުގައި މީހުން ދިރިއުޅޭ ސަރަހައްދުތަކުގައި ހިތްހަމަޖެހުން ލިއްބައިދޭ ތަންތަން ގާއިމްކުރެވިގެންދާނެ. ރަށު ކައުންސިލްތަކާއެކު މަސައްކަތްކޮށް ރާއްޖޭގެ ނާސަރީތަކަށް އެހީވެ، ރަށްރަށާއި މުޖުތަމައުތަކަށް ފާހަގަކުރެވޭ ހެޔޮ ބަދަލެއް ގެނުމަށް އަޅުގަނޑުމެން މަސައްކަތް ކުރާނަން،" ސޯޔާ ވިދާޅުވިއެވެ.\nބީއެމްއެލް ފެހި ޕްރޮޖެކްޓަށް އެދި ހުށަހެޅުމުގެ ފުރުސަތު ހުޅުވާލާފައި ވަނީ ރަށު ކައުންސިލްތަކަށާއި ސިޓީ ކައުންސިލްތަކަށެވެ. އެޕްލިކޭޝަން ފޯމު ހުށަހެޅުމުގެ ފަހު ތާރީޚަކީ އަންނަ މަހުގެ 20 ވަނަ ދުވަހުގެ ރޭ 11:59އެވެ.\nބީއެމްއެލްއިން ބުނީ އެ ތާރީހުގެ ކުރިން [email protected]އަށް އީމެއިލް މެދުވެރިކޮށް އެޕްލިކޭޝަން ފޮނުވޭނެ ކަމަށެވެ.\nއެޕްލިކޭޝަނާއި މި ޕްރޮޖެކްޓްގެ ޝަރުތުތަކާ ބޭހޭ އިތުރު މައުލޫމާތު ބޭންކުގެ ވެބްސައިޓުން ލިބޭނެއެވެ.


އިތުރު 1،300އަށްވުރެ ގިނަ މީހުން ކޯވިޑް ވެކްސިން ފުރިހަމަކޮށްފި އިތުރު 1،300އަށްވުރެ ގިނަ މީހުން ކޯވިޑް ވެކްސިން ފުރިހަމަކޮށްފި\nއިތުރު 1،300އަށްވުރެ ގިނަ މީހުން ކޯވިޑް ވެކްސިން ފުރިހަމަކޮށްފި\nކޯވިޑުން ދިފާޢުވުމަށް ރާއްޖޭގައި ކުރިއަށްގެންދާ ޤައުމީ ވެކްސިން ޕްރޮގްރާމުގެ ތެރެއިން އިތުރު 1،300 އަށްވުރެ ގިނަ މީހުން ވެކްސިން ފުރިހަމަކޮށްފިއެވެ.\nހެލްތު ޕްރޮޓެކްޝަން އެޖެންސީ، އެޗްޕީއޭގެ ތަފާސްހިސާބުތައް ދައްކާގޮތުން ރާއްޖޭގައި ކޯވިޑް ވެކްސިން ފުރިހަމަކުރި މީހުންގެ ޢަދަދު މިހާރު ވަނީ 350،700އިން މައްޗަށް އަރާފައެވެ.\nއެޗްޕީއޭއިން އެންމެފަހުން ޢާންމުކޮށްފައިވާ ތަފާސްހިސާބުތައް ދައްކާގޮތުން ބުރާސްފަތި ދުވަހު 1،311 މީހުން ވަނީ ކޯވިޑް ވެކްސިންގެ ދެވަނަ ޑޯޒް ޖަހާފައެވެ. މީގެ ތެރޭގައި މާލޭ ސަރަޙައްދުން ވެކްސިން ފުރިހަމަކުރި 525 މީހުންނާއި، އަތޮޅުތަކުން ވެކްސިންގެ ދެވަނަ ޑޯޒް ޖެހި 786 މީހަކު ހިމެނެއެވެ. އަލަށް ވެކްސިން ފުރިހަމަކުރި މީހުންނާއެކު ރާއްޖެއިން ކޯވިޑް ވެކްސިން ފުރިހަމަކުރި މީހުންގެ ޖުމްލަ ޢަދަދު މިހާރު ވަނީ 350،739 އަށް އަރާފައެވެ.\nކޯވިޑުން ދިފާޢުވުމަށް ދޭ ވެކްސިންގެ ފުރަތަމަ ޑޯޒް ބުރާސްފަތި ދުވަހު 110 މީހަކު ވަނީ ޖަހާފައެވެ. މީގެ ތެރޭގައި މާލޭ ސަރަޙައްދުން ވެކްސިން ޖެހި 72 މީހުންނާއި އަތޮޅުތަކުން ވެކްސިން ޖެހި 38 މީހަކު ހިމެނެއެވެ. މިއާއެކު ވެކްސިންގެ ފުރަތަމަ ޑޯޒް ޖެހި މީހުންގެ ޖުމްލަ ޢަދަދުވަނީ 393،611 އަށް އަރާފައެވެ.


Maa Gina Vaguthu Massakathuga Heydha Kurumun Nafsaanee massala Akah Vedhaane - Vaguthu\nމާ ގިނަ ވަގުުތު މަސައްކަތުގައި ހޭދަކުރުމުން ނަފްސާނީ މައްސަލައަކަށް ވެދާނެ\nހިތްދަތި ތަޖުރިބާއެއް ކުރުމަށް ފަހު ކޮންމެ މީހަކު ވެސް ބޭނުންވާނީ އެކަން ވީހާވެސް އަވަހަށް ހިތުން ފޮހެލާށެވެ. މިއީ އިންސާނަކަށް ވުމުން ކަން ކުރެވޭނެ ގޮތްވެސް މެއެވެ. އިންސާނުންނަކީ ދެރަވެ ހިތާމަ ކުރާ ކަންކަން ހަނދާން ބަހައްޓަން ބޭނުންވާ ބައެއް ނޫނެވެ. ނަފްސާނީ ގޮތުން ތިމާ އަށް އުނދަގޫވާ ކަމެއް ދިމާވުމުން އެކަން ހަނދާން ނައްތާލައި ބިޒީވެ، ހުސްވަގުތު ނުލިބޭނެހެން އުޅުމަކީ ބައެއް މީހުން ކޮށް އުޅޭ ކަމެކެވެ.\nއިނގިރޭސި ބަހުން ބުނާ ނަމަ "ޓްރޯމާ ބްލޮކިން"ގެ ނަމުން ނަން ދެވިފައިވާ މި މަރުހަލާއަކީ ދެރަވާ ކަންކަން ނޫން އެހެން ކަމަކަށް ގޮސް ހުސްވެގެން ނަމަވެސް އެކަމާ މެދު ނުވިސްނާ ހުރެވޭތޯ ބެލުމެވެ. މީސްމީޑިއާ މާބޮޑަށް ބޭނުން ކުރުމާއި، މާގިނައިން ކެއުމާއި، މަސައްކަތް ކުރުން މިއީ މިފަދަ ކަންކަމެވެ. މިފަދަ މީހުންނަކީ މަަސައްކަތް ނޫން އެހެން އެއްވެސް ކަމަކަށް ބައެއް ފަހަރު ވަގުތު ދެވޭ ބައެއް ނޫނެވެ.\nއަބަދުވެސް މަސައްކަތުގެ ކަންކަމަށް ހުސްވުމާއި، ގާތް މީހުންނަށް ވަގުތު ނުދެވޭ ވަރަށް އަވަދި ނެތި އުޅޭ ނަމަ އެއީ ނަފްސާނީ މައްސަލައަކަށް ވެދާނެއެވެ. އަދި މަސައްކަތުގެ ހުރިހާ ކަމެއް ތިމާ އަށް ބަރޯސާވާ މިންވަރަށް މަސައްކަތަށް ގޮސް ހުސްވުމަކީ އެ މީހުން އާއްމުކޮށް ކޮށް އުޅޭ ކަމެކެވެ. އެއީ ކުރިން ވެފައި ހުރި ދެރަވާ ކަމެއް، ގޯނާގެ މައްސަލަ އެއް ފަދަ ކަމެއް ހަނދާން ނައްތާލަން ކުރާ ކަމަކަށް ވެދާނެއެވެ.\nއެހެންކަމުން މީހެއްގެ ހުރިހާ ވަގުތެއް މަސައްކަތަށް ހުސްކުރާ ނަމަ އެ މީހަަކަށް ބޭނުންވާ އެހީ ލިބޭކަން ޔަގީންކުުރުން މުހިންމެވެ. ހުރިހާ ވަގުތެއް މަސައްކަތަށް ހުސްކުރަނީ މަސައްކަތަށް ރަނގަޅު މީހުން ކަމަށް ހީވި ނަމަވެސް ހަގީގަތަކީ އެއީ އެއް ނޫނެވެ. މިގޮތަށް މަސައްކަތަށް ވަގުތު ހުސް ކުރާ ނަމަ، މަސައްކަތުގެ މާހައުލުގައި ވެސް އެ މީހާ އަކީ ކުދި ކުދި ކަންކަމުން މާޔޫސްވާ، އެހެން މީހުންނާއެކު މަސައްކަތް ކުރަން އުނދަގޫ ބަޔަކަށް ބައެއް ފަހަރުވެއެވެ.\nމިފަދަ ނިޝާންތައް ފެންނަ ނަމަ އެ މީހަކަށް ނަސޭހަތްދީ ވީ އެންމެ އަވަހަކަށް އެހީތެރިކަން ފޯރުކޮށްދޭށެވެ.\nޖެނުއަރީ 29, 2021 23:27\nތިޔަހެނެއް ނޫޅޭ މިރާއްޖޭގަ އަންނި ފިޔަވާ އިތުރު މީހެއް.


Cagliari in champion Juventus balikohfi\nކަލިއާރީން ޗެމްޕިއަން ޔުވެންޓަސް ބަލިކޮށްފި\nޔުވެންޓަސް އަތުން ކަލިއާރީ މޮޅުވީ 2-0 ން\nރެޝިއާ އަތުން ލާޒިއޯ މޮޅުވީ 2-0 ން\nޗީރޯ އިމޮބިލޭ ވަނީ ޔޫރަޕްގެ ރަންބޫޓް ހޯދުމުގެ ރޭހުގެ ކުރިއަށް އަރާފައި\nކ. މާލެ | 30 ޖުލައި 2020 | ބުރާސްފަތި 12:25 | 1,901\nކަލިއާރީ އާއި ޔުވެންޓަސް ބައްދަލުކުރި މެޗުގެ ތެރެއިން: މި މެޗުން ކަލިއާރީ މޮޅުވީ 2-0 ން - ގެޓީ އިމޭޖާސް\nކަލިއާރީން އިޓާލިއަން ލީގުގައި ޗެމްޕިއަން ޖެހިޖެހިގެން ނުވަ ފަހަރު ހޯދާފައިވާ ޔުވެންޓަސް ބަލިކޮށްފިއެވެ.\nލީގުގައި ބުދަ ދުވަހުގެރޭ ކުޅުނު މެޗުން ޔުވެންޓަސްގެ މައްޗަށް ކަލިއާރީން ކުރިހޯދީ 2-0 ގެ ނަތީޖާއަކުންނެވެ.\nކަލިއާރީގެ ދަނޑުގައި ކުޅުނު މެޗު ފަށައިގެން އަށްވަނަ މިނެޓުގައި އެޓީމުން ވަނީ ލަނޑު ޖަހާ ލީޑު ނަގާފައެވެ. ޔުވެންޓަސްގެ ކުޅުންތެރިން ހެދި ގޯހެއްގެ ފައިދާ ނަގާ މި ލަނޑު އެޓީމަށް ކާމިޔާބުކޮށްދިނީ ލޫކާ ގަލިއާނޯއެވެ.\nމި ލަނޑާއެކު ޔުވެންޓަސްއިން ވަނީ އެޓީމުގެ ކުޅުން ރަނގަޅުކޮށް ކަލިއާރީގެ ގޯލަށް ނުރައްކާ ކޮށްފައެވެ. އެގޮތުން ޔުވެންޓަސްގެ ފޯވާޑް ގޮންޒާލޯ ހިގުއައިން އާއި ކްރިސްޓިއާނޯ ރޮނާލްޑޯއަށްވެސް ވަނީ ލަނޑު ޖަހަން ފުރުސަތުތަކެއް ލިބި ބޭކާރުވެފައެވެ. އެކަމަކު މެޗުގެ ފުރަތަމަ ހާފު ނިމުމުގެ ކުރިން ކަލާރީން ވަނީ ލީޑު ފުޅާކޮށްފައެވެ. މި ލަނޑު އެޓީމަށް ކާމިޔާބުކޮށްދިނީ ޖިއޮވާނީ ސިމިއޯނީއެވެ.\nމެޗުގެ ދެވަނަ ހާފުގައި ޔުވެންޓަސްއިން އެޓީމުގެ އެޓޭކުތައް ވަރުގަދަކުރި ނަމަވެސް، ކަލިއާރީން ވަނީ ޔުވެންޓަސްއިން ފުލުފުލުގައި ފޮނުވާލި ހަމަލާތައް ހުއްޓުވާފައެވެ.\nލާޒިއޯ އާއި ބްރެޝިއާ ބައްދަލުކުރި މެޗުގެ ތެރެއިން ފޯވާޑް ޗީރޯ އިމޮބިލޭ: އޭނާ ވަނީ މިހާތަނަށް 35 ލަނޑު ކާމިޔާބުކޮށްފައި\nމީގެ އިތުރުން ޓާލިއަން ލީގުގައި ބުދަ ދުވަހުގެރޭ ބްރެޝިއާ އަތުން ލާޒިއޯ 2-0 ން މޮޅުވި މެޗުގައި ލަނޑު ޖަހައި އިޓަލީ ފޯވާޑް ޗީރޯ އިމޮބިލޭ ވަނީ ޔޫރަޕްގެ ރަންބޫޓް ހޯދުމުގެ ރޭހުގެ ކުރިއަށް އަރާފައެވެ.\nޔޫރަޕްގެ ލީގުތަކުގައި އެންމެ ގިނަ ލަނޑު ޖަހާ ކުޅުންތެރިޔާއަށް ދޭ މި އެވޯޑް ހޯދުމުގެ ރޭހުގެ ކުރީގައި މީގެ ކުރިން އޮތީ 34 ލަނޑު ޖަހައިގެން ޖަރުމަންގެ ބަޔާން މިއުނިކުގެ ފޯވާޑް ރޮބަޓް ލެވަންޑޯސްކީއެވެ. އެކަމަކު ބުދަ ދުވަހުގެރޭ ކާމިޔާބުކުރި ލަނޑާއެކު އިމޮބިލޭ ވަނީ 35 ލަނޑު ހަމަކޮށް އެއްވަނައަށް އަރާފައެވެ.\nޖަރުމަން ލީގު ނިމިފައިވާތީވެ ލެވަންޑޯސްކީއަށް ދެން ވާދަކުރެވޭނެ ގޮތެއް ނެތެވެ. އެކަމަކު އިމޮބިލޭ ފަހަތަށް ޖައްސާލައި ފަސްވަނަ ފަހަރަށް އެވޯޑް ހޯދުމުގެ ފުރުސަތު ޔުވެންޓަސްގެ ކްރިސްޓިއާނޯ ރޮނާލްޑޯއަށް އެބައޮތެވެ. އޭނާ މިހާތަނަށް ވަނީ ލީގުގައި ޖުމްލަ 31 ލަނޑު ކާމިޔާބުކޮށްފައެވެ.\nބުދަ ދުވަހުގެރޭގެ ނަތީޖާތަކާއެކު ޗެމްޕިއަން ޔުވެންޓަސް އެއްވަނައިގައި އޮތީ 37 މެޗުން 83 ޕޮއިންޓާއެކުއެވެ. 37 މެޗުން 79 ޕޮއިންޓާއެކު އިންޓަ މިލާން ދެވަނައިގައި އޮތްއިރު، އެޓަލާންޓާ ތިންވަނައިގައި އޮތީ 37 މެޗުން 78 ޕޮއިންޓާއެކުއެވެ. އަދި ހަތަރުވަނައިގައި އޮތް ލާޒިއޯއަށްވެސް 37 މެޗުން 78 ޕޮއިންޓު ލިބިފައިވާއިރު، އެޓަލާންޓާއަށް ކުރިލިބެނީ ލަނޑުގެ ތަފާތުންނެވެ.


SunOnline: JP Primary:3Dhaaria ehge Vote lun kuriyah dhanee\nޖޭޕީ ޕްރައިމަރީ: ތިން ދާއިރާއެއްގެ ވޯޓުލުން ކުރިއަށް ދަނީ\nމުހައްމަދު މުޒައްޔިން ނާޒިމް 14 Feb 2020, 18:36\nޖޭޕީގެ ޕްރައިމަރީގެ ވޯޓުލުން ކުރިއަށް ދަނީ --- ފޮޓޯ/ ޖޭޕީ\nކުރިއަށް އޮތް ލޯކަލް ކައުންސިލް އިންތިހާބަށް ޖުމްހޫރީ ޕާޓީ (ޖޭޕީ) އިން ވާދަ ކުރުމަށް ނެރޭ ކެންޑިޑޭޓުން ހޮވުމަށް ބާއްވާ އެ ޕާޓީގެ އެތެރެގޭ ޕްރައިމަރީގެ ތިން ދާއިރާއެއްގެ ވޯޓުލުން ކުރިއަށް އެބަދެއެވެ.\nޕްރައިމަރީ އޮތީ މާލެ ސީޓީ 15 (މާފަންނު ހުޅަނގު އުތުރު)، އދ. މާމިނގިލި، [އަދި] އދ. ފެންފުށި ދާއިރާގައެވެ.\nމިއަދު މެންދުރު 2:30 އިން ފެށިގެން ވޯޓުލުން ކުރިއަށް ދާއިރު މާލޭގައި ވޯޓުލުން އޮތީ ޖޭޕީގެ މައި އިދާރާ، މ. ކުނޫޒުގައެވެ. އޭގެ އިތުރަށް މާމިގިލީގައި ދެ ފޮށި ބަހައްޓާފައި ވާއިރު މި ފޮށިތައް ބަހައްޓާފައި ވަނީ މާމިގިލި ޕްރީ ސްކޫލާއި، އިޖްތިމާއީ މަރުކަޒުގައެވެ. ފެންފުށީގެ ވޯޓު ފޮށި ބަހައްޓާފައި ވަނީ އެރަށުގެ ޖުމްހޫރީ ޕާޓީ ޖަގަހައިގަ ކަމަށެވެ.\nޖޭޕީގެ އިސް ތަރުޖަމާނު އަލީ ސޯލިހް މިއަދު "ސަން" އަށް ވިދާޅުވީ، ފުރަތަމަ 30 ދާއިރާއެއްގައި ޕްރައިމަރީ ބޭއްވުމަށް ވާހަކަ ދެކެވުނު ކަމަށާއި ނަމަވެސް ފަހުން އެ ދާއިރާތަކުގައި މަޝްވަރާކޮށްގެން ގިނަ ދާއިރާތަކުގައި ޕްރައިމަރީއަކަށް ނުދާން އެ ދާއިރާތަކުން ނިންމީކަމަށެވެ.\nތިން ދާއިރާއެއްގެ ޕްރައިމަރީގެ ވޯޓުލުން ބާއްވަން ނިންމާފައި އޮތީ މެންދުރު 2:30 އިން އިރުއޮއްސި 6:00 އަށެވެ. އަލީ ސޯލިހް ވިދާޅުވީ، މިހާރު ވޯޓުލުމުގެ ވަގުތު މިރޭ 9:30 އަށް އިތުރުކޮށްފައިވާ ކަމަށެވެ.\nލޯކަލް ކައުންސިލް އިންތިހާބުގައި ޖޭޕީގެ ފަރާތުން ވާދަކުރާނެ ފަރާތްތައް ކަނޑައެޅުމަށް ތިން ދާއިރާގެ ޕްރައިމަރީ ބާއްވާއިރު، މިއީ އެ ޕާޓީގެ ތާރީހުގައި މި ގޮތަށް އެ ޕާޓީން ޕްރައިމަރީ ބާއްވާ ފުރަތަމަފަހަރެވެ.\nއަންނަ އެޕްރީލް މަހު ހަތަރު ވަނަ ދުވަހު ބާއްވާ ކައުންސިލް އިންތިހާބުގައި ވާދަ ކުރާނެ ކެންޑިޑޭޓުން އެމްޑީޕީ އަދި ޕީޕީއެމް އިން މިހާރު ވަނީ ޕްރައިމަރީ ބާއްވައިގެން ކަނޑައަޅާފަ އެވެ.


SunOnline: Seedhaa Sarukaari Majileehun media regulate kurevey gothah commission hadhan lafaa dheefi\ndate_range ބުދަ 25 ނޮވެމްބަރ 2020\nސީދާ ސަރުކާރާއި މަޖިލީހުން މީޑިއާ ރެގިއުލޭޓް ކުރެވޭ ގޮތަށް ކޮމިޝަނެއް ހަދަން ހުށަހަޅައިފި\n10 Aug 2020, 16:13\nމަޖިލީހިގެ މިނިވަން މުއައްސަސާ ކޮމިޓީގެ ބައްދަލުވުމެއްގެ ތެރެއިން --- ސަންފޮޓޯ/ ފަޔާޒު މޫސާ\nއިންފޮމޭޝަން ކޮމިޝަނަރުގެ އޮފީހާއި ބްރޯޑް ކާސްޓިންގް ކޮމިޝަން އަދި މޯލްޑިވްސް މީޑިއާ ކައުންސިލް އެއްކޮށްލައި މީޑިއާ ކޮމިޝަނެެއް އުފެއްދޭ ގޮތަށް އަދި އެ ކޮމިޝަނަށް މެންބަރުން އައްޔަންކޮށް އަދި ވަކިކުރުން ސަރުކާރާއި މަޖިލީހަށް ބާރު ލިބޭ ގޮތަށް ބިލެއް އެކުލަވާލަން ރައްޔިތުންގެ މަޖިލީހުގެ މިނިވަން މުއައްސަސާ ކޮމިޓީ އިން އެޓާނީ ޖެނެރަލް އޮފީހަށް ލަފާދޭން ފާސްކޮށްފި އެވެ.\nމީޑިއާ ކައުންސިލާއި ބްރޯޑްކޮމް އެއްކޮށްލަން ނިންމައި އެކަމާ ގުޅޭ މަސައްކަތް ކުރިއަށް ގެންދަން މިނިވަން މުއައްސަސާ ކޮމިޓީގެ ސަބް ކޮމިޓީއެއް އެކުލަވާލި އެވެ. މިއަދު ކޮމިޓީގައި ވަނީ ސަބް ކޮމިޓީ އިން ހޯދި ހޯދުންތަކާއި ފާހަގަކުރެވުނު ނުކުތާތައް ހުށަހަޅައިފަ އެވެ.\nސަބް ކޮމިޓީގެ މުގައްރިރު ވެލިދޫ ދާއިރާގެ މެމްބަރު މުހައްމަދު އަބްދުﷲ ޝަފީގު ވިދާޅުވީ އެގޮތަށް ނިންމީ މީޑިއާގެ ފަރާތްތަކާއި މީޑިއާ ކައުންސިލާއި ބްރޯޑްކޮމްއާ ވެސް ބައްދަލުކުރުމަށް ފަހު ކަމަށެވެ.\nސަބް ކޮމިޓީއަށް ފާހަގަވި 10 ކަމެއް ހިމަނައި އެ ކޮމިޓީއިން އެކުލަވާލި ސިޓީގައި ބުނެފައި ވަނީ ބްރޯޑްކޮމްއާ މީޑިއާ ކައުންސިލް އަދި އައިކޮމް އެއް މުއައްސަސާއަކަށް ބަދަލުކުރަން ފެންނަ ކަމަށެވެ.\n"އަޅުގަނޑުމެންނަށް ފާހަގަކުރެވުނީ ގުޅުން ހުރި މަސައްކަތްތަކެކޭ އެ ކުރަނީ އެހެންވީމަ އެއް ކޮމިޝަނެއް އޮވެގެން އެގޮތަށް އެ ކޮމިޝަނުގެ ބެލުމުގެ ދަށުން އެކަން ކުރެވިދާނޭ." ޝަފީގު ވިދާޅުވި އެވެ.\nއެ ތިންތަން އެއްކޮށްލާފައި މީޑިއާ ކޮމިޝަނުގެ ނަމުގައި ފަސް މެމްބަރުން ހިމެނޭ މުއައްސަސާއެއް އުފައްދަން ވެސް ފެންނަ ކަމަށް އެ ސިޓީގައި ބުނެފައިވެ އެވެ. އަދި އެ މެމްބަރުން އައްޔަން ކުރާނީ ރައްޔިތުންގެ މަޖިލީހުގެ ރުހުމާ އެކު ރައީސުލްޖުމްހޫރިއްޔާގެ ފަރާތުން ކަމަށް ވެސް ބުނެފައިވެ އެވެ.\nއެ ކޮމިޝަނު ޖަވާބުދާރީވާން ޖެހޭނީ ރައްޔިތުންގެ މަޖިލީހަށް ކަމަށާއި އަދި މެމްބަރުން މަގާމުން ވަކިކުރުމުގެ ބާރު ވެސް މަޖިލީހަށް ދޭ ގޮތަށް ވަނީ ސިޓީގައި ހިމަނާފަ އެވެ.\nއެކޮމިޝަނަށް ލިބިގެންވާ ބާރުތަކުގެ ތެރޭގައި މީޑިއާތަކަށް ލައިސަންސް ދޫކުރުމާއި، ފިޔަވަޅު އެޅުމާއި މީޑިއާތައް އުވާލުމުގެ ބާރު ހިމެނެ އެވެ.\nމިއީ މިހާރު މީޑިއާތައް ރެގިއުލޭޓް ކުރުމަށް ކަނޑައަޅާފައިވާ އުސޫލުތަކާ ކަނޑައެޅިގެން ފުށުއަރާ ކަމެކެވެ. ޕްރިންޓް މީޑިއާ މިހާރު ރެގިއުލޭޓް ކުރަނީ މީޑިއާތަކުން އިންތިހާބު ކުރާ އަށް މެންބަރަކާއި އަދި އާންމުންގެ ފަރާތުން އަދި ސަރުކާރުގެ ފަރާތުން ނޮމިނޭޓްކޮށް މީޑިއާތަކުން އިންތިހާބު ކުރާ ހަތް މެންބަރަކާ އެކު 15 މެންބަރުންގެ މައްވަށް އެކުލެވޭ ކައުންސިލަކުންނެވެ.\nމިއަދުގެ ބައްދަލުވުމުގައި މީޑިއާ ކޮމިޝަނަށް ލަފާދޭ ބޯޑެއް އެކުލަވާލަން ފެންނަ ކަމަށް ވެސް ހިމަނާފައިވެ އެވެ. އެ ބޯޑަކީ މީޑިއާތަކުގެ މެދުގައި އިންތިހާބު ކުރެވޭ މެމްބަރުން އެކުލެވޭ ބޯޑަކަށް ވާން ޖެހޭނެ ކަމަށް ބުނެފައިވެ އެވެ.\n"އެ ބޯޑުގައި ތިބޭނީ ހަތް މެމްބަރުން. ބޯޑުގައި ހިމެނޭނީ މީޑިއާއަކުން ގިނަވެގެން އެއް މެމްބަރު. ބޯޑަކީ ސިޓިންގް ބޯޑެއް، މުސާރައިގެ ގޮތުގައި ދެވޭނީ ސިޓިންގް އެލަވަންސް." ޝަފީގު ވިދާޅުވި އެވެ.\nޝަފީގު ވިދާޅުވީ އެގޮތަށް ހިމަނަން ނިންމީ މީޑިއާ ކޮމިޝަން އެކުލަވާލެވިގެން ދާއިރު ވެސް މީޑިއާތައް ތަމްސީލު ކުރާނެ ބަޔަކު ތިބޭނެކަން ޔަގީން ކުރުމަށް ކަމަށެވެ.\nމީޑިއާ ކައުންސިލާއި ބްރޯޑްކޮމް އަދި އައިކޮމްގެ މުވައްޒަފުން މީޑިއާ ކޮމިޝަނުގެ ދަށަށް ބަދަލުކުރަންވެސް ހިމަނާފައިވެ އެވެ. އެ ހުށަހެޅުންތައް އެޓާނީ ޖެނެރަލް އޮފީހަށް ފޮނުވަން ކޮމިޓީއިން މިއަދު ވަނީ ފާސްކޮށްފަ އެވެ. އެ ހުށަހެޅުއްވުމަށް ބާރަށު ދާއިރާގެ މެމްބަރު އަހުމަދު އަބްދުﷲ ވޯޓެއް ނުދެއްވަ އެވެ.\nމީޑިއާ ކޮމިޝަން އެކުލަވާލަން ޖެހޭ ގޮތަށް ބިލެއް ޑްރާފްޓް ކުރުމުގެ މަސައްކަތް އޭޖީ އޮފީހުން މިހާރު ދަނީ ކުރިއަށް ގެންދަމުންނެވެ.\nޕްރައިވެޓް އައިލެންޑުތަކުގެ އެކުއިޒިޝަން ފީއަށް 15 މިލިއަން\nހުއްދަ ނުނަގާ މާލޭގައި މުޒާހަރާ ކުރެވޭ އިސްލާހު ފާހެއް ނުވި\nއެމްޑީޕީ މެމްބަރުން މި ކިޔަނީ އަޅެ ކީކޭތަ؟


Vissaarave Dhekunah Alert Nerefi - Vaguthu\nވިއްސާރަވެ ދެކުނަށް އެލާޓް ނެރެފި\nރާއްޖޭގެ ދެކުނުގެ ސަރަޙައްދަށް ކުރަމުންދާ ވިއްސާރައާއި ގުޅިގެން ބައެއް އަތޮޅުތަކަށް ވައިޓް އެލާޓް ނެރެފިއެވެ.\nމޫސުމާއި ބެހޭ ޤައުމީ އިދާރާ، މޯލްޑިވްސް މީޓިއޮރޮލޮޖިކަލް ސެންޓަރ (މެޓް) އިން މިއަދު އެލާޓް ނެރެފައި ވަނީ ލ. އަތޮޅާއި އައްޑު އަތޮޅާއި ދެމެދުގެ ސަރަޙައްދުތަކަށެވެ. މި ސަރަޙައްދަށް ވައިޓް އެލާޓް ނެރެފައި ވަނީ، މިއަދު މެންދުރު 12:45 އިން ފެށިގެން ހަވީރު 17:45 އާއި ހަމައަށެވެ.\nމޫސުމާއި ބެހޭ އިދާރާއިން ވިދާޅުވީ، އެލާޓް ނެރެފައިވާ ވަގުތުތަކުގައި ލ. އަތޮޅާއި އައްޑޫ އާއި ދެމެދުގެ ބައެއް ހިސާބުތަކަށް ގުގުރުމާއިއެކު ބޯކޮށް ވާރޭވެހޭނެ ކަމަށެވެ.\nކުރިޔަށް އޮތް 24 ގަޑިއިރަށް މުސުން ކުރިޔަށް ލަފާކުރާގޮތް ހާމަކޮށް މޫސުމާއި ބެހޭ އިދާރާއިން ވިދާޅުވެފައި ވަނީ، ރާއްޖޭގެ އެކިހިސާބަށް ގުގުރުމާއިއެކު ވިއްސާރަކުރާނެ ކަމަށެވެ. އަދި އުތުރުގެ އަތޮޅުތަކަށް ވައި ޖެހޭނީ އިރުއުތުރާއި އިރުން ގަޑިއަކު 03 މޭލާއި 31 މޭލު ދެމެދުގެބާރުމިނުގައި ކަމަށާއި، އެހެން ހިސާބުތަކަށް ހުޅަނގުދެކުނާއި ހުޅަނގުން ގަޑިއަކު 05 މޭލާއި 15 މޭލާއި ދެމެދު ބާރުމިނުގައި ވައި ޖެހޭނެ ކަމަށެވެ. އަދި ކެރިގަނޑުގައި ގަޑިއަކު ގާތްގަނޑަކަށް 35 މޭލަށް ވައިގަދަވުން އެކަށީގެންވާ ކަމަށް އެ އިދާރާއިން ވިދާޅުވެއެވެ.\nމޫސުމާއި ބެހޭ އިދާރާއިން އިތުރަށް ވިދާޅުވީ، ރާއްޖޭގެކަނޑުތައް އާދައިގެވަރަކަށް މަޑުވެފައި ވިލާގަނޑުގައި އާދައިގެވަރަށް ގަދަވާނެ ކަމަށެވެ.\nދެކުނުގެ އަތޮޅުތަކަށް ވިއްސާރަ ކުރަން މިފެށީ މުޅި ރާއްޖޭގެ މޫސުން ރީތިކޮށް އޮންނަތާ ދެތިން ހަފްތާ ފަހުންނެވެ. އެގޮތުން ފާއިތުވެދިޔަ ތިން ދުވަހު ދެކުނުގެ ބައެއް ސަރަޙައްދުތަކަށް ދަނީ ބޯކޮށް ވާރޭވެހެމުންނެވެ.\nރާއްޖޭގެ ބޮޑު ސަރަހައްދަކަށް ރީނދޫ ސަމާލު، ކަނޑުތައް ގަދަ!\nބޯކޮށް ވާރޭވެހޭނެ ކަމަށް ލަފާކޮށް ފަސް އަތޮޅަކަށް ހުދު ސަމާލު!


ޗައިނާއިން އައި ދެ ދިވެހިން ކަަރަންޓީނުން ދޫކޮށްލައިފި – ދިވެހި ނޫސް\nHome ⁄ ހަބަރު ⁄ ޗައިނާއިން އައި ދެ ދިވެހިން ކަަރަންޓީނުން ދޫކޮށްލައިފި\nމާލޭގެ މަގުމަތީގައި މާސްކް އަޅައިގެން މީހަކު ހިނގަމުން ދަނީ: ޗައިނާ އިން އައި ދެ ދިވެހިން ދޫކޮށްލައިފި\n— ފޮޓޯ: އަހްމަދު އަޝްހާދު | އަވަސް\nޗައިނާއިން ރާއްޖެއަށް އައުމުން ކަރަންޓީނު ކުރި ދެ ދިވެހިން ދޫކޮށްލައިފި އެވެ.\nކޮރޯނާ ވައިރަސް ދުނިޔޭ ފެތުރެމުން ދަނިކޮށް ޗައިނާ އިން ރާއްޖެއަށް އައި އެ ދެ ދިވެހިން ކަރަންޓީނު ކުރީ ކޮރޯނާ ވައިރަސްގެ އެއްވެސް އަލާމާތެއް ފެނިގެނެއް ނޫނެވެ. އެ ދެ ދިވެހިން އޭރު ކަރަންޓީނު ކުރީ އޭރު ހާލަތަށް ބަލާފައި ކަމަށް ހެލްތު މިނިސްޓްރީން މީގެ ކުރިން ބުނެފައިވެ އެވެ.\nހެލްތު ޕްރޮޓެކްޝަން އޭޖެންސީ (އެޗްޕީއޭ) އިން މިއަދު ބުނި ގޮތުގައި އެ ދެ ދިވިހެން ދޫކޮށްލަފައި ވަނީ 14 ދުވަހު ކަރަންޓީނުގައި ބަހައްޓައި އޮބްޒާވް ކުރުމަށް ފަހު އެވެ.\nޗައިނާގެ ވޫހާން ސިޓީން ފެނުނު ކޮރޯނާ ވައިރަސް ދުނިޔޭގައި ހަލުވި ކަމާއެކު ފެތުރެމުންދާއިރު އެ ވައިރަސްއަށް ޕޮޒިޓިވް ހަމަ މީހަކު ރާއްޖޭން ވެސް ވަނީ ފެނިފަ އެވެ. އެންމެ ފުރަތަމަ ޕޮޒިޓިވްވެފައިވަނީ ޅ. ކުރެއްދޫ ރިސޯޓްގެ ދެ ބިދޭސީ މުވައްޒަފެކެވެ. ދެން ޕޮޒިޓްވެފައިވަނީ ބަތަލާ ރިސޯޓްގައި ޗުއްޓީ ހޭދަ ކުރަމުންދިޔަ އިޓަލީގެ ދެ ޓޫރިސްޓެކެވެ. އޭގެ ފަހުން ރޭ އަނެއްކާ ޅ. ކުރެއްދޫ ރިސޯޓުގައި ތިބި ދެ ބިދޭސީ އަކު ވަނީ ވައިރަހަށް ޕޮޒިޓިވްވެފަ އެވެ.\nކުރެއްދޫ އާއި ބަތަލާ މިހާރު އޮތީ މީހުން އަރާ ފޭބުން މަނާކޮށް ލޮކްޑައުން ކޮށްފަ އެވެ. އެ ދެ ރިސޯޓްގައި ވެސް ބައެއް މީހުން ރޫމް ކަރަންޓީނުކޮށްފައި އެބަ ތިއްބެވެ. ކުރެއްދޫއަށް ވަނީ އޮރެންޖު އެލާޓް ވެސް ނެރެފަ އެވެ.\nކުރެއްދޫގައި އެކަހެރިކުރި 90 މީހުންގެ ފަރާތުން އަލާމާތެއް ނުފެނޭ\nފަހުން ޕޮޒިޓިވްވީ ވެސް ދެ ބިދޭސީން: އެޗްޕީއޭ\nކައުންސިލް އިންތިހާބުގެ ވޯޓު ބާތިލުވާ މާއްދާއަށް ހުށަހެޅި އިސްލާހު ފާސްކޮށްފި


Philippines Ge Farubadha Eh Govai Viha Gas Eh Fethureny - Vaguthu\nފިލިޕީންސްގައި ފަރުބަދައެއް ގޮވައި ސިއްހަތަށް ގެއްލުންވާ ފަދަ ވިހަ ގޭހެއް ފެތުރެން ފަށައިފިއެވެ.\nއެ ގައުމުގައި ނުރައްކާތެރި ވިހަ ގޭހެއް ފެތުރޭތީ ރައްކާތެރިކަން ކަށަވަރު ކުރުމުގެ ގޮތުން މިހާތަނަށް 2،000 އަށް ވުރެ ގިނަ މީހުން އެމީހުންގެ ގެދޮރު ދޫކޮށް ރައްކާތެރި ސަރަހައްދުތަކަށް ދިއުމަށް ދަތުރުތައް ފަށާފައިވާ ކަމަށް މީޑިއާ ރިޕޯޓުތައް ބުނެއެވެ.\nރިޕޯޓުތައް ބުނާ ގޮތުގައި ގޮވާފައި ވަނީ ފިލިޕީންސްގެ މައި ސިޓީ މެނީލާގައި ހުންނަ "ތާލް" ނަމަކަށް ކިޔާ ފަރުބަދައެކެވެ.\nއެ ފަރުބަދަ ގޮވުމާއެކު ވިހަ ގޭހެއް ކަމަށްވާ "ސަލްފަޑައިއޮކްސައިޑް" ފެތުރި މުޅި ސަރަހައްދު ދަނީ ތަޣައްޔަރު ވަމުންނެވެ. ސިއްހީ ގޮތުން ކުރިމަތިވެދާނެ ނުރައްކަލަކަށް ބަލައި ފިލިޕީންސްގެ ސަރުކާރުން އަންގާފައިވަނީ އެ ސަރަހައްދުގައި ދިރިއުޅޭ މީހުން އެހެން އަވަށްތަކަށް ދިޔުމަށެވެ.\nސަރުކާރުން އެންގި އެންގުމަށް އިޖާބަދީ 2،400 އެއްހާ މީހުން ސަލާމަތުގެ އައްސޭރިއަށް ދަތުރުކޮށްފައިވާ ކަމަށް ރިޕޯޓު ކޮށްފައިވެއެވެ. އަދި ކުރިޔަށް އޮތް ދުވަސްތަކުގައި އިތުރު މީހުން ސަލާމަތް ހޯދުމަށް އެހެން އަވަށްތަކަށް ވަގުތީގޮތުން ބަދަލުވާނެ ކަމަށް ރިޕޯޓު ކޮށްފައިވެއެވެ.\nޑިޒާސްޓާ އޮފިޝަލުން މައުލޫމާތު ދީފައިވާ ގޮތުން އެހެން އަވަށްތަކަށް ދަތުރުކުރަމުންދާ މީހުން ބޯހިޔާވަހިކަން ހޯދަމުންދަނީ ކޮވިޑާ ގުޅިގެން ބަންދުކޮށްފައިވާ ސުކޫލުތަކާއި، ދަންނަ މީހުން ނުވަތަ އާއިލީ ގުޅުން އޮންނަ މީހުންގެ ގެތަކުންނެވެ.\nސިވިލް ޑިފެންސް އޮފިޝަލުން ބުނީ ފަރުބަދަ ގޮވައިގެން ފެތުރެމުންދާ ވިހަ ގޭހުގެ އަސަރު 317،000 މީހުންނަށް ކުރާނެ ކަމަށް ލަފާ ކުރެވޭ ކަމަށެވެ.\nފިލިޕީންސްގެ އަސްކަރީ ބޯޓެއް ވެއްޓިއްޖެ


SATA Awards ah kurimathilaan hulhuvaalaifi\nސަޓާ އެވޯޑަށް ކުރިމަތިލާން ހުޅުވާލައިފި\nދެކުނު އޭޝިއާގެ ޓޫރިޒަމް ވިޔަފާރިތަކަށް ހާއްސަކޮށް ބާއްވާ، ސައުތް އޭޝިއަން ޓްރެވަލް އެވޯޑްސް (ސަޓާ) އަށް ކުރިމަތިލާން ހުޅުވައިފި އެވެ.\nރާއްޖޭގެ ހައިރައިޒް ކުންފުނިން ކޮންމެ އަހަރަކު ދެކުނު އޭޝިއާ އަށް ހުޅުވާލައިގެން ބާއްވާ ސަޓާ އެވޯޑު މި އަހަރު އޮތީ ސްރީލަންކާގެ، ނިގަންބޯގަ އެވެ. ކުރިން މި އެވޯޑު ބާއްވާފައިވަނީ ލަންކާގެ މައުންޓްލެވީނިއާގެ އިތުރުން އިންޑިއާގެ މުމްބާއީ އާއި އައްޑު އަތޮޅުގަ އެވެ.\nސަޓާ އެވޯޑުގައި 37 ކެޓަރަގީއިން 10 ސެކްމެންޓަކުންދެ އެވެ. މި އެވޯޑަށް ކުރިމަތިލުމުގެ ފުރުސަތު އެޕްރީލް 19 ވަނަ ދުވަހުގެ ނިޔަލަށް އޮންނާނެ އެވެ. މި އެވޯޑަށް ނޮމިނޭޝަން ފޮނުވޭނީ ސައުތް އޭޝިއަން ޓްރެވަލް އެވޯޑްސް ވެބްސައިޓުންނެވެ.\nސަރަހައްދީ ފެންވަރުގައި ބާއްވާ އެންމެ ބޮޑު އެއް އެވޯޑު ކަމަށްވާ ސަޓާ އަށް ކޮންމެ އަހަރަކު ވެސް ގިނަ ބަޔަކު ކުރިމަތިލަ އެވެ. މިގޮތުން އެންމެ ފަހުން ފަހަރު މި އެވޯޑަށް 450 އަށްވުރެ ގިނަ ފަރާތްތުން ކުރިމަތިލާފައިވެ އެވެ.


China meehun iPhone dhookollafaane | Mihaaru\nޗައިނާ މީހުން ބުނަނީ ވީޗެޓް ބަންދުކޮށްފި ނަމަ އައިފޯނު ދޫކޮށް އެހެން ފޯނެއް ހޯދާނެ ކަމަށް\n18 އޯގަސްޓް 2020 - 06:52\nއެމެރިކާގެ ރައީސް ޑޮނަލްޑް ޓްރަމްޕްގެ އަމުރަކަށް، އެމެރިކާގެ ކުންފުނިތަކުން ވީޗެޓް ބަންދުކޮށްފި ނަމަ އައިފޯނުގެ ބަދަލުގައި އެހެން ފޯނެއް ހޯދާނެ ކަމަށް، 1.2 މިލިއަން މީހުން ބުނެފައި ވާ ކަމަށް، ޗައިނާގެ މައިކްރޮ ބްލޮގިން ވެބްސައިޓް، ވީބޯ އިން ދާދިފަހުން ކުރި ސާވޭއަކުން ދައްކައިފި އެވެ.\nއައިފޯން ބޭނުންކުރާ ޗައިނާ މީހުންނަށް އައިފޯނަށް ވުރެ ވީޗެޓް މުހިންމު ކަމަށް 95 ޕަސެންޓް މީހުން އެ ވަނީ ބުނެފަ އެވެ.\nޗައިނާ މީހުންނަށް ވީޗެޓަށް ވުރެ ވަކިން މުހިންމު އެހެން އެޕްލިކޭޝަނެއް ނެތެވެ. ވީޗެޓް ބޭނުންކުރާ މީހުންގެ އަދަދު އެއް ބިލިއަނަށް ވުރެ ގިނަ އެވެ.\nޗައިނާގައި ވީޗެޓް ބޭނުންކުރެވެނީ ހަމައެކަނި މެސެޖްކުރާކަށް ނޫނެވެ. އޮންލައިން ވިޔަފާރި، ރައްޓެހިނާއި ގާތްތިމާގެ މީހުންނަށް ފައިސާ ފޮނުވުން އަދި ކާބޯތަކެއްޗަށް އޯޑަރުކުރުން ފަދަ ތަފާތު ބޭނުންތަކަށް ވެސް ވީޗެޓް ބޭނުންކުރެ އެވެ.\nއައިފޯނަކީ ޗައިނާގައި މަގުބޫލް ސްމާޓްފޯނެކެވެ. އެމެރިކާގެ ކުންފުނިތަކަށް ވީޗެޓް ބަންދުކުރަން ޖެހިއްޖެ ނަމަ އައިފޯން ބޭނުންކުރާ މީހުންނަށް މި އެޕްލިކޭޝަން ބޭނުމެއް ނުކުރެވޭނެ އެވެ. ޗައިނާ މީހުން ބުނާ ގޮތުގައި އެމެރިކާގައި ދިރިއުޅޭ އެ މީހުންގެ އާއިލާ މީހުންނާ މުއާމަލާތުކުރުމަށް ވީޗެޓް ނޫން އެޕްލިކޭޝަނެއް ބޭނުންމެއް ނުކުރެ އެވެ. އެހެންކަމުން ވީޗެޓަށް ގޮތެއް ވެއްޖެ ނަމަ އެއީ ހިތާމަކުރަން ޖެހޭ ވަރުގެ ކަމަކަށް ވާނެ އެވެ.\nވީޗެޓް ބަންދުކުރުމަކީ ޗައިނާގެ އިލެކްޓްރޯނިކްސް ކުންފުނިތައް ދެކެ ޓްރަމްޕް ސަރުކާރުން އަންނަ ރުޅީގައި ކުރަން އުޅޭ ކަމެކެވެ. މިކަމުގެ ސަބަބުން ގެއްލުން ލިބޭނީ ހަމައެކަނި ޗައިނާ މީހުންނަނަށް ނޫނެވެ. އެޕަލް އަށް އަދި ގޫގުލް އަށް ވެސް މިކަމުގެ ނޭދެވޭ އަސަރުކުރާނެ އެވެ.\nއެޕަލް އަށް ލިބޭ އާމްދަނީގެ 15 ޕަސެންޓް ޗައިނާ ހިއްސާކުރެ އެވެ. އެހެންކަމުން، ޗައިނާ މީހުން އައިފޯން ބޭނުންކުރުން ހުއްޓާލައިފި ނަމަ، އަނެއްކާ ވެސް އެޕަލުން ތަންގަނޑެއް ނައްޓައިގެންދާނެ އެވެ. މި ހިސާބުން ވައިޓް ހައުސް އަށް އޮތީ މި ކަމުގައި ހިކުމަތްތެރިވުމެވެ. އެއް ގޮތަކީ މި ޚިޔާލު ދޫކޮށްލުމެވެ. ނޫން ނަމަ ހަމައެކަނި އެމެރިކާގައި ބޭނުންކުރާ އައިފޯނުތަކަށް ވީޗެޓް ބަންދުކުރުމެވެ. ދުނިޔޭގައި ބޭނުންކުރާހާ އައިފޯނަކަށް ވީޗެޓް ބަންދުކޮށްފި ނަމަ ގާތީ އެޕަލް އަށް ދިޔަވުމެވެ.\nއައިފޯން ގޫގްލް އެންޑްރޮއިޑް އެޕަލް ޗައިނާ އައިއޯއެސް ސޯޝަލް މީޑިއާ އެމެރިކާ ޑޮނަލްޑް ޓްރަމްޕް\nމަވެސް އެބަ ވިސްނަން މިހާރު އައިފޯނުގެ ބަދަލުގައި އެހެން ގޮތެއް ހޯދަން .


SunOnline: Record agehgai arsenal in nkunku hoadhumah massahkai kuranee\nރެކޯޑުއަގެއްގައި އާސެނަލުން އެންކުންކޫ ހޯދުމަށް މަސައްކަތްކުރަނީ\nއަހްމަދު އިޒްމީމް 16 Jun 2022, 21:15\nލެއިޕްޒިގަށް ކުޅޭ ޒުވާން މިޑްފީލްޑަރު ކްރިސްޓޮފާ އެންކުންކޫ ހޯދުމަށް އާސެނަލުން މަސައްކަތް ފަށައިފިއެވެ.\nކުޅިވަރުގެ މަޝްހޫރު ނޫސް ސްކައި ސްޕޯޓްސްއިން ރިޕޯޓުކޮށްފައިވާގޮތުގައި އާސެނަލުން މަސައްކަތް ކުރަނީ އެ ޓީމުގެ ތާރީޚްގައި އެންމެ އަގު ބޮޑު ކުޅުންތެރިޔާގެ ގޮތުގައި އެންކުންކޫ އެ ޓީމަށް ގެނައުމަށެވެ.\nއާސެނަލްގެ މިހާރު އެންމެ އަގުބޮޑު ކުޅުންތެެރިއަކީ 2019 ވަނަ އަހަރު އެ ޓީމަށް ގެނައި ނިކޮލަސް ޕެޕޭއެވެ. އޭނާ އެ އަހަރު އެ ޓީމަށް ގެނައީ 72 މިލިއަން ޕައުންޑުގެ އަގަކަށެވެ. ނަމަވެސް މިހާރު އެންކުންކޫ އެ ޓީމަށް ގެނައުމަށް އެ ޓީމުން އެއަށްވުރެ ބޮޑު އަގެއް ހުށަހަޅަން ތައްޔާރަށް ތިބިކަމަށް މީޑިއާ ރިޕޯޓުތައް ބުނެއެވެ.\nއާސެނަލުން އެންކުންކޫ ހޯދުމަށް މަސައްކަތްކުރާއިރު އޭނާ ހޯދުމަށް އާސެނަލަކަށް ފަސޭހައެއްނުވާނެއެވެ. ނިމިދިޔަ ސީޒަނުގައި އެންކުންކޫގެ މޮޅު ކުޅުމާއެކު ބޮޑެތި ގިނަ ކުލަބު ތަކަކުން އެންކުންކޫ ހޯދުމަށް ދަނީ މަސައްކަތް ކުރަމުންނެވެ.\nއެގޮތުން އިނގިރޭސި ޕްރިމިއާލީގުގެ މެންޗެސްޓާ ޔުނައިޓެޑުގެ އިތުރުން ލިވަޕޫލާއި ޗެލްސީން ދަނީ އޭނާ އަށް ފާރަލަމުންނެވެ. މީޑިއާ ރިޕޯޓުތައް ބުނާ ގޮތުގައި އޭނާ ގެންދިއުމަށް ޓީމުތަކުން 100 މިލިއަން ޕައުންޑަށް ވުރެ ބޮޑު އަގެއް ލެއިޕްޒިގްއަށް ހުށަހަޅަން ޖެހެއެވެ.\nއުމުރުން 24 އަހަރުގެ އެންކުންކޫ ބަޔާން މިއުނިކްގެ ރޮބާޓް ލެވަންޑޯސްކީ އާއި ޑޯޓްމަންޑުގެ އާލިން ބްރައުޓް ހާލަންޑާ ވާދަކޮށް ނިމިދިޔަ ސީޒަނުގައި ޖަރުމަނު ބޮންޑަސްލީގާގެ އެންމެ މޮޅު ކުޅުންތެރިޔާގެ މަގާމު އޭނާ ވަނީ ހޯދާފައެވެ.\nމި ސީޒަނުގައި އޭނާ ވަނީ ލެއިޕްޒިގާއެކު 34 މެޗު ކުޅެފައެވެ. އަދި އޭނާ ވަނީ އެ ޓީމަށް 20 ގޯލު ޖަހައިދީ، 13 އެސިސްޓު ހަދާފައެވެ. މި ސީޒަން ލެއިޕްޒިގް ނިންމާލީ ލީގުގެ ހަތަރު ވަނަ މަގާމުގައި އޮވެއެވެ. އެއީ 34 މެޗުން 58 ޕޮއިންޓު ހޯދައިގެންނެވެ.\nއާސެނަލުން އެންކުންކޫ ހޯދުމަށް މަސައްކަތްކުރަނީ\nފުލްހަމްއިން އާސެނަލްގެ ލެނޯ ހޯދުމުގެ މަސައްކަތް ފަށައިފި\nއާސެނަލް ދޫކޮށްލުމަށްފަހު ލަކަޒެޓް އެނބުރި ލިޔޯންއަށް


vnews - Spain ge gaumee teamun vakivaan thahyaaru: Piqué\nސްޕެއިންގެ ގައުމީ ޓީމުން ވަކިވާން ތައްޔާރު: ޕީކޭ\nސްޕެއިންގެ ގައުމީ ޓީމުން ވަކިވާން ޖެހިއްޖެނަމަ އެކަން ކުރަން ވެސް ތައްޔާރަށް ހުރި ކަމަށް ކެޓަލޯނިއާ އަށް ނިސްބަތްވާ ބާސެލޯނާގެ ޑިފެންޑަރ ޖެރާޑް ޕީކޭ ބުނެފި އެވެ.\nސްޕެއިންގެ ދަށުން މިނިވަންވެ، ވަކި ދައުލަތެއް އުފައްދަން ފެނޭތޯ ކެޓަލޯނިއާގައި ނެގި ވޯޓަށް ފުލުހުން ހުރަސް އެޅިއިރު، ވޯޓުލީ 91 އިންސައްތަ މީހުން ވަނީ ސްޕެއިންގެ ދަށުން މިނިވަންވުމަށް ވޯޓު ދީފައެވެ. ނަމަވެސް ސްޕެއިންގެ ކޯޓުތަކުން ވަނީ މި ވޯޓު ބާތިލު ކޮށްފައެވެ.\nކެޓަލޯނިއާ މައްސަލާގައި ސްޕެއިންގައި އާއްމުންނާއި ސަލާމަތީ ބާރުތަކާއި ދެމެދު ވަރުގަދަ ކުރިމަތިލުންތަކެއް ހިނގަމުންދާއިރު، ސިފައިން ވަނީ އާންމުންގެ ތެރެއަށް ރަބަރު އުންޑަ ވެސް ޖަހާފައެވެ. މި ހަމަނުޖެހުންތަކުގައި މިހާތަނަށް 400 އަށް ވުރެ ގިނަ މީހުންނަށް އަނިޔާވެފައިވާކަމަށް މައުލޫމާތު ލިބެއެވެ.\nސްޕެނިޝް ލީގުގައި އިއްޔެ ރޭ ލަސް ޕަލްމާސްއާ ބައްދަލުކުރި މެޗަށްފަހު ނޫސްވެރިންނަށް މައުލޫމާތުދެމުން ޕީކޭ ވަނީ ފުލުހުންގެ އަމަލުތައް ފެނި އޭނާއަށް ވަރަށް އަސަރުކޮށްފައިވާކަން ހާމަކޮށްފައެވެ. އޭނާ ބުނެފައިވަނީ ކޮންމެ ބަޔަކަަށް ވެސް އެބައެއްގެ ޝުއޫރު ފާޅުކޮށް ވޯޓުލުމުގެ ފުރުސަތު ލިބެން ޖެހޭނެ ކަމަށެވެ. އިތުރަށް ވާހަކަ ދައްކަމުން ޕީކޭ ބުނެފައިވަނީ އޭނާއަކީ ހުދު ކެޓަލޯނިއާ އަށް ނިސްބަތްވާ މީހެއް ކަމަށާއި އެކަމުގެ ސަބަބުން ސްޕެއިން ގައުމީ ޓީމުން ވަކިވާން ޖެހިއްޖެނަމަ އެކަން ކުރަން ވެސް ތައްޔާރަށް ހުރި ކަމަށެވެ.\nކެޓަލޯނިއާ ވަކިވެއްޖެނަމަ، އެކަމުގެ އަސަރު ސްޕެއިންގެ ގައުމީ ޓީމަށް ވަރަށް ބޮޑަށް ކުރާނެ ކަމަށެވެ. ސްޕެއިންގެ ގައުމީ ޓީމު އެކުލަވާލަނީ ބާސެލޯނާގެ ކުޅުންތެރިންގެ ތެރެއިން ވަރުގަދަ ނަންތަކެއްވެސް ހިމެނިގެން ނެވެ. ސްޕެއިންގެ ވައިސް ކެޕްޓަނަކީ ބާސެލޯނާގެ ކެޕްޓަން އަންދުރޭ އިނިއެސްޓާ އެވެ.\nކެޓަލޯނިއާ ވަކި ގައުމެއްގެ ގޮތުގައި އުފަން ވިޔަސް އިނިއެސްޓާ އާއި ޖެރާޑް ޕީކޭ އަދި ޖޯޑީ އަލްބާ ފަދަ ކުޅުންތެރިންނަށް ކެޓަލޯނިއާގެ ގައުމީ ޓީމަށް ނުކުޅެވޭނެ އެވެ. ފީފާގެ މިހާރުގެ ގަވައިދު ބުނާ ގޮތުން އެހެން ގައުމެއްގެ ގައުމީ ޓީމު ތަމްސީލުކުރި ކުޅުންތެރިިއަކަށް އަލުން އެހެން ގައުމީ ޓީމަކަށް ނުކުޅެވޭނެ އެވެ.


Resort kuleege gothugai 1.2 billion ruffiya libijje\nރިސޯޓު ކުލީގެ ގޮތުގައި 1.2 ބިލިއަން ރުފިޔާ ލިބިއްޖެ\nޅ. ކުރެދޫ އައިލެންޑް ރިސޯޓް: ރިސޯޓް ކުލީގެ ގޮތުގައި މި އަހަރު މިހާތަނަށް 1.2 ބިލިއަން ރުފިޔާ ދައުލަތަށް ލިބިފައިވ\nރާއްޖޭގައި ހިންގާ ރިސޯޓުތަކުން ކުލީގެ ގޮތުގައި މި އަހަރުގެ މިހާތަނަށް 1.2 ބިލިއަން ރުފިޔާ ލިބިފައިވާ ކަމަށް ފިނޭންސް މިނިސްޓްރީން ބުނެފި އެވެ.\nފިނޭންސުން އާއްމު ކޮށްފައިވާ މިދިޔަ ހަފުތާގެ މާލީ ރިޕޯޓްގައިވާ ގޮތުން މި އަހަރުގެ މިހާތަނަށް 1.2 ބިލިއަން ރުފިޔާ ލިބިފައިވާއިރު، މި އަހަރު ލިބޭނެ ކަމަށް އަންދާޒާ ކޮށްފައިވަނީ 1.8 ބިލިއަން ރުފިޔާ އެވެ.\nރިޕޯޓުގައިވާ ގޮތުން މި އަހަރުގެ މިހާތަނަށް ޓޫރިޒަމް އާމްދަނީގެ ގޮތުގައި ހަތަރު ބިލިއަން ރުފިޔާ ވަނީ ލިބިފަ އެވެ. މި އަހަރު ލިބޭނެ ކަމަށް ބަޖެޓުގައި ހިމަނާފައިވަނީ ފަސް ބިލިއަން ރުފިޔާ އެވެ. މީގެ ތެރެއިން ޓޫރިޒަމް ސިނާއަތަށް ލިބޭ ގްރީން ޓެކުހުގެ ގޮތުގައި މި އަހަރުގެ މިހާތަނަށް 716 މިލިއަން ރުފިޔާ ލިބިފައިވެ އެވެ.\nޓޫރިޒަމް މިނިސްޓްރީގެ ތަފާސް ހިސާބުތައް ދައްކާ ގޮތުގައި މި އަހަރުގެ ސެޕްޓެމްބަރު މަހުގެ ނިޔަލަށް ރާއްޖޭގައި 553 ގެސްޓްހައުސް އާއި 155 ރިސޯޓް އަދި 12 ހޮޓާ ހިންގަމުންދެ އެވެ. އަދި މި ތަންތަނުގައި ހުރި ޓޫރިސްޓު އެނދުގެ އަދަދު ވަނީ 46,500 އަށް އަރާފަ އެވެ. އަދި މި އަހަރުގެ މިހާތަނަށް 19 ރިސޯޓެއް އަލަށް ހުޅުވާފައިވެ އެވެ.\nޓޫރިޒަމް ރިސޯޓް މީރާ + ފިނޭންސް މިނިސްޓްރީ މިނިސްޓްރީ އޮފް ޓޫރިޒަމް ގެސްޓް ހައުސްތައް


ސަލްމާން މިސްކިތުގެ ކުރެހުމާއި ގުޅޭ ކޮޕީ ރައިޓްސް މައްސަލައެއް! - DhiDaily\nސަލްމާން މިސްކިތުގެ ކުރެހުމާއި ގުޅޭ ކޮޕީ ރައިޓްސް މައްސަލައެއް!\nރައީސް ޔާމިން ޢަބްދުލްޤައްޔޫމުގެ ދައުރުގައި މާލޭގައި ބިނާކުރި ކިންގް ސަލްމާން މިސްކިތުގެ ކުރެހުމާއި ގުޅޭ ކޮޕީ ރައިޓްސް މައްސަލައެއް ފެންމަތިވެއްޖެެއެވެ.\nކިންގް ސަލްމާން މިސްކިތަކީ ސަޢޫދީ ޢަރަބިއްޔާގެ ރަސްގެފާނު ސަލްމާން ބިން ޢަބްދުލްޢަޒީޒު އާލް ސަޢުދުގެ\nދީލަތި އެހީއާއެކު ބިނާކޮށްފައިވާ މިސްކިތެކެވެ. މި މިސްކިތް ބިނާކުރުމުގެ މަސައްކަތް ހަވާލުކުރީ ތުރުކީގެ ޓާމެކްސް ކުންފުންޏާއެވެ. އެ ގޮތުން ރައީސް ޔާމިންގެ ސަރުކާރުން އެ ކުންފުންޏާއެކު އެއްބަސްވުމުގައި ސޮއިކޮށްފައިވަނީ 2017 ވަނަ އަހަރުގެ ފެބްރުއަރީ 28 ވަނަ ދުވަހުގައެވެ.\nޓާމެކްސްއާއި ހަވާލުކޮށްގެން މިސްކިތް ބިނާކުރީ މެލޭޝިއާގެ ކުންފުންޏެއްކަމަށްވާ އެންއާރްވައި އާކިޓެކްސްއިން ހުށަހެޅި ޑިޒައިންކަމަށް ބުނެ އެ ކުންފުނިން ވަނީ ދިވެހި ސަރުކާރަށް ސިޓީއެއް ފޮނުވައިފައެވެ.\nރައީސް އޮފީހުގެ ތަރުޖަމާނު މުޙައްމަދު މަބްރޫކް ޢަޒީޒު ވަނީ އެ މިސްކިތް ބިނާކުރަން ރައީސް ޔާމިންގެ ސަރުކާރުން ހުށަހެޅި ކުރެހުން ކޮޕީކޮށް އެހެން ކުންފުންޏަކާއި ހަވާލުކޮށްގެން އެ މަސައްކަތް ކުރިއަށް ގެންގޮސްފައިވާކަމަށް އެންއާރްވައި އާކިޓެކްސްއިން ފޮނުވި ސިޓީގައި ބުނެފައިވާ ކަމަށް ވިދާޅުވެފައެވެ. އަދި އެ ކުންފުނިން ކޮށްފައިވަނީ ކޮޕީރައިޓްސްއާއި ގުޅޭ ތުހުމަތެއްކަމަށް ވެސް މަބްރޫކް ވިދާޅުވިއެވެ.\nސަލްމާން މިސްކިތުގައި 05 ފަންގިިލާ ހިމެނެއެވެ. އޭގެތެރެއިން ފުރަތަމަ ފަންގިފިލާއާއި ދެވަނަ ފަންގިފިލާގައި އެއްފަހަރާ 4000 މީހުންނަށް ނަމާދު ކުރެވޭނެއެވެ. ތިންވަނަ ފަންގިފިލާގައި ހަތަރު ކްލާސް ރޫމާއި، އިސްލާމިކް ކުތުބުޚާނާއަކާއި، ސެމިނަރ ރޫމަކާއި، އިދާރީ މަސައްކަތްތަކަށް ޚާއްސަކޮށްފައިވާ ބައެއް ހިމެނެއެވެ.\nހަތަރުވަނަ ފަންގިފިލާ ވަނީ ކޮންފަރެންސްތަކާއި، ސެމިނަރތައް ބޭއްވުމަށް ޚާއްސަކޮށްފައެވެ. ފަސްވަނަ ފަންގިފިލާ ވަނީ ދަރުސްތައް ބޭއްވުމަށާއި، ނަމާދު ކުރެވޭނެހެން ޚާއްސަކޮށްފައެވެ.\nTheehama ragalhuvaahakaeh mi laadheenee saithaanuthah mimiskiy nuhulhuvaan vegen kommes amaekey ebakuyaa kihaabod balaaeh\nކޮންމެވެސް ބަހަނާ އެއް ދައްކައިގެން މިސްކިތް ނުހުޅުވާބެހެއްޓޭތޯ ބަލާތި. ލާދީނީ ޝައިޠާނީސްތައް.


ޕީއޭގެ ރައީސަކަށް ޔާމީން އިންތިހާބުކޮށްފި\nހަވީރު ޑެއިލީ، 26 ޖުލައި 2008 00:00 26 ޖުލައި 2008\nޕީޕަލްސް އެލަޔަންސް (ޕީއޭ) ގެ ރައީސަކަށް އެ ޕާޓީ އުފެއްދުމުގައި އިސްކޮށް ހަރަކާތްތެރިވެވަޑައިގެންނެވި ކުރީގެ ކެބިނެޓް މިނިސްޓަރު އަދި ރައީސުލްޖުމްހޫރިއްޔާ އަލްއުސްތާޒު މައުމޫން އަބްދުލްގައްޔޫމުގެ ކޮއްކޯފުޅު އަބްދުﷲ ޔާމީން ބުރާސްފަތި ދުވަހުގެ ރޭ އިންތިހާބުކޮށްފި އެވެ.\nސިޔާސީ ޕާޓީއެއްގެ ގޮތުގައި ޕީއޭ އުފެއްދުމަށްޓަކައި ސިޔާސީ ޕާޓީގެ ގަވައިދުގައިވާ ގޮތުގެ މަތިން މިދިޔަ ބުރާސްފަތި ދުވަހުގެ ރޭ ބޭއްވި ޖަލްސާގައި އެ ޕާޓީގެ ރައީސް ކަމަށް ޔާމީން އިންތިހާބުވެވަޑައިގެންނެވީ 407 ވޯޓާ އެކުގަ އެވެ. ޕީއޭގެ ރައީސްކަމުގެ މަގާމަށް ޔާމީން ފިޔަވައި އެހެން ބޭފުޅަކު ކުރިމަތިލައްވައިފައެއްނުވެ އެވެ.\nޕީއޭގެ ނާއިބު ރައީސް ކަމަށް އިންތިހާބުކޮށްފައި ވަނީ ފިއުލް ސަޕްލައި މޯލްޑިވްސްގެ ކުރީގެ މެނޭޖިން ޑިރެކްޓަރު ތ. ބުރުނީ، ނިވައިދޮށުގޭ މޫސާ ޒަމީރެވެ. އެއްވެސް އިތުރު މެމްބަރަކާ ވާދަކުރުމެއް ނެތި އޭނާ ނައިބު ރައީސް ކަމަށް އިންތިހާބުވެވަޑައިގެންނެވީ 301 ވޯޓުންނެވެ.\nޕީއޭގެ ރައީސްކަމާއި ނާއިބު ރައީސް ކަމުގެ އިތުރުން އެ ޕާޓީގެ ކައުންސިލްގެ ހަތް މަގާމަކަށް ވެސް ވަނީ މެމްބަރުން އިންތިހާބުކޮށްފަ އެވެ. އެގޮތުން ކައުންސިލަށް ހޮވިވަޑައިގެންނެވީ ހިޔަލީ މުހައްމަދު ރަޝީދާއި ހ. ރަދުވާނިއާ، އަލްގާރީ އަހުމަދު ރަޝީދު އިބްރާހީމާއި ރައްޔިތުންގެ މަޖިލީހުގެ ހއ. މެމްބަރު ޖައުފަރު އީސާ އާދަމާއި ރައްޔިތުންގެ ހާއްސަ މަޖިލީހުގެ މ. މެމްބަރު އަހުމަދު ސުލެއިމާނާއި ހ. މާބަނޑޭރިއާގޭ އަހުމަދު ޒުހޫރާއި ޏ. ފުވައްމުލަކު، ކެނެރީގޭ މުހައްމަދު ވަހީދާއި ސ. ހިތަދޫ، ފަރުދާބަގީޗާގޭ އަހުމަދު ހަސަން (ޗާންދަލިޔާ) އެވެ. މީގެ ތެރެއިން އެންމެ ގިނަ ވޯޓު ލިބިވަޑައިގެންނެވީ ހިޔަލީ މުހައްމަދު ރަޝީދަށެވެ. ކުރިން ރައްޔިތުންގެ މަޖިލީހުގެ ސ. މެމްބަރުކަން ވެސް ގިނަ ދުވަސްތަކެއް ވަންދެން ކުރައްވައިފައިވާ ޑީއާރުޕީގެ ކުރީގެ މެމްބަރު ހިޔަލީ މުހައްމަދު ރަޝީދަށް 297 ވޯޓު ލިބިވަޑައިގަތެވެ.\nސިޔާސީ ޕާޓީއެއްގެ ގޮތުގައި ޕީއޭ އުފެއްދުމަށްޓަކައި ދަރުބާރުގޭގައި ބޭއްވި މި ޖަލްސާގައި އެ ޕާޓީގެ ޕާލަމެންޓްރީ ގުރޫޕުގެ ލީޑަރު ކަމަށް ރައްޔިތުންގެ މަޖިލީހުގެ މ. މެމްބަރު އަހުމަދު ނާޒިމް ވެސް ވަނީ ހޮވައިފަ އެވެ. އޭނާ އެ މަގާމަށް ހޮވައިފައި ވަނީ ޕީއޭ އަށް ނިސްބަތްވެވަޑައިގަންނަވާ ރައްޔިތުންގެ މަޖިލީހާއި ހާއްސަ މަޖިލީހުގެ މެމްބަރުންގެ މެދުގައި ބޭއްވި ބައްދަލުވުމުކަށް ފަހު އެވެ.\nޕީއޭ އުފެއްދުމުގެ ޖަލްސާގައި ވާހަކަ ދައްކަވަމުން އެ ޕާޓީގެ ފުރަތަމަ ރައީސް އަބްދުﷲ ޔާމީން ވިދާޅުވީ އެ ޕާޓީގައި މިހާތަނަށް ގާތްގަނޑަކަށް 8،000 މެމްބަރުން އެބަތިބި ކަމަށެވެ. ޔާމީން ވިދާޅުވީ އިޖުތިމާއީ ގޮތުން ގައުމަށް ދިމާވެފައިވާ މައްސަލަތަކަށް ހައްލު ހޯދޭނީ އިގުތިސޯދީ ގޮތުން ފިޔަވަޅުތަކެއް އަޅައިގެން ކަމަށާއި ޕީއޭގެ ވިސްނުމަކީ ވެސް އެއީ ކަމަށެވެ. އަދި ވިދާޅުވީ ވަކިވަކި ފަރުދުންނަށް ޕީއޭއިން ވަރަށް ބޮޑު ސަމާލުކަމެއް ދޭނެ ކަމަށެވެ.\nޕީއޭގެ އުފެއްދުމުގެ ޖަލްސާއަށް ފަހު ނޫސްވެރިންނާ ވާހަކަ ދައްކަވަމުން ކުރީގެ ހަޔާ އެޑިއުކޭޝަން މިނިސްޓަރު ޔާމީން ވިދާޅުވީ ކުރިއަށް އޮތް ރިޔާސީ އިންތިހާބުގައި އެ ޕާޓީން ވާދަކުރާނެތޯ ނުވަތަ ނޫންތޯ ކަނޑައަޅާނީ މެމްބަރުންގެ މެދުގައި ފުޅާ ދާއިރާއެއްގައި މަޝްވަރާކޮށް، އެ މެމްބަރުން ނިންމާ ގޮތެއްގެ މަތިން ކަމަށެވެ.\n"ޕީއޭ ބޭނުންވަނީ އަޅުގަނޑުމެންގެ ސަލާމުގެ އަތް ހުރިހާ ޕާޓީއަކަށް ދިއްކުރަން. ރައްޔިތުންގެ ފައިދާ އަށް، މަޖިލީހުގަ އާއި ރައްޔިތުންގެ ތެރޭގައި ކުރެވޭ ހުރިހާ މަސައްކަތެއްގައި ޕީއޭ އަކީ އިސްކޮށް ހަރަކާތްތެރިވާން ބޭނުންވާނެ ޕާޓީއަކަށް ވާނެ. ތިޔަ ބޭފުޅުންގެ ޒަރީއާ އިން ހުރިހާ މެމްބަރުންނަށް ކަށަވަރުކޮށް އަރުވަން އަޅުގަނޑު ބޭނުންވޭ ޕިއޭގެ ކަންތައްތައް ނިންމާނީ ޕީއޭގެ މެމްބަރުންކަން. މެމްބަރުން ދައްކާ މަގަކުން ހިނގަން ތިބި ބައެއް އަޅުގަނޑުމެން ކައުންސިލް މެމްބަރުންނަކީ. ކައުންސިލް މެމްބަރުން ވެސް ކައުންސިލަށް ވަޑައިގަންނަވާއިރު ވެސް ގައުމީ ބޮޑެތި މައްސަލަތަކުގައި އާންމު މެމްބަރުންގެ ވީހާ ވެސް ގިނަ ހިޔާލެއް ހޯއްދަވަންޖެހޭނެ. އެހެން ބައެއް ޕާޓީތަކާ ހިލާފަށް އަޅުގަނޑުމެންގެ ޕާޓީގެ ކައުންސިލަށް ހުރިހާ އަތޮޅަކުން މެމްބަރުން އެބަ އިންތިހާބު ކުރަން. އުތުރުގެ އަތޮޅުަތަކުން ދެކުނުގެ އަތޮޅުތަކުން މެދުރާއްޖެތެރެއިން އަދި މާލެ އިން ވެސް ކައުންސިލަށް މެމްބަރުން އިންތިހާބު ކުރާނަން. އަޅުގަނޑަކީ އަމިއްލައަށް ކަންތައްތައް ރާވައިގެން ކުރުމުގެ ބަދަލުގައި ޕީއޭގެ މެމްބަރުންގެ ހިޔާލުތައް ކައުންސިލަށް ގެނެސްގެން ވަރަށް ޑިމޮކްރެޓިކް ހިޔާލާއެކު ލިބޭ ތާއީދަކާއެކު ކަންތައްތައް ކުރަން މި ވަގުތު ހުރި ލީޑަރެއް،" ޔާމީން ވިދާޅުވި އެވެ.\nޕީއޭގެ އިތުރުން ޖުމްހޫރީ ޕާޓީ އުފެއްދުމުގެ ޖަލްސާ ވެސް ދ. ކުޑަހުވަދޫގައި ވަނީ ރޭ ބާއްވައިފަ އެވެ.\nއަރުޝީފަށް ނެގީ 22/03/2017 17:57\nއެންމެފަހުން އަޕްޑޭޓްކުރީ 22/03/2017 17:57\nއަބްދުއްލަތީފް 1 މިނެޓު ކުރިން\nއަލީ ރާޒީ 10 މިނެޓު ކުރިން


ކޯވިޑް-19 : ޕޮޒިޓިވް ކޭސްއާއި ގުޅިގެން މަނަދޫއިން 63 ސާމްޕަލް ނަގައިފި ކޯވިޑް-19 : ޕޮޒިޓިވް ކޭސްއާއި ގުޅިގެން މަނަދޫއިން 63 ސާމްޕަލް ނަގައިފި\nކޯވިޑް-19 : ޕޮޒިޓިވް ކޭސްއާއި ގުޅިގެން މަނަދޫއިން 63 ސާމްޕަލް ނަގައިފި\nނ. މަނަދޫ ބަނދަރު ސަރަޙައްދު / ފޮޓޯ: ޕީއެސްއެމް\nމަނަދޫއިން ޕޮޒިޓިވްވި މީހާގެ ކޭސްއާއި ގުޅިގެން އެރަށުން 64 ސާމްޕަލެއް ނަގައި ޓެސްޓްކުރުމުގެ މަސައްކަތް ކުރަމުންދާކަމަށް ހެލްތް އެމަޖެންސީ އޮޕަރޭޝަން ސެންޓަރ، އެޗްއީއޯސީން ވިދާޅުވެއްޖެއެވެ.\nނ.މަނަދޫއިން މީހަކު ކޯވިޑް-19އަށް ޕޮޒިޓިވްވެގެން އެރަށް މޮނިޓަރިންގެ ޙާލަތަށް ގެނެސްފައިވަނީ މިމަހުގެ 11ވަނަ ދުވަހުއެވެ. އެރަށުން ޕޮޒިޓިވްވެފައިވަނީ ފުރަބަންދު ކަރަންޓީންގައި ހުރި މީހެކެވެ. ނަމަވެސް އެރަށް މޮނިޓަރިންގެ ޙާލަތަށް ގެނެސްފައިވަނީ ސިއްޙީގޮތުން އިތުރަށް ބަލަންޖެހޭ ކަންތައްތަކެއް ހުރުމުންކަމަށް ހެލްތް ޕްރޮޓެކްޝަން އެޖެންސީއިންވަނީ ވިދާޅުވެފައެވެ. އެރަށުން އެމީހާ ފިޔަވައި އިތުރު މީހަކު އަދި ބައްޔަށް ޕޮޒިޓިވް ވެފައެއް ނުވެއެވެ.\nމަނަދޫގެ މިހާރުގެ ޙާލަތާއި ގުޅޭގޮތުން އެޗްއީއޯސީގެ ތަރުޖަމާނު ޑރ.ފާތިމަތު ނަޒްލާ ރަފީޤް ވިދާޅުވީ އެރަށުގައި މިހާރު ކުރިއަށްދަނީ ހޯމް ކަރަންޓީންގައި ހުރި މީހާއާއި ބައްދަލުވި މީހުން ދެނެގަތުމާއި، އަދި ސާމްޕަލް ނަގައި ޓެސްޓުކުރުމުގެ މަސައްކަތްކަމަށެވެ.\n"މަނަދޫ ކޭސްއާއި ގުޅިގެން އެކްޓިވް ސަވައިލަންސްއިން 38 ސާމްޕަލެއް ޓެސްޓްކުރުމުގެ މަސައްކަތްދަނީ ކުރަމުން. އަދި 26 ކޮންޓެކްޓުން ފާހަގަވެފައިވާއިރު އެމީހުންގެ ސާމްޕަލް ޓެސްޓުކުރުމުގެ މަސައްކަތްދަނީ ކުރަމުން." ޑރ.ނަޒްލާ ވިދާޅުވިއެވެ.\nމަނަދޫއިން މީގެކުރިންވެސް ހޯމް ކަރަންޓީންގައި ތިބި ބަޔަކު ކޯވިޑް-19އަށް ޕޮޒިޓިވް ވުމާ ގުޅިގެން އެރަށް މޮނިޓަރިންގެ ޙާލަތަށް ގެނެސްފައިވެއެވެ.\nމަނަދޫގެ އިތުރުން މިވަގުތު މޮނިޓަރިންގައި އޮތީ ގދ.ހޯނޑެއްދުއާއި އެރަށާއި ކޯސްވޭއަކުން ގުޅާލާފައިވާ މަޑަވެއްޔެވެ. ހޯނޑެއްދޫއިން ފެނުނު ކޭސްތަކާއި ގުޅިގެން މިހާރުވެސް ސާމްޕަލް ނަގާ ޓެސްޓުކުރުމުގެ މަސައްކަތްދަނީ ކުރަމުންނެވެ. މިހާތަނަށް އެރަށުން 36 މީހުންވަނީ ބައްޔަށް ޕޮޒިޓިވްވެފައެވެ.\n"ހޯނޑެއްދޫއިން ސާމްޕަލް ނަގައި މިހާރުވެސް އެބަ ޓެސްޓުކުރޭ. އަދި އަލާމާތްތައް ހުރި7މީހަކު ޓެސްޓުކުރުމުގެ މަސައްކަތް އެބަ ކުރިއަށްދޭ. ބައްޔާއި ގުޅިގެން އެރަށުގެ 64 ގެއެއްގައި ކަރަންޓީންގައި މީހުން އެބަތިބި." ޑރ.ނަޒްލާ ވިދާޅުވިއެވެ.\nހޯނޑެއްދުއަކީ މިވަގުތު މާލެ ފިޔަވައި އެއް ރަށަކުން އެންމެ ގިނަ މީހުންނަށް ކޯވިޑް-19 ޖެހިފައިވާ ރަށެވެ. އަތޮޅުތަކުގެ ރަށްތަކުގައި މިވަގުތު ކޯވިޑް-19އަށް ޕޮޒިޓިވް ވެފައިވާ 72 މީހުން އެބަތިއްބެވެ.


Mi Aharuge Shaheedhungge Dhuvahuge Jalsaa Nubaavvan Nimmaifi - Vaguthu\nމި އަހަރުގެ ޝަހީދުންގެ ދުވަހުގެ ޖަލްސާ ނުބާއްވަން ނިންމައިފި\nޝަހީދުންގެ ދުވަސް ފާހަގަ ކުރަން ބޭއްވި ޖަލްސާ. --- ފޮޓޯ: ހޯމް މިނިސްޓްރީ\nދުނިޔޭގައި ހަލުވިކަމާއެކު ފެތުރެމުންދާ ކޮވިޑް-19 ރާއްޖެ އިން ވެސް ފެނިފައިވާތީ ކޮންމެ އަހަރަކު ބާއްވަމުން އަންނަ ޝަހީދުންގެ ދުވަހުގެ ޖަލްސާ މި އަހަރު ނުބޭއްވުމަށް ހޯމް މިނިސްޓްރީން މިއަދު ނިންމައިފިއެވެ.\nހޯމް މިނިސްޓްރީން ކުރި ޓުވީޓެއްގައި ބުނީ ކޮވިޑް-19 އިން ރައްކާތެރިވުމަށް ގިނަ ބަޔަކު ބައިވެރިވާ ހަރަކާތްތައް ނުބޭއްވުމަށް ކަމާއިބެހޭ މުއްސަސާތަކުން ބާރުއަޅަމުން ދާ ކަމަށެވެ. އަދި ކޮންމެ އަހަރަކު ބާއްވަމުން އަންނަ ޝަހީދުންގެ ދުވަހުގެ މުނާސަބަތުގައި ބާއްވާ ޖަލްސާ މި އަހަރު ނުބާއްވާގޮތައް އެ މިނިސްޓްރީން ނިންމާފައިވާ ހޯމް މިނިސްޓްރީން ކުރި ޓުވީޓުގައި ބުނެފައިވެއެވެ.\nމި ނިންމުން ނިންމި ނަމަވެސް ގިނަ މީހުން އެއްވުން ނުހިމެނޭ ގޮތަށް ޝަހީދުންގެ ދުވަސް ފާހަގަ ކުރާނެ ކަމަށް މިނިސްޓްރީން ބުންޏެވެ.\nމިނިސްްރީން މި ގޮތަށް ނިންމީ އެކްޒެކެޓިވް ކޮމިޓީގެ ލަފާގެ މަތިން ކަމަށް ހޯމް މިނިސްޓްރީން ބުންޏެވެ.\nޝަހީދުންގެ ދުވަސް ފާހަގަ ކުރުމަށް މިއަހަރު ރާވާފައިވާ ހަރަކާތްތަކަކީ ޓީވީ ޗެނަލްތައް މެދުވެރިކޮށް ދުވަހާ ގުޅޭ ހާއްސަ ޕެނަލް ޑިސްކަޝަނެއް ކުރިއަށް ގެންދިއުމާއި ދުވަހާ ގުޅޭ ހާއްސަ ވީޑިއޯ ރިޕޯޓެއް ދެއްކުމެވެ. މީގެއިތުރުން ދުވަހާ ގުޅޭ މުހިއްމު މައުލޫމާތުތައް ސޯޝަލް މީޑިއާގެ ޒަރީއްޔާއިން ހިއްސާކުރާނެއެވެ.\nޝަހީދުންގެ ދުވަސް ކުރަނީ ހިޖުރައިން 965 ވަނަ އަހަރު ޕޯޗްކީޒުންނާއި ހަނގުރާމަކުރައްވާ ޝަހީދުވެވަޑައިގެންނެވި އަލިރަސްގެފާނުގެ ހަނދާނުގައެވެ.\nމި އަހަރުގެ ޝަހީދުންގެ ދުވަސް ދިިމާވަނީ މިމަހުގެ 25 ވަނަ ދުވަހާއެވެ.\nޝަހީދުންގެ ދުވަސްފާހަގަކުރާނީ ނަސްރަށްއެދި ޖިހާދުކުރާމީހުން..ޙާއިނުންގެ ވެރިކަމެއްގަ ޝަހީދުންގެ އަގެވަޒަން ނުކުރާނެ...ހުރަވީބަންޑާރައިންގެ ލަގަ ބޮޑު މުޖުރިމަކަށްއެރުވީ...މިނިވަންކަމާ އިސްތިގުލާލު ބޭރުބަޔަކަށް ވިއްކައިގެން ވެރިކަމަށްއަރާތިބި ބަޔަކު މިނިވަންކަމައްޓަކާ ޝަހީދުވެ ގުރުބާންވި ބޭފުޅުންގެ ޒިކުރާގަ ދައްކާނެ ވާހަކައެއް ނޯންނާނެ..


MBBA ge digital partner akah Dhiraagu\nއެމްބީބީއޭގެ ޑިޖިޓަލް ޕާޓްނަރަކަށް ދިރާގު\nއެމްބީބީއޭގެ ޑިޖިޓަލް ޕާޓްނަރަކަށް ދިރާގު ހަމަޖައްސާ އެއްބަސްވުމުގައި ސޮއި ކުރުމަށްފަހު އެއްބަސްވުން ދައްކާލަނީ -- ފޮޓޯ: ދިރާގު\nރާއްޖޭގެ ރާޅާ އެޅުންތެރިންނަށް އެހީވުމުގެ ގޮތުން ޑިޖިޓަލް ޕާޓްނަރެއްގެ ގޮތުގައި ދިރާގު ސޮއިކޮށްފި އެވެ.\nދިރާގުން ބުނީ ދިވެހި ހުނަރުވެރި އެތްރީޓުންގެ ހުނަރު ދިރުވުމުގެ ގޮތުން އެ ކުންފުނިން މޯލްޑިވްސް ބޯޑީބޯޑިން އެސޯސިއޭޝަން (އެމްބީބީއޭ) އާއެކު އެއްބަސްވުމެއްގައި ސޮއިކޮށްފައިވާ ކަމަށެވެ.\nމިކަމާ ގުޅޭ އެއްބަސްވުމުގައި ދިރާގުގެ ފަރާތުން ސޮއި ކުރެއްވީ އެ ކުންފުނީގެ ސީނިއާ މެނޭޖަ، ބްރޭންޑް އެންޑް މާކެޓިން ކޮމިއުނިކޭޝަންސް މުހައްމަދު މިރުޝާން ހަސަނެވެ. އެމްބީބީއޭގެ ފަރާތުން ސޮއިކުރެއްވީ އެ އެސޯސިއޭޝަންގެ ރައީސް އަބްދުﷲ އަރީފެވެ.\nއެ ކުންފުނީގެ އިޖުތިމާއީ ޒިންމާގެ ދަށުން އެމްބީބީއޭއާއެކު ދިރާގުން އެއްބަސްވުމެއްގައި ސޮއިކުރިއިރު މިމަހުގެ 20- 30 ގެ ނިޔަލަށް ގައުމީ ބޯޑީބޯޑިން މުބާރާތް ރާޅުގަނޑު ސަރަހައްދުގައި ބާއްވަން ދަނީ ތައްޔާރު ވަމުންނެވެ. މި މުބާރާތުގައި ރާއްޖޭގެ ތާރީހުގައި ބާއްވާ ބޮޑީބޯޑިންގެ އަންހެން ފުރަތަމަ އިވެންޓުވެސް ވަނީ އިންތިޒާމުކޮށްފަ އެވެ.\nދިރާގުގެ ސީނިޔަ ބްރޭންޑް އެންޑް މާކެޓިން މެނޭޖަރު މުހައްމަދު މިރުޝާން ހަސަން ވިދާޅުވި ގޮތުގައި މި އެއްބަސްވުމުގެ މަގުސަދަކީ ބޯޑީބޯޑިން ކުޅިވަރެއްގެ ގޮތުގައި ތަރައްގީ ކުރުމެވެ.\nއެމްބީބީއޭގެ ރައީސް އަބްދުﷲ އަރީފް ވިދާޅުވީ އެ ޖަމިއްޔާގެ ޑިޖިޓަލް ޕާޓްނަރެއްގެ ގޮތުގައި މަސައްކަތް ކުރުމަށް ދިރާގާ އެކު އެއްބަސްވުމަކަށް އާދެވުމަކީ ލިބުނު ވަރަށް ބޮޑު އުފަލެއް ކަމަށެވެ. އަދި މިއެއްބަސްވުމުގެ ސަބަބުން އެ އެސޯސިއޭޝަނުން މިއަހަރު ރާވާ ހިންގާ ހަރަކާތްތަކަށްވެސް އިތުރު ފުރިހަމަކަމެއް ލިބި ބޮޑީބިލްޑިން އެހެން ހަރުފަތަކަށް ގެންދިއުމަށް އިތުރު ބާރަކަށް ވާނެ ކަމަށެވެ.\nރާއްޖޭގެ އެންމެ ބޮޑު އެއް ޓެލެކޮމް ކުންފުނި ކަމަށްވާ ދިރާގުން ދަނީ ކުޅިވަރުގެ ގިނަ ހަރަކާތްތަކުގައި އެހީތެރިކަން ފޯރުކޮށްދެމުންނެވެ. މިގޮތުން މިފަދަ ކަންކަމުގައި އެ ކުންފުނިން ބައިވެރިވަނީ އިޖުތިމާއީ ޒިންމާގެ ދަށުންނެވެ.\nދިރާގު މުވައްޒަފުންގެ ފުޓްސަލް މުބާރާތް ނިންމާލައިފި\nމާލެ އޯޕަންގެ އެއްވަނަ އާން އާއި ހަމްނާ